
Kelis părea sceptică. 

— Cum prinzi pe cineva viu care nu simte nici un fel 
de durere? Că asta-i treaba cu ei, nu? N-au teamă şi n-au 
durere. 

Am dat din cap aprobator. 

— E ceva în neregulă cu sistemul lor nervos. Măcar 
de-atîta mi-am dat seama cînd am studiat cadavrul. Dar 
de avut îl au, şi orice posedă sistem nervos poate fi anes- 
teziat. 

Am ridicat în aer fiolele de suxametonium pe care le 
plimbasem din farmacie împreună cu antipsihoticele. 

— Asta paralizează toţi muşchii cu contracție volun- 
tară. Dacă-i bagi unuia cât trebuie, chiar şi unui Infectat, o 
să pice ca bolovanul. 

— A, da? a spus Soren. Şi-ai adus şi o puşcă de tranchi- 
lizat împreună cu fiolele? 

— Nu, i-am răspuns cu un zîmbet vag. M-am gîndit 
că aşa o să fie mai stimulator pentru tine. Nu uitaţi — am 
adăugat, mai serios de data asta — că infecția se transmite 
doar prin sînge, nu se ia prin simpla atingere. 

El s-a holbat la mine fără expresie, aplecîndu-se în faţă 
pînă ce lumina lumînării a început să-i strălucească în 
părul blond. Apoi s-a lăsat pe spate şi s-a pornit pe ris. 

— De ce nu, la dracu'! De parcă aş avea altceva mai bun 
de făcut. Dar injecții n-am făcut nimănui în viața mea... tre- 
buie să te apropii pînă-i sufli-n ceafă dacă vrei să bagi aia-n 
el. 

Nu menționase, am observat, şi faptul că persoana care 
urma să înfigă acul era cea care, foarte probabil, risca să 
fie şi stropită cu sînge. 

— Da, am spus. Este c-o să fie amuzant? 

Nimic pe lume nu-l putea convinge pe Haru să ni se 
alăture în mica noastră aventură. În plus, îl văzusem deja 
cum se comporta în situaţii de criză, aşa că-mi părea mult 
mai sănătos să nu-l avem nicăieri prin preajmă. Ingo însă 
ni s-a alăturat, imperturbabil ca întotdeauna. Mai că-ți venea 
să crezi că era şi el un Infectat, văzînd cum toate emoţiile 
lui se păstrau spre zero pe scala măsurătorilor. 

Ingo a luat poziţie într-un apartament de la etajul întîi 
al aceluiaşi bloc, a cărui fereastră îi oferea o vedere clară 
în lungul aleii. L-am lăsat acolo cu o puşcă, pe post de 
țintaş de elită. Poliţa noastră de asigurare. Dacă treaba nu 
mergea ca lumea, putea să-l doboare pe Infectat înainte ca 
acesta să ne rănească. 

Îhî, vezi să nu... Dar, mă rog, mă simțeam mai bine 
ştiindu-l acolo sus. 

Kelis se ghemuise în bezna din capătul îndepărtat al 
aleii, ce dădea într-una dintre acele piețe mari şi neperso- 
nalizate care poate vor fi fost cîndva frumoase, înainte să le 
transforme comunismul în spaţii fade cu aer proletar. Odată 
ce Infectatul pătrundea pe alee, ea trebuia să se asigure că 
nu se putea întoarce de unde venise. Îşi lăsase arma în toc 
şi alesese în schimb un tac de biliard, ceva ce putea incapa- 
cita fără să ucidă. După felul cum îl ținea, părea să mai fi 
folosit obiectul şi altădată, şi nu ca să bage bila neagră. 

Eu şi Soren stăteam în dreptul a două intrări de bloc 
aflate faţă în față, pe la mijlocul aleii. Dacă ar mai fi venit 
dinspre piaţă şi alți Infectaţi, i-am fi lăsat să treacă, în spe- 
ranţa că fie nu ne vedeau, fie ne tratau cu obişnuita indi- 
ferenţă. 

Dar, în caz că apărea unul singur, eram pregătiţi cu 
toții. Soren îşi purta cele două pistoale ca de obicei la cen- 
tura blugilor şi ţinea în mîini o plasă de pescuit. Ca să 
facem rost de ea, ne văzuserăm silite, eu şi Kelis, să facem 
o excursie pînă în port, agăţindu-ne de zonele umbrite şi 


148 / REBECCA LEVINE 


stringîndu-ne din faţa fiecărui Infectat care trecea pe lingă 
noi. Mare risc, dar probabil că meritase. Era cea mai mare 
şansă a noastră de a-l prinde pe vreunul dintre ei fără să 
se lase cu vătămări permanente. 

Acum rămăsesem doar eu cu suxametoniumul. Am 
privit acul pe care îl țineam în palmă, o ţepuşă mică şi fra- 
gilă, şi mi-am spus că planul ăsta al nostru nu era dintre 
cele mai rafinate. Am continuat să mă uit ba la ea, la la 
Soren, care era impasibil ca un bolovan, sau la Kelis, topită 
în întunericul din depărtare, iar orele treceau una după 
alta fără să se arate nici urmă de Infectat. 

Oare era posibil să ştie ce plănuiserăm? Exista vreo 
cale prin care să fi auzit discuţia noastră? Mi-a trecut brusc 
prin minte ideea neplăcută că poate existau microfoane în 
apartament şi Ash ştia tot ce vorbiserăm şi făcuserăm noi 
acolo. Mintea mi s-a încordat la acest gînd şi a început să-l 
descîlcească, găsindu-l din ce în ce mai convingător pe mă- 
sură ce lumina blindă a dimineţii se transforma în strălu- 
cire de amiază; urmîndu-şi drumul arcuit pe cer, soarele 
ardea acum drept deasupra aleii. 

Cînd în sfîrşit s-a întîmplat, s-a întîmplat rapid. Era o 
femeie în vîrstă, cu părul încărunțit tot şi cu trupul plăpînd 
şi adus de spate, dar era iute ca argintul viu. Trecuse de 
Kelis înainte să băgăm măcar de seamă că era acolo. După 
expresia surprinsă de pe faţa lui Kelis am dedus că poate 
adormise sprijinită de zidul din capătul aleii, dar, cu refle- 
xele ei de soldat, se deşteptase într-o clipă şi îşi ocupase 
poziţia, blocînd calea de scăpare. 

Însă nu era nevoie. Bătrîna nu părea să aibă gînd de 
întoarcere. Dumnezeu ştie încotro se grăbea aşa ori de ce 
anume fugea. Era la zece metri de noi şi deja îmi venea în 
nări damful greu, de putrefacție, al cangrenei. M-am între- 
bat ce parte a corpului era pe punctul de-a pierde. 

_La patru metri distanţă, aflasem deja răspunsul. În locul 
unde ar fi trebuit să i se afle ovarele era scobită - două 

găuri adînci, negre în centru şi galben-verzui de jur-împre- 
jur. Mi-am astupat gura, punîndu-mi toată voința la încer- 
care ca să rețin voma în gîtlej. Nu era o rană întîmplătoare, 
neglijată ulterior. I se făcuse cu bună ştiinţă. 

Dar nu era timp de griji noi. Un metru şi jumătate, şi 
Soren s-a năpustit. Părul cărunt i s-a lipit femeii de față, 
încurcat în plasa pe care i-o trăgea el peste umeri în jos, 
pînă la talie. S-a zbătut şi a țipat — un sunet înalt ca ţipătul 
îndepărtat al păsărilor de mare. Îmi părea totuşi puternică, 
mai puternică decît ar fi trebuit să fie o femeie de vîrsta 
ei. Soren îşi încleştase mîinile pe braţele ei, dar bătrâna i-a 
ars un şut drept între picioare, făcîndu-l să se îndoaie de 
durere şi să ajungă cu capul în dreptul capului ei. În clipa 
aceea, gura ei a țişnit prin ochiurile plasei, dar i-a ratat 
obrazul cu cîţiva milimetri. 

— Acum ar fi numai bine! a răcnit Soren către mine, 
cu toată furia şi spaima arzîndu-i în ochi. 

Am ejectat un fir de lichid din seringa pe care o țineam 
în mînă. N-avea nici un rost să-i bag femeii vreo bulă de 
aer în vene şi s-o omor înainte de-a apuca să vorbim cu 
ea. Soren o cuprinsese cu braţele şi-o ținea acum zdravăn. 
Gura ei continua să hăpăie în gol, fără rost. Furia anima- 
lică radia din ea ca un cîmp de forţă. L-a lovit iar între pi- 
cioare, apoi încă o dată. Faţa lui Soren, scăldată în sudoare, 
era toată o strîmbătură de durere. Încă o lovitură şi am 
văzut cum braţele lui slăbeau încet încleştarea, trupul în- 
depărtîndu-i-se printr-o tresărire involuntară. 

Dar şi-a încleştat dinţii şi a refăcut strînsoarea, răsucin- 
du-se astfel încât să aducă femeia cu faţa spre mine. Ochii ei 
ardeau cu strălucirea nebuniei. Un umăr îi era sucit nefiresc 
şi mi-am dat seama că probabil şi-l dislocase în încleştare. 
Se zvârcolea fără încetare şi la un moment dat am auzit un 
trosnet care se prea poate să fi fost al unui os rupîndu-se. 

Acul i-a alunecat cu uşurinţă în carnea moale a bicep- 
sului, dar femeia s-a răsucit în ultima clipă şi am simţit o 

hurducătură cînd vîrful acului s-a proptit în os. Ea a conti- 
nuat să se împingă înainte, iar eu mi-am dat seama ce 
încerca să facă, să rupă acul înainte ca seringa să-şi poată 
livra tot conţinutul. Mare pericol zăcea în uşurinţa cu care 
te puteai gîndi la Infectaţi ca la nişte animale decerebrate. 
Le fuseseră amorţite doar afectele, nu intelectul. 

M-am tras înapoi doar cît să îndepărtez acul de os şi 
am apăsat pistonul, umplîndu-i muşchiul de anestezic. 

Acum nu mai puteam decît să sper că sistemul ei cir- 
culator continua să funcţioneze într-un fel cît mai aproape 
de normalitate — că trupul şi creierul ei vor răspunde la 
narcotic aşa cum ar răspunde o persoană normală. Mă 
uitam în ochii ei cu atita încordare, aşteptîndu-i să devină 
sticloşi şi potopiţi de somn, încît n-am observat mişcarea 
spre mine decît atunci cînd era prea tirziu. I-a zvicnit vio- 
lent capul în direcţia mea şi dinţii ei m-au apucat de nas 
cu încrîncenare. 

Soren a scos un sunet undeva între grohăit şi hohot de 
ris. Ei, da, poate aş fi stat şi eu să mă gîndesc ce amuzant 
era, de nu m-aş fi pomenit cuprinsă brusc de spaimă şi 
durere. El a făcut o încercare de-a o trage pe bătrină înapoi, 
dinţii ei au tras de nasul meu, iar eu m-am întins în dispe- 
rare să mă apuc de braţele lui. Ştiam că femeia n-avea de 
gînd să-mi dea drumul, oricât de tare ar fi tras-o el. Singu- 
rul lucru care putea ceda era nasul meu. 

Undeva în marginea razei vizuale am văzut-o pe Kelis 
alergînd către noi. L-am văzut şi pe Soren privind neaju- 
torat peste umărul meu şi sperînd că partenera lui avea să 
ştie ce să facă. 

— Desfă-i fălcile! am gijiit din fundul gâtlejului, deşi 
corzile mele vocale tînjeau să scoată urlete în toată puterea 
cuvîntului. 

— Nu pot! a zis el. Dacă-i dau drumul... 

Atunci a ajuns Kelis în spatele meu, m-a înconjurat cu 
braţele şi şi-a pus mîinile în jurul gurii care mă înşfăcase. 

Am văzut cum i se prelingea sînge pe încheietură şi am ştiut 
că era al meu. Cuvîntul Infectată în răsuna în cap ca o 
mantră. Infectată. Infecțioasă. Saliva ei în sîngele meu. Gura 
mi se umplea cu un gust metalic pe măsură ce îmi picura 
în ea sîngele din nas; mi-am spus că probabil înghițeam 
odată cu el şi saliva ei. Aveam deja Leacul, dar oare însemna 
asta că eram imună la tulpina aceasta nouă şi diformă? 

Degetele lui Kelis se albiseră de încordarea cu care 
strîngeau fața femeii, săpînd cu unghiile semicercuri roşii 
în pielea bătrînă şi zbîrcită. Mai mult de-atât însă nu reuşea 
să facă. 

Am simțit dinţii aceia cufundîndu-se şi mai adînc în 
mine, scîrțiitul smalţului pe cartilaj şi durerea sporind fără 
încetare. Picioarele ei izbeau şi izbeau întruna, în faţă în 
fluierul piciorului meu, în spate între picioarele lui Soren. 
Disconfortul acesta se pierdea însă în durerea cea mare, 
ca o şoaptă înecată în țipăt. 

Încă mai aveam seringa în mînă, înţepenită între 
trupul meu şi cel al bătrînei. Foloseşte-o! țipa mintea mea. 
Viră-i-o direct în inimă. Aşa o să opreşti durerea. Ori poate că 
era Vocea, pe care o eliberase valul de adrenalină ce mă 
inunda. Să folosesc însă seringa în felul acela însemna s-o 
omor, şi-atunci toate astea vor fi fost zadarnice. Aşa că am 
rămas cum eram: dinții ei înfipţi în nasul meu; mîinile lui 
Kelis pe faţa ei; braţele lui Soren în jurul ei. Punct mort. 

Durerea ajunsese aproape de nesuportat. Mi-am dat 
seama că mîna mi se strecura în sus împotriva voinţei mele, 
orientînd vîrful acului, un punct de argint strălucitor, drept 
Către inima femeii. Instinctul acela de supravieţuire era mai 
puternic decît orice, mai puternic şi decît propria mea 
voință. Am privit vrăjită cum mîna mi se mişca centimetru 
cu centimetru către ea. Voiam s-o opresc, dar voiam şi să 
trăiesc, fir-ar să fie. Voiam să se termine chinul. În cîteva 
secunde, acul avea să se înfigă în pieptul ei şi totul avea să 
inceteze. 

Încă îmi ardea nasul de durere, dar am simţit cum slăbea 
menghina. 1 se relaxaseră maxilarele. În faţa mea, pleoa- 
pele i se zbăteau, muşchii feţei i se destindeau. Sîngele se 
năpustea iar prin degetele lui Kelis, care se relaxau şi ele. 
Braţele lui Soren se desprindeau din încleştare, acum 
susținînd trupul bătrînei în loc să-l înfrîneze. 

În clipa următoare m-am eliberat cu totul. Falca i-a căzut 
ca o cîrpă, cu firişoare de salivă sîngerie strecurîndu-i-se 
printre dinţi şi prelingîndu-se pe bărbie. Mă clătinam pe 
picioare cînd am dat înapoi, am lăsat seringa să-mi cadă 
şi mi-am acoperit nasul cu mîna. 

— Futu-i Cristosu' mă-sii! 

Kelis şi-a aşezat o mînă pe umărul meu. l-am prins 
privirea şi am văzut că nu prea ştia cum să mă ajute. Am 
reuşit să ridic din umeri. N-avea ce să facă. Apoi ne-am 
întors brusc amîndouă în direcția din care s-a auzit rîsul 
hodorogit al lui Soren. 

— Băi, a spus el, cînd e vorba de distracţie, ciudate idei 
mai ai şi tu. 


Înainte de a-i anula efectul anesteziei, am priponit-o de 
masa din lemn masiv din bucătărie. I-am legat încheieturile, 
coatele, gleznele şi coapsele cu sîrmă solidă peste care am 
înfăşurat fişii de pînză ca s-o împiedicăm să se zbată pînă 
şi-ar rupe carnea. Nu că ne-am fi făcut griji că se putea răni. 
Eu una chiar că-mi doream s-o rănesc după ce mi-am văzut 
nasul în oglinda crăpată din apartament. Dinţii ei îmi lăsase- 
ră urme adinci pe ambele laturi, urme care aveau să se trans- 
forme în cicatrice permanente. Nasul întreg îmi era umflat 
şi semăna cu un bulb. Îmi doream s-o rănesc, dar nu voiam 
să scape din legături şi mă temeam că, dacă i se oferea oca- 
zia, şi-ar tăia bucuroasă membrele ca să scape. A început să 
se zbată încă înainte de-a deschide ochii, scoțind mici gemete 
de nemulțumire cînd a descoperit că nu putea să se mişte. 

— Dă-i acum antipsihoticul, pănă nu se trezeşte, mi-a 
spus Haru, agitat. 

Refuzase să se apropie de ea chiar şi după ce o legasem 
fedeleş. Am observat că şi față de mine păstra un metru şi 
jumătate distanţă, şi nu era singurul care făcea asta. Soren 
nu se apropiase de mine la mai puţin de-un scuipat de 
cînd văzuse sîngele bătrînei amestecîndu-se cu al meu. 

La întoarcere îmi tamponasem rănile de pe nas cu anti- 
septic, îmi injectasem antibiotice şi antivirale şi le spuse- 
sem celorlalți că asta avea să rezolve toată problema. Nu 
păruseră prea convinşi, şi de ce-ar fi fost? Adevărul era că, 
dacă exista vreo infecţie, de luat o luasem deja, şi singura 
apărare pe care puteam să contez era că sistemul meu 
circulator deja dădea pe-afară de infecția cu pricina. 

— Nu vreau să-i dau nimic pînă nu-şi revine în simţiri, 
i-am răspuns lui Haru. Vreau să văd ce efect are asupra ei 
ca să-mi dau seama cît de cât despre ce-i vorba. Şi pe urmă, 
nu se ştie cât timp ar dura efectul. Avem o rezervă limitată 
şi nu-mi permit s-o irosesc pe un subiect adormit. 

Argument oricum controversat. Ochii ei erau acum 
larg deschişi, aruncau scântei în toate părţile, în vreme ce 
încercau să ne cîntărească pe toți. 

— Habla ingles? am întrebat-o cînd privirea i s-a în- 
dreptat asupra mea. 

Ceva din mimica ei mi-a spus că înțelesese, dar nu 
mi-a răspuns. 

— Trebuie să te întrebăm nişte lucruri, i s-a adresat Kelis 
în spaniolă. N-o să-ţi facem nici un rău dacă eşti cooperantă. 

Dar s-a uitat la mine în timp ce rostea asta, iar eu am 
ridicat din umeri. Ştiam amîndouă că era o ameninţare 
vană şi, desigur, bătrîna nici nu s-a ostenit să răspundă. 
De aproape, aveam o vedere spectaculoasă asupra cavită- 
ților căscate în abdomenul ei acolo unde fuseseră cîndva 
organele reproductive. Cu ce am fi putut noi s-o amenin- 
tám ca să-i pară mai rău de-atit? 

— Bine, am zis, iar Kelis a început să traducă în spa- 
niolă. O să-ţi fac o injecție care s-ar putea să-ţi mai limpe- 
zească mintea un pic. E doar un antipsihotic standard — n-o 
să aibă nici un efect pe termen lung. 

Nu ştiu de ce-mi mai băteam capul să-i explic, dar îmi 
părea foarte important să păstrez aparenţa unui comporta- 
ment de medic, după ce vărsasem atita sînge. 

Mi s-a părut că bătrîna ridicase din umeri, dar nu 
puteam fi sigură, de vreme ce mişcările îi erau sever res- 
tricţionate de legături. Oricum n-aveam să primesc acordul 
ei mai clar de-atit, aşa că i-am tras în jos marginea fustei 
negre şi i-am înfipt acul în carnea fleşcăită a fesei. Am dat 
din cap către ceilalți în semn că era în regulă, puteau să 
ne lase în pace. Dura ceva timp pînă cînd narcoticele in- 
tramusculare se difuzau prin sistemul circulator, mai ales 
acelea care aveau de trecut bariera către creier. Ingo a 
părut fericit că putea să plece, iar Haru n-a reuşit să iasă 
pe cît de repede şi-ar fi dorit, în schimb Kelis şi Soren au 
rămas. 

— Ar putea să treacă şi-o oră pînă să ştim dacă a 
funcţionat, le-am spus. 

— Dar tu rămii, a spus Kelis. 

Am dat din umeri. 

— Cineva trebuie să stea. 

— Atunci, o să-ți ținem companie, a spus Soren, 
privind la Kelis, nu la mine. 

— Chiar crezi c-o să meargă? m-a întrebat ea. 

Am dat iar din umeri. 

— Cred că s-ar putea. Şi dacă nu merge, asta tot o 
să-nsemne ceva. 

— Da, dar ce? Ce anume aşteptăm să vedem? 

M-am uitat la ea cum se scobea nonşalant între dinți 
cu unghia; îşi aruncase un picior peste braţul fotoliului. 
Toată atitudinea ei părea, în mod înşelător, relaxată, dar 
observasem că-şi ținea tocul pistolului chiar lîngă mînă. 


VINDECĂTOAREA / 155 


— Vreau să descopăr ce i-a îmbolnăvit pe oamenii ăştia, 
am răspuns. Cred că trebuie să aflăm, pînă nu e prea tirziu. 
Fiindcă altfel s-ar putea să nu mai găsim loc pe lumea asta 
unde să fugim. 

Ea s-a oprit din scobitul între dinţi şi s-a ridicat puţin 
în fotoliu. 

— Crezi că avem de-a face cu altă Molimă? 

Soren mă urmărea şi el cu privirea, din colțul ochiului, 
la fel de interesat ca şi ea să-mi audă răspunsul. 

— Da, cred că exact cu asta avem de-a face, le-am spus 
— şi era destul de adevărat. 

După aceea ea a amuţit din nou, iar eu mi-am putut 
studia în linişte Infectata în vreme ce antipsihoticul i se 
răspîndea încet în organism. Mai ales la ochii ei am fost 
atentă. Studia încăperea, în căutarea unei căi de evadare. 
Numai lucruri pe care le-ar fi făcut orice persoană normală 
aflată în situaţia ei. Nu asta mă interesa însă. Eu căutam 
cu totul altceva, ceva ce văzusem în propriii mei ochi pe 
parcursul ultimilor cinci ani. 

Studenţii la medicină sînt puşi să joace un anume joc 
atunci cînd ajung să înveţe despre bolile mintale: Ascultă 
vocile. Un student îl intervievează pe altul - dar în tot 
acest timp un al treilea student îi recită intervievatului în 
ureche un şir întreg de aiureli. Se presupune că astfel capeți 
o oarecare idee despre cum e să experimentezi halucinaţii 
auditive, şi cred că funcţionează în bună măsură. Însă 
chestia cea mai interesantă este expresia de pe fața omului. 
Odată ce-ai văzut-o, n-o mai uiţi: confuzia de moment, 
apariția abia sesizabilă a vidului, disiparea concentrării pe 
măsură ce atenţia se reorientează către interior. 

Am urmărit-o cu mare atenţie pe bătrînă, dar pur şi 
simplu n-am reuşit să văd nimic. Dacă Infectaţii auzeau 
sau nu voci, dacă auzeau Vocea, asta nu puteam citi de pe 
faţa ei. Totuşi, fiindcă o observam de la mică distanţă, am 
reuşit să prind momentul în care antipsihoticul a început 

să-şi facă efectul. Nici n-a fost greu, fiindcă atunci cînd a 
dispărut nebunia a apărut durerea. 

Mă pregătisem pentru asta. 

— Doare? am întrebat-o în spaniola mea stilcită. 

— Si, senora, mi-a răspuns cu un fir de voce. Me duele 
mucho. 

N-aveam nevoie de Kelis să-mi traducă. Aveam anal- 
gezicul la îndemînă şi i l-am injectat. Uşurarea i-a inundat 
chipul, făcîndu-mă să simt un junghi de invidie. Cunoş- 
team senzaţia aceea, valul de satisfacţie, şi nu trecea o zi 
fără ca o parte din mine să-şi dorească s-o simtă iar. 

— E mai bine acum? am întrebat-o, iar de data asta 
Kelis mi-a tradus cuvintele. 

Bătrîna a dat din cap aprobator. Şi-a încercat anemic 
legăturile, părînd nedumerită de prezenţa lor. Şi adevărul 
e că acum, cînd nu mai era decît o bătrînă neajutorată cu 
o rană care avea s-o ucidă în scurt timp, legăturile acelea 
păreau o cruzime. Însă efectul antipsihoticelor n-avea să 
dureze mult, iar nasul meu continua să-mi trimită regulat 
pulsaţii dureroase prin fiecare terminaţie nervoasă din corp. 
Era necesar să rămînă legată fedeleş. 

— Îţi aduci aminte cum ai ajuns aici? am întrebat-o. 

Îmi dădeam seama că începea să gîndească din nou, 
fiindcă i se limpezeau ochii pe măsură ce îi reveneau amin- 
tirile. 

— Voi m-ați prins, a răspuns ea, iar Kelis a tradus. 

— Da. 

— De ce? 

— Voiam să aflăm care-i problema cu tine şi dacă 
putem să te vindecăm. 

— Dar m-am vindecat deja. 

Am scuturat din cap. 

— Ţi-am dat antipsihotice, dar mă tem că efectul lor 
e doar temporar. 

S-a luminat la față, părînd brusc uşurată. 

— Adică... mintea mea o să-şi revină repede? O să dis- 
pară... simțirea asta? 

Eu şi Kelis ne-am uitat una la alta pe deasupra capului 
ei. 

— Adică te simțeai mai bine înainte să te prindem noi? 

— Sigur că da - şi privirea i s-a tulburat un moment. 
Eram vindecată. 

— Dacă erai vindecată, de ce te-ai purtat cum te-ai 
purtat? De ce n-ai vrut să vorbeşti cu noi? am întrebat-o 
şi i-am arătat nasul rănit. De ce mi-ai făcut asta? 

A pufnit-o rîsul. 

— Încercai să mă opreşti să fac ce-aveam de făcut. Nu 
v-am rugat eu să mă atacați. 

— Şi acum? 

— Nu... 

Pentru cîteva clipe, a părut complet rătăcită. 

— Nu ştiu ce-ar trebui să fac. Şi... simt. 

— Dar înainte nu simţeai, nu? Nu simţeai nici o durere. 

— Nici o durere. Nici vină, nici frică, nici singurătate. 
Ăsta-i leacul ce ni s-a promis. Leacul ăsta puteți să-l aveți 
şi voi, dacă vreți. 

Şi chiar pe cînd rostea asta, Ingo şi Haru s-au întors în 
cameră. M-am uitat la chipurile lor. Se citea ceva pe-al lui 
Ingo, nu prea ştiam ce, dar mă gîndeam că putea fi ispita. 
Moartea simțţirii era destul de tentantă pentru el. Haru 
părea doar oripilat. 

— Cine te-a vindecat? am întrebat-o. Cine-i ăla care 
poate să ne vindece? 

— Conducătorul. Are de gînd să vindece pe toată 
lumea. 

Şi, deşi ştiam sigur că efectul antipsihoticelor nu putea 
să se fi dus atît de repede, lumina nebuniei juca iar în ochii 
ei — strălucirea intensă a convingerii absolute. 

— Unde putem să-l găsim pe Conducător? am insistat. 
În caz că vrem să facem şi noi rost de leac. 

— La palat, bine-nţeles. Conducătorul stă întotdeauna 
în palatul lui. Şi vă găseşte el... nu-i nevoie să-l căutați. Vor- 
beşte cu oricine vrea să asculte. Vă rog, señora, v-am spus 
tot ce-am putut. Vă rog, daţi-mi drumul. 

Asuda, picuri de năduşeală îi curgeau de pe frunte şi-i 
năclăiau părul cenușiu răzleţit. Mi-a trecut scurt prin minte 
că începea să se risipească efectul analgezicelor, dar nu era 
adevărat. 

— Of, doamne. Îmi aduc aminte. Nu vreau să-mi aduc 
aminte. Jorge! 

Şi s-a pus pe ţipat — mai puternic şi mai prelung decât 
afară, cînd fusese capturată. 

— Isuse, l-am auzit pe Haru. Ce i-ai făcut? 

— l-am dat voie să simtă din nou, am spus cu voce 
plată. Cine-i Jorge? am întrebat-o pe femeie. 

Dar nu eram sigură că voiam să aflu ce se întîmplase, 
ce anume scotea din ea sunetul acela cumplit. Şi oricum 
n-am avut parte de vreun răspuns, doar de alte țipete as- 
cuțite. Haru a şters-o din încăpere la fel de repede precum 
intrase, dar Ingo a rămas să se holbeze la femeie. Mă 
întrebam dacă exista ceva bine ascuns înlăuntrul lui, vreun 
secret care să-l facă să-şi dorească şi el să urle în felul acela. 
Fiindcă în mine exista, al dracului dacă nu! 

M-am întors spre Kelis, vrînd să-i spun că era cazul s-o 
scutească pe bătrînă de atîta nefericire. Dar nici n-am 
deschis bine gura şi-am închis-o la loc. Ce, voiam să-mi 
păstrez mîinile curate şi să mă păcălesc în continuare că 
eu una salvam vieţi, nu le curmam? Nu. Mi-am scos pis- 
tolul din toc, am întors capul în altă parte şi-am băgat un 
glonţ în creierii bătrînei. Nici n-a curs cine ştie ce sînge. 


Am pornit la drum către palat trei ore mai tîrziu. Con- 
ducătorul voia să vindece pe toată lumea? Aşa ceva nici 
măcar Haru nu ne-ar fi cerut să ignorăm. 

Plimbatul pe străzile Havanei era curată boală de nervi. 
Un singur ins ar fi putut spera să se strecoare neobservat, 
pe la umbră şi pe străzi lăturalnice. Dar cinci? Nici o şansă. 
Am pornit aşadar la pas, calmi şi fără gălăgie, ca şi cum 
am fi avut tot dreptul să ne aflăm acolo şi am fi ştiut cu 
precizie încotro ne îndreptam. 

Prima dată cînd am trecut pe lîngă un pîlc de Infectați 
mă aşteptam să se ducă pe copcă totul. Precis aflaseră ce-i 
făcusem bătrînei. Însă au trecut pe lîngă noi fără să ne în- 
vrednicească măcar cu o privire. Kelis a scos mic pufăit de 
uşurare. Haru s-a înfiorat şi s-a cuprins protector cu brațele. 

Apoi mai erau camerele de supraveghere, ochi argintii 
care priveau în tăcere la fiecare colț de stradă. N-ar fi avut 
nevoie decît de un simplu software de recunoaştere facială. 
Trecînd pe sub ele, Soren şi-a ascuns faţa, dar l-am smucit 
de braţ şi l-am forțat să privească drept înainte. Exista 
software capabil să detecteze şi gestul bătător la ochi de a 
te feri de cameră la trecerea prin dreptul ei. Ori ne recu- 
noşteau, ori nu. Mîna mi-a alunecat în jos către pistolul 
ascuns sub tricoul lăbărţat. 

Tot ce puteam face era să fim pregătiţi. 

Dar de jur-împrejurul nostru lumea întreagă îşi vedea 
de ale ei ca şi cînd noi nici nu făceam parte din ea. Vîntul 
fierbinte sufla pe străzile prăfuite zdrenţe de ţesături şi 
hîrtie. Infectaţii nu păreau a se grăbi nicăieri; păşeau încet 
pe străzile înguste, fără nici o ţintă. Purtau pe fețe, mîini 
şi picioare urmele însîngerate ale plăgilor, de un roşu ţipă- 
tor; însă nimănui nu părea să-i pese. Am trecut la un mo- 
ment dat pe lîngă un bărbat cu o rană supurîndă deasupra 
ochiului stîng, care s-a prăbuşit pe caldarîm chiar în dreptul 
nostru şi nu s-a mai ridicat de-acolo. Nimeni n-a reacțio- 
nat, pur şi simplu şi-au ajustat toți traseul ca să-i ocolească 
leşul şi au mers mai departe. 

Pentru prima dată mi-am dat seama că unele dintre 
grămezile de haine de pe pavaj fuseseră cîndva oameni, 

împuţinaţi şi destrămaţi de timp. Morți şi lăsaţi să putre- 
zească acolo unde căzuseră. La ce bun să-ţi mai baţi capul 
cu îngroparea morţilor, dacă tot nu-ţi pasă că s-au dus? 

După o jumătate de oră de mers, s-a terminat cu străzile 
rezidenţiale jegoase şi au început nişte drumuri mai largi, 
mai mohorîte, mărginite de clădiri guvernamentale ca nişte 
huidume de beton cenuşiu ghemuite de-o parte şi de alta. 
Pe marginea superioară a gardurilor înalte se întindea sîrmă 
ghimpată, dar cei pe care ar fi trebuit să-i țină la distanță nu 
mai existau de mult. Străzile erau pustii, nu se vedea nici un 
Infectat. Chiar şi clădirile aveau acel aer inconfundabil al 
abandonului şi pustiirii. Numai omniprezentele camere de 
supraveghere trăgeau cu ochiul din zidurile lor. Dincolo de 
ele, în interior, era un gol născător de ecouri ce se putea ghici 
de aici, de la peste cincisprezece metri distanță. 

Am mers mai departe. Era un cer piclos, captiv între 
soare şi ploaie. Nu se vedeau umbre nicăieri, totul era lu- 
mină înăbuşită. Încă cincisprezece minute şi am ajuns. 

Şi acolo străzile erau complet pustii. Existau un gard 
înalt, poartă securizată şi turnuri de apărare. Dar, din nou, 
acel aer de pustiire. 

— Eşti sigură că-i aici? m-a întrebat Kelis. 

Am dat din umeri. 

— Aşa a zis bătrîna. 

— Mdea, a spus sec Soren. Şi ce motiv ar avea ea să 
ne mintă? 

L-am văzut pe Haru înghițindu-şi cu greu un nod din 
gît, apoi îndreptindu-şi umerii. 

— Ei, acuma sîntem aici. Şi uite... — a spus arătind pe 
deasupra porții către clădirea palatului. Înăuntru e lumină. 
Trebuie să fie curent. De ce să irosească electricitatea într-o 
clădire goală? 

Camerele de pe ambele laturi ne urmăreau cu nepă- 
sare. Nu încăpea îndoială că oricine va fi fost înăuntru ştia 
că ne aflam acolo. 

— Deci..., a spus Kelis. Intrăm? 

M-am uitat iar la camerele video. 

— Acum nu mai avem nimic de pierdut. Eu zic să ne 
cățărăm. 

Kelis, cu forţa aceea a ei pe care nici nu i-ai fi bănuit-o, 
ne-a făcut vînt la toți pe rînd peste gardul înalt. Soren a 
sărit ultimul, trăgînd-o după el ca pe un fulg. Nu s-a gră- 
bit să-şi ia mîinile de pe ale ei. A observat şi ea, am obser- 
vat şi eu, care îi urmăream aerul de uşoară stinghereală în 
timp ce-şi trăgea în sfîrşit degetele din mîinile lui. Chestia 
asta n-avea cum să se termine cu bine. 

Odată intraţi cu toţii, ne-am oprit un moment — presu- 
pun că aşteptam să se declanşeze ceva. Dar n-a început să 
toarne cu gărzi pe uşile palatului, nici nu s-au pus sirene 
pe urlat, iar după cîteva clipe am pornit mai departe spre 
miezul tăcut al complexului de beton. 

Cînd eram mică, pe la vreo nouă sau zece ani, am citit 
Ziua trifidelor. Îmi amintesc că pe atunci a trebuit s-o as- 
cund de ai mei, fiindcă ar fi considerat-o prea înspăimîn- 
tătoare pentru vîrsta mea. Dar pe mine una nu m-a speriat 
cîtuşi de puţin. Imaginea care mi s-a înfipt în minte, cea 
care mi-a plăcut la nebunie, a fost imaginea eroului rătă- 
cind printr-o Londră pustie, ai cărei locuitori muriseră pînă 
la ultimul. 

Îmi amintesc că asta mi se păruse o idee incredibil de 
atrăgătoare. Să fii în stare să bîntui de colo-colo prin locu- 
inţele tuturor, să vezi cum stă treaba în spatele uşilor de 
regulă închise. Să ai totul doar pentru tine. Poate mi se 
trăgea de pe vremea cînd, foarte mică fiind, zăcusem în 
spital, unde n-avusesem parte de nici un pic de intimitate; 
pînă şi interiorul corpului meu devenise atunci proprietate 
publică. Poate de aceea îmi puteam imagina cum e să fii 
atît de singur fără să te simți însingurat. 

Umblatul lelea prin încăperile acelea goale şi născă- 
toare de ecouri m-a făcut să mă gîndesc la toate astea cu 

o împunsătură de nostalgie după copilăria pe care n-o mai 
puteam retrăi, nici măcar prin copiii mei. Nu exista nici un 
suflet de om acolo. Nici măcar cadavre. Nimic. Am trecut 
prin apartamente de locuit, barăci utilitare, dormitoare 
drapate în catifele, camere de oaspeţi impersonale, prin bi- 
rouri şi în cele de urmă prin laboratoare. Trei laboratoare, 
complet echipate, dar a căror construcție nu urmărise un 
scop anume. Mi-am dat cu presupusul că trebuie să fi fost 
cîndva simple birouri, înainte de-a le da Ash o mai bună 
întrebuințare. Nu se vedea nici un semn că ar fi fost pără- 
site în grabă, eventual în plină stare de urgenţă. Nici un 
indiciu de scăpare cu fuga din vreun dezastru. Oamenii 
care le ocupaseră cîndva pur şi simplu... plecaseră. 

— Bine, am auzit-o pe Kelis în vreme ce ne uitam în 
jur la bancurile de lucru, arzătoarele Bunsen, pipetele şi 
toată aparatura specifică unui laborator funcțional. Îmi 
închipui că astea-s doar de fațadă. Probabil că adevăratul 
lui cartier general e în altă parte. 

— Ar putea fi oriunde, a spus Haru. Cum să-l găsim 
vreodată? 

— Dar ai avut dreptate de la bun început, i-am spus, 
curentul e pornit. Ceva se-ntimplă aici în continuare. 

Lumina becurilor cu halogen se revărsa din tavan 
asupra noastră, aplatizindu-ne trăsăturile. 

— O staţie-releu, a spus Ingo încet, dar vocea lui tot 
ne-a făcut să tresărim, pentru că îţi era uşor să uiţi de pre- 
zenţa lui. Telecomandă. Pe acoperiş erau antene de satelit, 
transmiţătoare. les înregistrările camerelor video, intră 
semnalul pentru megafoane. 

— les şi se duc unde? a întrebat Soren. Vine de unde? 

— Părăsesc insula, am spus cu o încredere subită. 

Kelis a ridicat o sprînceană. 

— Crezi tu? 

l-am pus să se mai uite o dată în jur, la aparatura aban- 
donată în perfectă ordine. 

— Aici era cartierul lui general. Nu ştiu ce făcea, dar 
aici făcea. La ce bun să se deranjeze cu împachetatul doar 
ca să mute toate astea altundeva în Cuba? Singurul motiv 
de plecare ar fi fost să se mute în cu totul altă parte. 

— Bine, cu asta sînt de-acord, a spus Kelis. Va.să zică, 
ce făcea aici? Laboratorul ăsta... nu-i nimic original, este? 
L-a construit şi el cum şi-a construit şi Regina M unul. 

— Mda, am spus. 

Doar că el şi-l construise pe al lui mai bine, fiindcă Ash 
era un om de ştiinţă veritabil, nu un specialist în ştiinţe 
sociale. M-am îndepărtat de ceilalți, scotocind după un 
indiciu de-a lungul bancurilor de lucru înşirate unul după 
altul. N-au fost prea greu de găsit. Cred că n-avusese de 
gînd să-şi şteargă urmele la plecare. Pur şi simplu luase 
ce-i trebuia şi abandonase restul. 

Totul arăta extrem de familiar, şi nici nu era de mirare. 
Era aceeaşi organizare pe care o avuseserăm la bază. Recu- 
noşteam capsulele Petri în care culturile cîndva atent ur- 
mărite rămăseseră să moară sau să se înmulțească singure. 
În colţul cel mai îndepărtat al încăperii era un laptop 
conectat la rețeaua de electricitate, dar închis. 

— O mină de aur, le-am spus celorlalți în timp ce-l 
porneam. 

— De ce l-or fi lăsat aici dacă încă funcționează? a 
întrebat Haru, suspicios. 

Am dat din umeri. 

— Fiindcă nu mai aveau nevoie de el şi nu se aşteptau 
să-l găsească cineva. 

Aveam dreptate, deşi o parte din mine ştia că şi Haru 
avea dreptate în aceeaşi măsură. Prea era totul comod şi la 
îndemînă. Oare Ash voise să găsesc laptopul? De ce? Dar 
chiar dacă dorise să-mi furnizeze laptopul cu tot ce era în 
el, în virtutea cine ştie cărui joc dement pe care-l juca, asta 
nu însemna că nu merita să pun mîna pe el. 

— E ceva pe-acolo? m-a întrebat Kelis. 

Am dat din cap aprobator în timp ce frunzăream di- 
rectorul, pînă să mă apuc să sap mai în profunzime, fiindcă 
e uimitor cît de multe informaţii divulgă oamenii doar prin 
felul în care numesc lucrurile. 

— Categoric e ceva aici. 

Treizeci de minute mai tîrziu eram în stare să-i spun 
şi ce anume. Nu era o surpriză, mai ales după tot ce văzu- 
sem pînă acum, dar certitudinea aceea continua să-mi stea 
în gît şi să mă sufoce. La fel şi vinovăția, fiindcă o parte 
din mine suspectase lucrul acesta de la bun început, de pe 
vremea cînd încă mai puteam face ceva ca să-l previn. Din 
nou amintirea, mai tăioasă ca durerea. 


Ash părăsise laboratorul; se dusese să se culce, lux pe 
care ni-l permiteam rareori în zilele acelea frenetice cînd 
încă mai părea posibil să punem capăt întregii situații, 
dacă găseam o soluţie în timp util. 

Îmi aminteam că în noaptea aceea mă simţisem ciudat. 
Nu prea ştiam de ce, poate din cauza mesajului primit de 
la el, un e-mail scurt care avusese nevoie de trei zile ca să 
ajungă la mine. Eram conştientă că probabil lucrurile se 
înrăutăţeau afară, dacă pînă şi informația în sine dădea 
semne de boală şi devenea înceată. Cu toate controalele de 
securitate de unde era el şi de unde eram noi, nu reuşise 
să-mi comunice prea multe. Însă îi auzeam vocea rostind 
fiecare cuvînt şi mă înfioram toată să-l văd, să-l aud de-ade- 
văratelea. Ştiam că probabil urma să nu mai am parte de 
asta niciodată şi era un gînd aproape de nesuportat. Cînd 
iubeşti pe cineva în felul acesta pare imposibil ca acea dra- 
goste să nu aibă puterea de-a birui fiecare obstacol dintre 
voi. Dacă dragostea nu e în stare de asta, atunci la ce e bună? 

Aşa se face că nu-mi găseam liniştea şi eram nefericită 
şi, ca întotdeauna, am ales să sublimez toate astea prin 
muncă. Computerul meu pornea greu, avea nu ştiu ce 

problemă pe care oamenii de la tehnic nu fuseseră în stare 
s-o rezolve, aşa că m-am aşezat la al lui Ash şi, fără să mă 
gindesc, am folosit parola pe care mi-o spusese cu mult 
timp în urmă, pe cînd eram colegi de studenție şi singurul 
lucru pe care îl avea de ascuns era faptul că de trei luni o 
înşela pe gagică-sa. 

Aveam de gînd să mă loghez la drive-ul partajat fără 
măcar să arunc o privire la fişierele lui private. De fapt nici 
nu mă aşteptam să existe vreun fişier privat. Cînd ar fi 
avut el timp de altceva în afară de muncă? 

Numai că fişiere private existau — şi aveau legătură cu 
munca. Nu cu munca noastră, ci cu slujba pe care credeam 
că o dăduse uitării cînd venise aici. Ştiam, desigur, că era 
de cîțiva ani angajat la Departamentul Apărării. Nu-mi 
păruse cîtuşi de puţin a fi de rău augur, doar existau o 
grămadă de motive pentru care DA să dorească angajarea 
unui virusolog. Din motive de apărare. 

De asemenea, ştiam de pe atunci că unele ingrediente 
pe care le amestecaserăm în acest „Leac“ la care lucram ve- 
neau din surse secrete. Tratamentele genetice de ultimă oră, 
retrovirusuri ținute la secret, studiul asupra celulelor stem, 
aflat la graniţa eticii. Astea nu erau lucruri la îndemiîna 
publicului larg. Dar iată-le în fişierele lui Ash, fişiere cu date 
ce acopereau luni de zile în urmă, chiar ani; pînă cu mult 
înainte de momentul în care aflase că aveam să le folosim. 
Astea erau chestiunile la care lucrase Ash înainte să lovească 
Molima. Nu era coincidenţa coincidenţelor că exact ele se 
dovediseră a fi ceea ce ne trebuia ca să creăm Leacul? 

Nu, mi-am spus, simțind cum mi-o ia inima din loc. E 
sindromul zonei de confort*. Trăim în singurul univers 


* În original, Goldilocks Syndrome, de la „Goldilocks and the Three 
Bears“ (Bucle-Aurii şi cei trei urşi), de Robert Southey, povestea 
a cărei eroină descoperă că ce-i prea mult strică, iar ce-i prea 
puţin nu-i de ajuns. 

posibil, singurul în stare să întreţină viaţa umană, fiindcă 
dacă n-ar fi fost în stare n-am mai fi fost nici noi aici să ne 
minunăm în faţa lui. lar pe Ash îl recrutaseră pentru proiect 
tocmai fiindcă experienţa lui era exact ceea ce ne trebuia. 

Doar că... Era aici un fişier despre un tratament genetic 
pentru siclemie. Mai era unul despre folosirea celulelor 
stem în rescrierea traseelor neuronale la adulți. Acum îmi 
era clar că ARN-ul pe care îl sculptam cu atita grijă ca să 
schimbăm A-ul şi B-ul în zero negativ era un amestec al 
celor două. Dar ce era cu al doilea fişier? Din cîte ştiam noi, 
Molima nu acţiona la nivel neuronal. 

— Ce faci? m-a întrebat Ash, aplecat peste umărul meu. 

— Îmi bag nasul în fişierele tale, i-am răspuns, fiindcă 
noi doi nu fuseserăm niciodată capabili să ne mințim unul 
pe altul. 

Sau cel puţin eu nu fusesem capabilă. Pentru prima dată, 
începeam să mă întreb dacă aşa stăteau lucrurile şi cu el. 

— Ai găsit ceva interesant? m-a întrebat cu atîta nonga- 
lanță, încît m-am relaxat pe loc. 

— Îhî, fişiere ultrasecrete ale departamentului apără- 
rii. Scria ceva cu omoritul oricui ajunge să le citească... da’ 
era doar o glumă, nu? 

A zîmbit şi ne-am întors la lucru, iar eu nu l-am între- 
bat niciodată ce subiect anume aveau cercetările acelea şi 
cum de se potriviseră la marele fix cu ceea ce ne trebuia 
nouă. N-am întrebat niciodată — dar uneori, în miez de 
noapte, rămîneam pe gînduri. 


- Ai găsit ceva interesant? m-a întrebat acum Kelis — 
şi am ştiut că eram albă la față cînd mi-am luat privirea 
de la ecranul laptopului ca să mă uit la ea. 

— Îni, cred că se poate spune că e „ceva“. 

— Şi altfel cum i s-ar putea spune? a întrebat Ingo, 
veşnic în căutarea preciziei. 

— Înspăimîntător. 

— E despre Infectaţi, nu? a spus Haru, trecîndu-şi ner- 
vos degetele printre țepuşele de păr închis la culoare. A 
fost o chestie premeditată. Infecția... au creat-o, n-a apărut 
accidental. 

Am aprobat în tăcere, iar Haru, cu o grimasă, a întors 
capul. 

Kelis continua să mă observe cu atenţie; ochii căprui 
i se îngustaseră. 

— Nu-i numai asta, nu-i aşa? 

— Aşa e. Treaba e că el a creat intenţionat Infecția. 

O formă denaturată a Leacului pe care îl aveam eu în 
sînge — dar încă nu eram pregătită să-i spun aşa ceva. 

— Intenţionat a făcut-o contagioasă. Pe calea sîngelui, 
la vremea aceea. 

— La vremea aceea? a spus Haru. 

I se ridicaseră sprîncenele atît de sus, de nu i se mai 
distingeau de linia părului. 

— Era tot ce putea face pentru început. Dar cerceta şi 
alte forme de transmitere. 

— Pe calea aerului? a întrebat Ingo. 

Pînă şi vocea lui îşi pierduse intensitatea. Toată lumea 
ştia că şi Molima venise pe calea aerului. Altminteri, n-ar 
fi putut face tot ce făcuse. 

— Se poate. Dar văd aici că ajunsese într-un punct mort 
şi a abandonat testarea acum vreo şase luni. De-atunci e 
ultima actualizare de fişiere. 

Şi asta era, cu adevărat, tot ce puteam deduce din frag- 
mentele de cercetare făcută pe jumătate care existau în acel 
laptop abandonat. 

— Trebuie să-l găsim, oriunde-o fi acum, a spus Kelis. 

Am simţit că mă cuprinde uşurarea ca o căldură plăcută 
răspîndindu-mi-se prin vene, fiindcă nu voisem să fiu eu 
cea care să sugereze asta. 

— Cum? a întrebat Haru. 

Ingo a ridicat mîna ca un şcolar care cere permisiunea 
de a vorbi. 

— Pe aici pe undeva trebuie să fie un computer central 
care să coordoneze informaţia care intră şi iese. Dacă-l 
găsim, pot să vă spun încotro pleacă transmisia. 

— Buuun, am spus. După ce-l găseşti, mai e un lucru 
pe care vreau să-l faci. 


V-aţi uitat vreodată cum arde un oraş întreg? Există un 
soi de plăcere sălbatică în a da frâu liber unei forțe a naturii 
pe care cel mai adesea încercăm s-o stăpînim. Camionul 
pe care îl rechiziționasem înainta cu viteză maximă pe 
asfaltul crăpat al străzii, însă arşiţa se deplasa mai repede, 
înşfăcîndu-ne de gît pe cînd încercam să scăpăm cu fuga 
din ceea ce făcuserăm. 

Peste tot în jur, megafoanele continuau să-şi zbiere 
mesajul: „Toată lumea trebuie să vină imediat la Havana. 
Veniţi în centrul Havanei şi aşteptaţi instrucţiuni.” De 
două zile încoace spuneau acelaşi lucru. Mai mult de-atit 
nu puteam aştepta. De jur-împrejur continua să curgă spre 
oraş un fluviu de Infectaţi; păşeau calm direct în focul care 
mistuise deja mii, zeci de mii de vieţi. Flăcările n-aveau 
să-i ajungă pe toţi, pîlcuri de Infectaţi aveau să rămînă 
neatinse în colțurile cele mai îndepărtate ale insulei. Dar, 
chiar şi aşa, aveau să piară destui. 

Va să zică, acum ajunsesem criminal în masă. Şi pînă 
la urmă nici nu-mi fusese prea greu. Nu-mi trebuise decît 
să pună Ingo cap la cap nişte piste audio din cîteva mesaje 
anterioare ale lui Ash. Cuvintele nu prea sunau cum ar fi 
trebuit, accentele erau plasate greşit, apăreau eliziuni între 
silabe care n-aveau ce căuta una lîngă alta. Însă Infectaţilor 
nu părea să le pese. Era vocea stăpînului lor, iar ei nu 
aveau de ales, erau obligaţi să se supună. Camerele video 
difuzau o înregistrare în buclă, pentru ca Ash să nu poată 

vedea ce făcuserăm noi, iar recepţia audio îi fusese tăiată. 
Nu-i lăsaserăm nici o modalitate de a-şi salva cumplitul 
experiment, îi aruncaserăm capsulele Petri în furnal şi 
incineraserăm culturile o dată pentru totdeauna. 

După asta, au fost de ajuns câteva canistre de benzină 
aruncată pe nişte clădiri din centru, o zi cu arşiță şi un vînt 
puternic. Focul e veşnic flămînd - nu-i nevoie să-l rogi 
prea mult ca să consume tot ce întîlneşte. M-am sprijinit 
de cabina camionului şi am privit în urmă, ca nevasta lui 
Lot, ştiind că exista un preţ de plătit, dar incapabilă să mă 
abțin de la a vedea cu ochii mei ce lăsam în urma noastră. 

Pe coperta unui album de Pink Floyd e un bărbat în 
flăcări care dă mîna cu altul, fără să aibă habar de focul 
care îl înghite de viu. Aproape că-i amuzant să-l vezi că 
nici nu-i pasă. Aici erau gloate de indivizi care intrau în 
furnal şi mergeau fără oprire în vreme ce carnea li se bă- 
şica şi ardea, fisuri roşii li se deschideau în piele precum 
crăpăturile pe suprafaţa unui vulcan, care vestesc că se 
pregăteşte o nouă erupție. Mirosul era copleşitor. Mirosul 
bogat, cărnos, de fiinţe omeneşti care ard. 

Am văzut o fată, care nu părea să aibă mai mult de opt 
ani, înaintînd calm pe aleea îngustă dintre două clădiri. 
Dinspre intrările în clădiri se vărsau spre ea văpăi galbene, 
din vîrful cărora se desprindeau şi pluteau scîntei. Părul 
i s-a aprins primul şi i-a ars portocaliu strălucitor pînă la 
piele, dar ea a mers mai departe netulburată. Şi a tot mers 
pînă ce au cedat picioarele sub ea, cu oasele plesnite de 
arşiţă, şi s-a prăbuşit. 

În cele din urmă, după ce trupul fetiţei a dispărut din 
raza vederii mele, după ce mulţimea care îneca străzile a 
început să se subțieze, iar flăcările au scăzut în depărtare, 
mi-am întors şi eu privirea dintr-acolo. 

Kelis s-a uitat în ochii mei. 

— N-aveam de ales, mi-a spus pe un ton care sugera 
că nici măcar ea nu credea în vorbele acelea. 

— E bun făcut acum, am răspuns. Măcar o vreme n-o 
să mai plece nimeni la recrutat. Şi n-o să încerce să ne stea 
în cale cînd plecăm. 

— Deci acum o să-l găsim pe iubitul Conducător şi-o 
să-l împiedicăm să facă lucruri şi mai rele, a spus ea, ofe- 
rindu-mi un strop de alinare. 

Cu ochii minţii, am privit oceanul care se apropia de 
noi cu iuțeală şi, dincolo de el, destinaţia noastră, pentru 
care trebuia să traversăm apa şi o bună parte de continent. 
O călătorie lungă, pînă în Las Vegas, unde într-o bună zi, 
curînd, avea să-l privesc pe Ash în ochi şi să-l fac să plă- 
tească. Nu atît pentru ceea ce făcuse el, cît pentru ceea ce 
devenisem eu din cauza lui. 


CAPITOLUL ŞASE 


Pînă la Miami era drum de o sută patruzeci şi cinci de 
kilometri pe apă. Găsiserăm pe insulă o aeronavă uşoară, 
dar, de vreme ce nici unul dintre noi nu ştia să zboare, se 
părea că aveam să mergem la Vegas pe traseul cel mai 
lung. Nu m-am uitat în urmă ca să văd Cuba micşorîndu-se 
la orizont, pur şi simplu am înşfăcat cîrma şi am privit 
drept înainte, pe deasupra apei calme. Cît stătuserăm pe 
țărm aşteptînd să se rotească lumea şi să răsară soarele, 
luasem hotărîrea să încetez definitiv cu regretele. 

Călătoria a fost liniştită, nu ne-a urmărit nimeni, eram 
singuri cu pescăruşii care planau peste valuri. După vreo 
oră, i-am predat lui Ingo cîrma micului iaht rechiziţionat, 
cel mai rapid pe care îl găsiserăm, şi m-am dus pe puntea 
superioară. Toţi ceilalți leneveau acolo tolăniţi la soare, în 
pantaloni scurţi şi tricouri. 

Mi-am dat seama atunci că arătam ca un grup de stu- 
denţi americani în plină vacanţă de primăvară. Pentru 
prima dată de cînd părăsisem baza, de fapt pentru prima 
dată în ultimii cinci ani, simțeam că încep să mă relaxez. 
Haru se pişa peste balustradă, uitîndu-se cum îi zbură- 
tăcea vîntul şuvoiul şi, nu ştiu de ce, asta mă făcu să zîm- 
besc. Era multă tinereţe şi multă masculinitate în gestul 
lui. Ingo folosea întotdeauna privata, a cărei uşă o încuia 
cu mare grijă, ceea ce mă făcea în egală măsură să zîm- 
besc. Pudoarea părea superfluă în lumea aceasta cu totul 
Nouă. 

— Nu-ţi e mintea pe-aici, mi s-a adresat Kelis, moment 
în care mi-am dat seama că mă cerceta cu privirea de ceva 
timp. 

Am dat din umeri. 

— Mă gindeam doar. 

Ea a zimbit. 

— Deh, asta-i treabă grea uneori. 

— Ştii, pentru mine e ciudat să fiu iar printre oameni. 
Cred că încă nu m-am obişnuit. 

Nu ştiu de ce i-am spus asta. Nu era chiar icoana la care 
să te confesezi cu sufletul deschis. Doar că mă simțeam 
ciudat să mă aflu iar în preajma altor ființe omeneşti după 
atita vreme şi voiam să aflu lucruri despre ele, să le cunosc 
în adevăratul sens al cuvîntului. Să intru în conexiune cu 
ele, să stabilim o relaţie — toate verbele acelea îngrozitoare 
din trăncăneala psihopupu. Pînă la urmă, oamenii sînt ani- 
male sociale, iar eu ştiam că pierdusem ceva esențial în anii 
pe care îi petrecusem în singurătate. Acea persoană care 
intrase în bază pentru prima dată n-ar fi făcut niciodată 
lucrurile pe care le-a făcut persoana care a ieşit de acolo. 

Voiam să dau vina pe Voce, dar nu ştiam dacă era posibil. 

— Şi pentru mine a fost ciudat, am auzit pe neaştep- 
tate vocea lui Soren. La recrutare. Cel mai greu mi-a fost 
să mă pomenesc iar în aşa o-ngrămădeală de lume. 

— Mai greu decît ţi-a fost să faci ce te-a obligat ea să 
le faci? l-am întrebat. Mai greu decît să omori? 

Cred că era mai multă curiozitate decit acuzaţie în vocea 
mea, iar Soren n-a părut jignit. 

— Mie, da. Eram la mine acasă în Suedia, în satul unde 
am trăit toată viața mea de adult. Un sat de pescari mic şi 
friguros, pe coasta de nord, unde marea era mereu înghe- 
tată, pînă şi în miezul verii. 

Privirea i-a rătăcit spre depărtări în timp ce atenția i 
se răsucea spre interior, spre amintiri pe care bănuiam că 
le păstra ascunse de mulți ani. A zîmbit puţin jenat. 

— Scuze, am uitat ce voiam să zic. 

— Nu, am intervenit, nu te opri. Aş vrea să ştiu cum 
era viaţa ta înainte de Regina M. Vreau să-mi amintesc 
lumea de dinainte de Molimă. 

— De dinainte de Molimă? 

S-a uitat la mine, apoi la Kelis. Probabil ceva din expre- 
sia ei l-a convins să continue, fiindcă şi-a schimbat brusc 
poziţia, trăgîndu-şi picioarele sub el ca să se aşeze mai 
comod. Bănuiesc că în străfundul sufletului fiecare dintre 
noi vrea să fie cunoscut de ceilalți. Altfel de ce-ar ar mai 
exista psihoterapeuţii? 

— Suedia era o ţară foarte disciplinată, ştiţi? Ca popor 
nu ne plăcea să ne entuziasmăm din orice... asta era treaba 
danezilor. Noi eram disciplinaţi, ordonaţi şi prosperi. Am 
crescut în Malmö, în partea de sud, dar imediat ce mi-am 
luat diploma m-am mutat de-acolo. Era prea multă lume 
în Malmö, prea mulți turişti. Era prea multă gălăgie, mult 
trafic la orice oră, din port se auzeau mereu sirenele de 
ceaţă ale navelor. Ce sens are să locuieşti într-o ţară mare 
cu populaţie puţină, dacă nu poți să te bucuri de linişte? 
Aşa că am luat-o spre nord, cît mai departe de toți, undeva 
unde nopțile de iarnă erau aşa de lungi, că de-abia apucai 
să vezi soarele răsărind. M-am dus cît am putut de mult 
spre nord, pînă la cercul polar, unde puteam să mă uit 
noaptea la aurora boreală şi să ascult zgomotul neîntre- 
rupt al mării. Mi-am cumpărat o casă de lemn în pădure, 
o barcă de pescuit şi un topor. Şi pe urmă am făcut rost de 
conexiune broadband şi lucram în fiecare zi cu oameni pe 
care nu eram obligat să-i văd. O dată pe săptămînă mă 
duceam la magazin şi aia era singura ocazie de-a vedea pe 
cineva, poate cu excepția unor vase de pescuit, departe în 
larg. Mi se pare că e mult mai uşor să-ţi placă de oameni 
dacă nu trebuie să vorbeşti de-adevăratelea cu ei. Acolo a 
început pentru prima dată să-mi simpatizez concetăţenii. 
Pe urmă a izbucnit Molima şi toată lumea a fost... mă rog, 

ştiţi şi voi cum a fost. Dar mi-am zis că... mai puţini oameni 
pe lumea asta suprapopulată, de ce-ar fi asta un lucru rău? 
Bănuiesc că au murit oameni şi în satul acela, dar eu nu-i 
cunoscusem înainte de Molimă şi nu puteam să mă prefac 
că-mi pasă. Magazinul s-a golit după un timp, dar asta nu 
era mare problemă. Mă pricepeam să vînez şi să pescuiesc, 
şi nu-mi era greu să plantez nişte culturi nepretențioase. 
Aveam topor şi nici găsitul de copaci pe care să-i folosesc 
nu era o problemă. Doar pe mine trebuia să mă hrănesc. 
După trei săptămîni, patru să fi fost, n-am mai prins nimic 
la aparatul de radio pe care-l aveam şi mi-am zis că ăsta 
era sfîrşitul. Civilizaţia se prăbuşise, undeva dincolo de 
marginea ecranului meu. Pentru mine însă nu se schim- 
base de fapt nimic. Era tare frumos acolo. Copacii sînt 
veşnic verzi, arată la fel tot anul. Beznă s-o tai cu cuțitul, de 
cum te îndepărtezi de coastă. Stîncile sînt cenușii, aproape 
de aceeaşi culoare cu marea. Am citit un ghid odată şi zicea 
de țărmul nostru că e ameninţător, dar n-am înţeles asta 
niciodată. Ce era ameninţător acolo? Mie mi se pare că 
doar într-un loc ca ăla ţi se permite să fii tu însuşi, fără alţi 
oameni pe lîngă tine care să-ţi spună cum ar trebui să fii. 
Şi pe urmă a venit Regina M. 

A dat din umeri, iar aerul transportat i s-a topit de pe 
chip. 

— Presupun că ştiţi restul. Înapoi la restul umanității. 

— Sau la ce-a mai rămas din ea, a spus Haru. 

Eram convinsă că dublul sens era intenţionat. Rămă- 
şițele umanității şi rămăşiţele umanităţii lor. 

— ie ţi-e uşor să fii aşa îngîmfat, i-a spus Kelis, pri- 
vindu-l pe sub sprîncene. Japonia a scăpat ca prin urechile 
acului cînd restul lumii sîngera prin toate părţile. Acolo 
nu doar cei care aveau grupa zero negativ au fost cruţați, 
nu-i aşa? 

— Da, în Țara Soarelui Răsare e ceva în genele noastre 
care ne-a salvat pe majoritatea. 

S-a uitat întrebător la Kelis, iar ea a dat din umeri — 
adică, de ce n-aş întreba? Avem zece ore de stat degeaba, 
cu ce să le umplem? 

— Bine, a spus Haru. Vrei să auzi povestea mea? Ches- 
tia de ştiut despre Japonia este că noi ăştia de-acolo semă- 
năm oarecum cu Soren. De fapt nu prea avem nevoie de 
alţii. Ani la rîndul am fost un regat insular închis. Pe urmă 
au venit imperiile occidentale şi ne-am gîndit că ne-ar 
plăcea şi nouă să avem un imperiu. Ştie toată lumea cu ce 
ne-am ales pînă la urmă. Aşa că ne-am apucat iar să facem 
ce ştim cel mai bine — să ne vedem de treaba noastră. Ai 
putea spune că sîntem cei mai mari voyeuri din lume. Ne 
place să-i privim pe alții şi uneori ne place să-i imităm, dar 
nu ne dorim un contact real. Deci cînd a venit Molima şi 
ne-a cruțat, dar i-a răpus pe toți ceilalți, ni s-a părut că e 
un semn. Închide-te în tine. Taie-ţi legăturile. Cînd gu- 
vernul a încuiat frumos granițele, n-au fost cine ştie ce 
proteste. În economie era haos, evident - ne bazam pe 
exporturile de tehnologie superioară ca să putem cumpăra 
lucruri inferioare tehnologic. Însă China zăcea inertă, nu 
mai era în stare să ne respingă, aşa că ne-am dus acolo 
neinvitaţi şi-am luat tot ce ne trebuia. Pe urmă... pur şi 
simplu ne-am văzut de-ale noastre. Ştiţi ce-am observat în 
primul rînd? Că nu mai existau filme hollywoodiene noi. 
Nimic nou de la Spielberg, nici o timpenie de super- 
producţie de acţiune, nici un X-Men nou. Cea mai mare 
schimbare din viața mea a fost că nu m-am mai dus la 
cinema. A, sigur, au fost şi morţi. O mulțime. Dar i-am 
îngropat şi ne-am văzut de treabă. Eu am continuat să-mi 
imaginez restul planetei, dar numai pentru mine. Toată 
viaţa am desenat apocalipse. Roboţi uriași... mutanți, şi 
acuma, na, chiar venise o apocalipsă, una de-adevăratelea, 
iar eu rămîneam tot sclav pe salariu şi purtam acelaşi cos- 
tum gri. Aşa că m-am alăturat mişcării pentru colonizare 
de cum a început, ca să mă întorc în mijlocul lumii. Mi-am 


176 / REBECCA LEVINE 


luat băiatul din siguranţa oraşului Tokyo şi l-am dus în 
Noua Zeelandă, unde guvernul, în înţelepciunea lui, vo- 
tase întemeierea Noului Kyoto. A trebuit să mă lupt ca să-l 
pot lua, că era... mă rog, nu se simțea bine. Dar, cum şi-aşa 
nu reuşeau să recruteze destui colonişti, pînă la urmă 
ne-au lăsat să plecăm. Îmi aduc aminte cum m-am simţit 
pe drum în avion, ce emoționat eram. Mă uitam cum se 
desfăşoară oceanul pe sub noi şi credeam că era de-adevă- 
ratelea un nou început. Nu mi-am imaginat nici o clipă că 
poate făceam o greşeală. 

A zîmbit firav şi vocea i s-a pierdut treptat. Mi-am 
amintit atunci ce îmi spusese despre fiul lăsat în urmă. 

— Şi apoi Regina M te-a luat doar pe tine, nu şi pe el, 
am spus. 

— Mda. 

Şi-a trecut o mînă prin păr, răvăşindu-şi ţepii deja 
rigizi de la bura sărată iscată din mare. 

— L-am luat de unde era în siguranţă, fără să am, dra- 
cului, un motiv bun, şi după aia l-am lăsat acolo pur şi 
simplu, să se descurce cum o şti. 

— Ar fi avut grijă de el ceilalți colonişti, i-am spus. 

Haru s-a mulțumit să ridice din umeri şi şi-a ferit pri- 
virea. Cred că avem de dus, fiecare, poverile noastre de 
vinovăţie şi nu e nimeni cu care să le împărțim. 

Ingo însă, cînd m-am uitat la el, mi-a susținut privirea, 
inexpresiv, ori poate puţin provocator. 

— Oi fi vrînd să afli şi despre casa mea? 

Întrebarea lui m-a făcut să-mi dau seama că nici măcar 
n-aveam habar unde se afla casa lui; el a zimbit batjoco- 
ritor, dindu-mi de înțeles că ştia asta. 

— În Congo, mi-a spus. Republica Democrată Congo. 
Timp de douăzeci de ani, Vestul n-a vrut să ştie nimic de- 
spre ţara mea. Patru milioane de oameni au murit într-un 
război pe care nimeni nu l-a băgat în seamă, şi acuma 
mă-ntrebi despre istoria noastră? 

— Ascultă, prietene, a intervenit Soren. Noi nu sîntem 
Vestul. Noi sîntem noi. Dar cum doreşti... Probabil o să 
supraviețuiesc dezamăgirii dacă nu simți nevoia să te 
destăinui în faţa noastră. 

— Cînd vine vorba de țara mea, singurul lucru bun e 
că obţii o poveste interesantă. Întîi ne-au jefuit belgienii şi 
ne-au mai şi omorît din cînd în cînd, şi după ce-au termi- 
nat cu noi ne-am pus la conducere oamenii noştri, care 
ne-au jefuit şi ne-au omorît şi ei. Vecinii noştri au abuzat 
de noi, au venit și refugiații din Rwanda, cu tot cu fanto- 
mele groaznice ale trecutului lor, şi-au înrăutățit lucrurile. 
A fost război, iar cînd n-a fost război a fost molimă, şi peste 
tot era ură şi lăcomie. Femeile au fost violate şi pe urmă 
izgonite din sate fiindcă fuseseră violate — că aduceau 
ruşinea asupra satului. Mamele şi-au omorît propriii copii 
ca să facă vrăjitorii. Dar ce nevoie mai aveam de vrăjitoare, 
cînd aveam deja bărbaţi? Dictatorii militari s-au luptat pe 
sînge şi diamante. Vestul organiza concerte pentru flămîn- 
zii din Etiopia, dar de la noi şi-a întors fața, şi ştiţi de ce? 

— Ştiu eu de ce, a spus Haru aproape în şoaptă. 

Ne-am uitat toţi la el cum îşi schimonosea gura într-o 
expresie între amuzament şi jenă. 

— Din cauza jocurilor video. 

Pentru prima dată de cînd îl cunoşteam, Ingo a zimbit 
cu adevărat. Nu era o imagine prea plăcută. 

— Da, a continuat el, cu coltan* din minele noastre 
s-au făcut maşinile de jocuri ale Vestului. Copiii noştri au 
murit în sclavie pentru ca ai voştri să mai aibă o jucărie în 
plus. Te-am văzut, Jasmine, cum te uitai la degetele mele 
şi cred că ţi-ai închipuit că asta mi s-a-ntîmplat cînd m-a 
găsit Regina M. Nu. Au fost rupte demult, cînd aveam şapte 


* Minereu metalic de colombit-tantalit, resursă prețioasă pentru 
fabricarea de echipamente electronice. 

ani şi un bărbat m-a călcat pe mînă cînd m-am întins după 
cuţit ca să-i opresc pe amicii lui s-o violeze pe soră-mea. 
Mă-ntrebi cum a fost cînd a lovit Molima? Îţi zic eu cum 
a fost... a fost exact ca pînă atunci. Țara mea era înecată în 
sînge şi nimănui nu-i păsa. 

S-a făcut tăcere după asta, o tăcere profundă şi inco- 
modă. În cele din urmă, Ingo s-a întors către Kelis. 

— Tu încă nu ţi-ai spus povestea. 

— Vrea cineva s-o audă acum? a întrebat ea pe un ton 
autopersiflant, însă eu am dat din cap aprobator, la fel şi 
Haru. 

— Noi ţi le-am zis pe ale noastre, a spus el. 

Ea a tăcut un moment, apoi a dat din cap şi s-a lăsat 
pe spate ca să poată privi cerul azuriu, în loc să se uite la 
noi. 

— New York. Cine-ar fi crezut că într-o bună zi o să 
se stîrnească o ploaie veritabilă care să curețe străzile? Nu- 
mai că nu le-a curăţat de mizerie... Uneori ai impresia că 
împuţiciunea e tot ce-a mai rămas în urmă. Dar mierda nu 
rămîne niciodată la locul său. Se adună grămezi şi se 
încheagă, aşa s-a-ntîmplat şi-n oraş. Întîi doar nişte gru- 
puri mici, vechile bande de cartier, pe urmă au apărut şi 
unele noi. Pe bune dacă nu era amuzant să vezi avocățimea 
din Manhattan umblind cu pistoale pe străzile periculoase. 
Distractiv, pînă începeau să tragă în tine. După un timp 
au început să se formalizeze toate treburile astea. Bandele 
s-au transformat în Klanuri şi ori intrai şi tu într-unul, ori 
rămiîneai să cerşeşti resturi, cale de mijloc n-aveai. Or, eu 
am cerşit resturi toată viaţa, fiindcă am lucrat ca secretară 
într-un rahat de firmuliţă de avocatură pe lîngă care orice 
avocăţel de duzină care aleargă după chilipiruri pare de-a 
dreptul stilat, am îndurat umilințe, am păzit prizonieri 
care se credeau mari scule fiindcă făceau afaceri cu crack 
în pătrăţica lor. Aşa că m-am hotărît... destul, zău. Ce-ar 
fi s-o iau de la capăt? De ce să nu fiu mai mult decît eram? 

M-am înrolat în Midtown Men şi am descoperit că mă pri- 
cepeam. Tati m-a învăţat să trag cu arma pe vremuri, înainte 
să... da, mă rog, înainte de Molimă. Aşa că puteam să mă 
descurc cu o armă şi am descoperit că eram în stare şi să-mi 
port de grijă. M-am făcut utilă şi am fost pe de-a-ntregul 
loială. N-a durat mult pînă să ajung în elită. Acum alții 
mîncau resturile mele — şi asta mă făcea să mă simt bine. 
Dar nu contează cît de sus te caţeri, întotdeauna există 
altcineva deasupra ta. Şi dacă tu îl pîndeşti pe ăla care-i 
numărul unu, poți să fii al dracului de sigur că toţi cei din 
jurul tău fac exact acelaşi lucru. Aveam o mulțime de lucruri 
în New York, dar n-aveam tehnologie de ultimă oră. lar 
bandele desfăşurau o cursă a înarmării — că nici nu-ţi tre- 
buie mult să porneşti una. Tu pui mîna pe pistoale, eu fac 
rost de arme semiautomate, tu iei lansatoare de rachete, 
eu îmi iau un elicopter Apache. Dacă trăim destul, ajungem 
la nucleare, pe bune. Aşa că, atunci cînd a venit Regina M 
să ne ofere tehnologie de-asta de care n-am fi avut cum să 
facem rost singuri, ne-am angajat în cursă: cine încheie 
afacerea mai repede, înaintea celorlalți. Şi nu voia la schimb 
decît o mînă de soldaţi. Or, la New York erau soldați pe 
toate drumurile, aşteptau cîte zece să ia locul fiecăruia care 
muşca țărîna. Ne-am arătat de acord. Eu m-am arătat de 
acord cînd s-a votat în consiliu. Nu m-am gîndit nici o 
clipă că tocmai pe mine aveau să mă aleagă. 

Şi-a întors privirea spre mine şi a zîmbit. 

— Bănuiesc că ăsta ar cam fi momentul în care te 
gîndeşti că am primit ce-am meritat. Dar eu încercam doar 
să supraviețuiesc. Îmi aduc aminte de cînd am învățat la 
şcoală despre Darwin, pe vremea cînd încă se mai putea 
preda evoluționismul. El spunea că toți sîntem copiii su- 
pravieţuitorilor. Fiecare strămoş pe care îl avem a cîştigat 
o luptă sau alta. Nu cred că-i vreo surpriză faptul că sîn- 
tem nişte ucigaşi, surpriza e cum de reuşim uneori să nu 
fim. 

Continua să se uite la mine, cu o expresie încă şi mai 
ezitantă decît vorbele pe care le rostea, şi mi-am dat seama 
că de fapt căuta să obțină un fel de iertare sau cel puțin o 
aprobare. l-am zîmbit şi eu, stingher. 

— N-am de gînd să te judec. Dă-o dracu’, am depăşit 
de mult vremea cînd puteam să mai judec pe cineva. 

— A, da? a spus ea şi s-a luminat la faţă. Păcat că iubita 
mea n-a fost de aceeaşi părere. Cînd i-am zis că trebuie să 
plec fără ea... în fine, să zicem că nu mi-o imaginez păstrîn- 
du-mi patul cald în Washington Square. 

lubita ei? Aha. Aha. Am sesizat felul în care mă privea, 
de parcă îşi dorea să înţeleg ceva anume fără ca ea să fie 
nevoită să-mi explice. Şi am mai sesizat şi felul în care se 
uita Soren la ea, apoi felul cum s-a întunecat la față cînd 
i-a urmărit privirea către mine. Am ştiut instantaneu că 
avusesem dreptate — nici gînd să se poată termina cu bine 
toată treaba asta. 

— Cu tine care-i treaba? m-a întrebat Haru, întorcîn- 
du-se către mine. Erai om de ştiinţă, aşa ai zis, şi încercai 
să găseşti un remediu pentru Molimă. Ce s-a întîmplat? 

— Păi, a intervenit sec Soren, cu o nuanţă de ostilitate 
pe care n-o avusese pînă atunci în voce, nu pot decit să-mi 
dau cu presupusul, dar aş zice că a dat greş. 

— Nu pe de-a-ntregul. 

Şi abia cînd am rostit cuvintele astea mi-am dat seama 
că se apropia momentul în care eram nevoită să le spun 
adevărul. Pentru că şi ei mi se destăinuiseră? Nu chiar. Mai 
degrabă fiindcă minţitul e obositor, iar eu îmi foloseam 
toată energia pentru a încerca să menţin Vocea din mintea 
mea la nivelul unui murmur. Nu mai aveam putere pentru 
nimic altceva. Şi poate fiindcă în ultimele săptămîni fă- 
cusem atitea lucruri rele, încât voiam să fac în sfîrşit şi ceva 
corect. 

— Nu pe de-a-ntregul, am repetat. Chiar am găsit un 
remediu, dar l-am găsit prea tîrziu. 

— N-am mai auzit asta pînă acum, s-a minunat Kelis. 
Asta-i... nu ştiu, în condiţiile astea, parcă e şi mai rău. Cînd 
ştii că cineva a fost pe punctul de-a opri totul. 

Am scuturat din cap. 

— Nu, nu-i chiar aşa, vezi tu... 

M-a pufnit un rîs gros, fiindcă era mai greu decît îmi 
închipuisem. 

— Vezi tu, n-am fost complet sinceră cu voi. 

Spunînd asta, am simțit patru ființe omeneşti cris- 
pîndu-se în jurul meu şi mi-am adus aminte subit că toți 
aveau arme. Poate nu era totuşi o idee bună, însă le ve- 
deam chipurile, sumbre şi suspicioase, şi ştiam că era prea 
tîrziu să mai dau înapoi. 

— Infectaţii din Cuba... ştiam exact care era problema 
cu ei. O ştiam fiindcă am recunoscut-o. Isuse, doar am 
contribuit la proiectarea ei. 

— Li s-a administrat Leacul? a întrebat Kelis cu voce 
joasă. 

Am dat din cap în semn că da. 

— Înî. O variantă a lui. Vezi tu, Leacul a oprit Molima, 
dar oamenii cărora l-am administrat n-au rămas neschim- 
baţi. Le-a cauzat halucinaţii auditive, miraje, tot tacimul 
din schizofrenie. 

— Tu te-ai vindecat, a spus Haru, uimit, şi i-am ob- 
servat pe ceilalți cum îşi dau seama, unul după altul, că 
probabil avea dreptate. 

Am zîmbit cuprinsă de o neaşteptată uşurare. Era o 
senzaţie grozavă să nu mai fie nevoie să mă ascund. 

— Da. L-am testat pe noi înşine, eu şi Ash, şi pe cîțiva 
colegi. 

— De aia ai nevoie de narcoticele alea, a spus Kelis. 
Alea pe care le căutai de zor prin Havana. 

— Da. 

— Şi ce anume s-ar întîmpla, a întrebat Haru, dacă nu 
le-ai mai lua? 

La fel cum făcuse Kelis mai devreme, m-am lăsat şi eu 
pe spate, luîndu-mi privirea de la însoțitorii mei şi piro- 
nind-o în cer. 

— Lucruri rele. Mai rele decît mi-aş fi imaginat vreo- 
dată. Vezi tu, Ash... şi el era om de ştiinţă, era expert în 
arme biologice... a primit şi el Leacul. Am fost amindoi 
bolnavi multă vreme, am avut zile întregi de dureri, cînd 
nu credeam că vom supravieţui. Şi cînd în sfîrşit m-am 
trezit, apăruse... Vocea. 

O auzeam chiar atunci, undeva la marginea conştien- 
tului, şuierîndu-mi să tac din gură, să-i păstrez mai depar- 
te secretul. Dar am constatat că avîndu-i în jur pe aceşti 
inşi nu prea prietenoşi eram în stare s-o ignor. 

— Era în mintea mea şi îmi vorbea. Încă îmi mai vor- 
beşte. Nu e vocea mea - nu ea nimănui dintre cunoscuți 
mei. Şi nu e... nu ştiu cum să descriu asta cuiva care n-a 
simţit-o niciodată. Vocea nu mă obligă să fac ce-mi spune 
ea. Nu există o constriîngere irezistibilă în toată chestia 
asta. Doar că de cîte ori vorbeşte spune lucruri care par 
perfect logice, de nici nu se pune problema să nu le asculți. 

— Serios? a spus Haru, neliniştit. Şi ce fel de lucruri 
spune Vocea asta? E vorba de replici d-alea, „omoară-i, 
omoară-i pe toţi“? Pentru că, vorbind ca un observator 
obiectiv, lucrurile de genul ăsta chiar n-au nici un sens. 

— Uneori spune şi lucruri de-astea, am recunoscut, 
simțind cum se îngroaşă aerul în jurul meu. Dar nu e... — 
şi am pufnit în ris. Mi se pare absurd să vorbesc despre 
Voce ca despre o persoană, dar într-un fel chiar pare că e 
o persoană, sau cel puţin aşa îmi pare mie: ceva indepen- 
dent care are propriile sale scopuri. Şi despre asta e vorba 
de fapt, cînd îmi spune să fac lucruri îngrozitoare. Nu 
fiindcă i-ar face ei plăcere să vadă cum suferă oamenii. 
Nu-i nebună... lăsînd la o parte faptul că e o nebunie în 
sine: Pur şi simplu ştie ce vrea şi nu-i pasă cine are de 
suferit pentru asta. 

— Atunci, a intervenit Kelis, nu-i psihopată, cît mai 
degrabă sociopată. 

— În. Aşa-i. Nu-i pasă de nimic, poate doar de mine, 
dar chiar şi pe mine cred că mă vede doar ca pe un mijloc 
de-a obține ceva. 

— Îți dai seama că-i o ţicneală, nu-i aşa? a spus Haru. 
Vocea asta nu-i adevărată. Nu doreşte nimic. E doar... ştiu 
şi eu, doar impulsuri ale tale reprimate care ies la supra- 
faţă, nu-i aşa? Lucrurile pe care nu vrei să recunoşti că ți 
le doreşti. 

Obrajii lui gălbejiţi se înroşiseră şi mi-am spus că într- 
adevăr era la un pas de-a mă împuşca acolo, pe loc. 

— M-am gîndit şi eu la asta. Adică... e singura expli- 
caţie care are sens, nu? Dar cum se poate să-mi fi petrecut 
toată viaţa fără măcar o umbră de bănuială că-mi doream 
să fac lucrurile acelea? lar dacă Vocea e într-adevăr doar 
subconştientul meu, cum se face că pare să lucreze la un 
plan în care eu nu-s implicată? 

— Tot vorbeşti despre planul ăsta, a spus Kelis cu voce 
joasă. 

Trăsăturile îi redeveniseră impenetrabile. Mai înainte 
încercase să-mi spună ceva despre ce simțea pentru mine, 
dar acum, doar uitîndu-mă la ea, ştiam că sentimentul acela, 
oricare ar fi fost el, n-avea să mă salveze dacă ea ajungea la 
concluzia că reprezentam o ameninţare. Era exact cum spu- 
sese — toți cei aflați aici supravieţuiseră dintr-un motiv 
anume, iar unul dintre acele motive era, fără îndoială, faptul 
că nu lăsaseră sentimentul s-o ia înaintea necesităţii. 

Mi-a susținut privirea câteva clipe, apoi s-a uitat în altă 
parte. Mai bine să nu priveşti în ochii unei femei pe care 
s-ar putea s-o ucizi în momentele următoare. 

— Care e planul? Ce crezi tu că vrea Vocea asta din 
interiorul tău? 

— Nu ştiu. N-am vrut să aflu, de asta m-am apucat să 
iau narcotice, ca s-o reduc la tăcere — întîi opiacee, pe urmă 

antipsihotice. Nu mi-am îngăduit niciodată să ascult Vocea 
suficient de atent ca să aflu ce vrea. 

— Tot nu văd legătura cu Infectaţii din Cuba, a spus 
Ingo. Doar nu vrei să spui că tu i-ai infectat, nu-i aşa? 

— Nu. N-am fost eu. Ash a fost. 

— Chipul de pe toate afişele, Conducătorul, a explicat 
Kelis. 

Din nou Kelis, grăbindu-se prea tare să fie de folos. 

— Ăsta era colegul cu care lucrai? 

Am aprobat în tăcere. 

— Chestia cu Ash era că lui îi plăcea Vocea. Cînd m-am 
trezit prima dată după ce Leacul şi-a făcut treaba, am... am 
omorît un soldat tînăr. Vocea mi-a spus să fac asta. Şi 
probabil că aşa am reuşit să-i rezist suficient de mult timp 
ca s-o înăbuş. Pentru că, oricât ar fi insistat Vocea, eu n-am 
putut să uit privirea din ochii soldatului de dinainte să-i 
rup gitul. Însă Ash... el m-a găsit imediat după episodul 
ăsta, şi mi-am dat seama atunci că nu simţea nici umbră 
de vinovăţie, deşi am aflat ceva mai tîrziu că avea şi mai 
mult sînge pe mîini decît mine. Vezi tu, se trezise înaintea 
mea. Nu ştiu de ce, o fi avînd metabolismul mai rapid. Aşa 
că avusese timp să discute cu alții de prin bază. La mo- 
mentul acela nu m-am prins, dar mai tîrziu am citit relată- 
rile discuţiilor din jurnalele bazei. Mai erau şi benzi video 
de la camerele de supraveghere. Ash era un fel de mesia. 
Vorbea cu o încredere în sine nemaipomenită, care îi făcea 
şi pe ceilalți să-l creadă — chiar şi cînd îi punea să facă 
lucruri îngrozitoare. 

— Ce fel de lucruri îngrozitoare? a întrebat Kelis. 

— Îi aţiţa pe unii împotriva altora, pe soldaţi împotriva 
oamenilor de ştiinţă, pe soldaţi între ei. Oameni care 
fuseseră cîndva prieteni. Ash a sădit îndoiala în minţile 
tuturor şi a sfîrşit prin a nu mai avea încredere în nimeni 
altcineva decît în el. Cred că nu i-a mers cu mine fiindcă 
Vocea din capul meu mi-a conferit un soi de imunitate. 

Cînd Ash nu era cu ochii pe mine, mă strecuram de lingă 
el, căutam opiacee şi-mi injectam în venă cât să mă asigur 
că ajungeam în faza aia în care nu mai dădeam doi bani 
pe ce dorea Vocea să fac. Necazul era că opiaceele mă 
făceau să nu-mi mai pese de nimic... inclusiv de încercarea 
de a-l opri pe Ash. 

Mi-am înghițit nodul din gât, dindu-mi seama că poate 
acesta era adevăratul motiv pentru care nu voisem să le 
spun toată povestea. Nu pentru că mă temeam de mînia 
lor, ci pentru disprețul lor. Vechile vinovăţii sînt ca vinul. 
Nu-şi pierd forţa, doar se oțetesc — devin acide şi corozive. 

— Vezi tu, încerca să-i convingă pe toți ceilalți să ia 
Leacul. Aproape că uitasem asta, încă de atunci, probabil 
că pur şi simplu o catalogasem drept parte din nebunia lui, 
şi atît. Dar acum... acum, cînd am văzut ce-a făcut în Cuba, 
ştiu că n-a fost doar o dorinţă oarecare. Era chiar ideea 
centrală a planului său. 

— Şi deci de acolo au venit primii Infectaţi? a întrebat 
Kelis. Au fost soldaţii şi oamenii de ştiinţă din bază? 

Am scuturat din cap. 

— Ar fi fost ei, bănuiesc, numai că Ash nu era singurul 
nebun de-acolo. Era un soldat, nu mai ştiu cum îl chema, 
dar îmi aduc aminte că el a declanşat un soi de luptă, o 
confruntare la distanţă între oamenii lui şi cei ai lui Ash. 
Eu am încercat doar să scap de toate astea ascunzîndu-mă 
departe în interiorul bazei. Pe urmă s-a auzit o explozie şi 
eu am rămas blocată acolo, iar ei de partea cealaltă. Şi aici 
se termină povestea. 

— Nu şi povestea lui Ash, a spus Soren. S-ar părea că 
a lui are un epilog destul de lung. 

— Mda. 

Am apucat iar cîrma şi am privit coasta americană 
cum se apropia, la capătul valurilor. 

— Nu pot decât să-mi dau cu presupusul despre ce s-a 
întâmplat mai departe. Probabil că a reuşit să scape din bază 

împreună cu adepții lui. O fi încercat să le dea Leacul, cum 
intenţionase de la bun început, dar cred că n-a funcţionat. 
Era conceput special pentru indivizi cu grupa zero-ne- 
gativ. În forma lui originală, nu ştiu ce efect putea avea 
asupra lor, dar bănuiesc că era letal. Aşa că probabil Ash 
a continuat cercetările şi l-a ameliorat. E posibil, cu condi- 
ţia să-şi fi luat cu el la plecarea din bază tot ce-i trebuia. 

Şi acum, gîndindu-mă la asta, îmi aminteam că o parte 
din echipamentul găsit în acel laborator din Havana îmi 
păruse familiar. Mda... 

— Pe urmă, cîndva, s-a dus în Cuba şi a testat ce 
obținuse. 

— Dar de ce? a întrebat Soren. Ce spera să obțină? 

— Nu ştiu, dar nimic bun, asta-i sigur. Cind am auzit 
Vocea de undeva din interiorul meu, am ştiut că era vocea 
nebuniei şi am respins-o. Ash însă a primit-o bucuros şi cred 
că vrea s-o primească toată lumea. Cuba a fost doar începu- 
tul. A fost un experiment ratat, de aia l-a şi abandonat. Dar 
eu una n-am nici un dubiu că are de gînd să mai încerce. 

— Şi intenţionezi să-l cauţi, a spus Kelis. 

Nu fusese o întrebare. 

— Trebuie, i-am răspuns. Sînt singura care ar putea să 
înțeleagă ce vrea el să facă. Ceea ce înseamnă că sînt sin- 
gura care are o şansă să-l oprească. 

— În regulă, a spus Haru. Şi noi din ce motiv ar trebui 
să te ajutăm? 

— Pentru că în Cuba a fost doar începutul. Puteţi să 
plecaţi dacă vreţi. De-aia v-am spus adevărul, ca să puteți 
face o alegere în cunoştinţă de cauză. Tot ce vă cer e să nu 
hotărîţi şi pentru mine. Lăsaţi-mi libertatea ca să pot porni 
pe urmele lui Ash. Fiindcă s-ar putea să regretaţi cu toții 
dacă nu mă duc. 

După aceea m-am întors iar la cîrmă și i-am lăsat să 
se hotărască în lipsa mea. Dar adevărul era că fără ei eram 
în pom. Nici gînd să fiu în stare de una singură să străbat 

tot drumul pînă la Las Vegas. Ba chiar şi cu sprijinul lor 
era problematic. 

— De ce nu ne-ai zis asta mai devreme? m-a întrebat 
Kelis. 

Dacă era cineva pe care să-l bănuiesc că m-ar urma, ea 
era aceea. Deşi numai din motive greşite, iar asta nu în- 
semna oare că era greşit şi din partea mea să profit? l-am 
aruncat o privire iute, dar se uita la valuri, nu la mine. 

— Mă temeam de ce-ați face dacă aţi afla că şi eu sînt 
o Infectată. 

— Eşti contagioasă? m-a întrebat. 

Am scuturat din cap. 

— Nu cred. Vezi tu, ăsta era subiectul cercetărilor lui 
Ash, să facă Leacul transmisibil, fiindcă la origini nu era, 
nu aşa l-am proiectat noi. 

— E tehnologie militară, nu? a întrebat Kelis. Leacul. 

— Contribuţia lui Ash, da. Am folosit chestii pe care 
nu le înțelegeam pe deplin... sau cel puţin eu nu le înțele- 
geam. Eram suficient de disperaţi ca să încercăm orice. 

— Crezi că a existat cineva care a planificat toate astea? 
m-a întrebat. Molima şi Leacul? 

— Ăsta-i încă un motiv ca să-l căutăm pe Ash, nu-i 
aşa? Ca să răspundem la întrebarea asta. 

A dat din cap aprobator, iar eu m-am gîndit că poate 
era pe punctul de a-mi spune că se hotărîse şi că avea să 
vină cu mine. Dar în loc de asta ea a întins mîna peste 
cîrmă şi a apucat-o pe a mea. Privirea îi rătăcea în direcția 
coastei Floridei, ce se profila în depărtare. 

— Ce-i? am întrebat-o. 

Pe țărm se vedeau puncte negre care se poate să fi fost 
oameni, dar nu era nimic neaşteptat în asta. Miami era di- 
tamai oraşul şi nu aveam nici un motiv să credem că 
Molima îl lăsase pe de-a-ntregul pustiit. 

Nu mi-a răspuns, s-a mulțumit să-l strige pe Soren, 
care a sărit de la locul lui şi a venit lîngă ea, cu Haru şi Ingo 

pe urmele lui. Faţa tuciurie a lui Ingo era umedă de trans- 
piraţie, picături de cristal pe mahon, şi în rest, nici un indi- 
ciu despre decizia pe care o luase. Haru ar fi mers oriunde 
mergea grupul, de asta eram convinsă, el căuta siguranța 
dată de numărul însoţitorilor. lar Soren, presupuneam, 
avea s-o urmeze pe Kelis. Dar nici de asta n-ar fi trebuit 
să profit. 

— Rahat! l-am auzit pe Soren. Ai dreptate. 

— Referitor la ce anume? a întrebat Haru. 

Kelis continua să-şi ţină mîna pe mîna mea strînsă pe 
cîrmă, iar eu continuam să ţin cursul drept către orice ne 
va fi aşteptat pe țărmul acela. Eram acum destul de aproape 
ca să disting siluete mărunte, licăriri de roşu şi culori stră- 
lucitoare pe hainele lor. Am simţit prima gheară a neliniști. 

— Ăia sînt... 

— Da, a spus Kelis. Recunosc dispunerea. Formaţie 
standard pentru respingerea unui atac de pe mare. Toate 
garnizoanele de pe insulă o exersau. 

— Ăia sînt oamenii Reginei M? a întrebat Haru, pri- 
cepînd în sfârşit. 

— Aşa cred, i-am răspuns. 

— Ştiu eu sigur, a spus Kelis pe un ton repezit. 

— Nici o surpriză, a remarcat Ingo, calm. Lui Soren şi 
lui Kelis nu le-a scos nimeni dispozitivele de urmărire. 

Avea, desigur, dreptate. Haru s-a întors spre cei doi cu 
o privire deloc amicală, iar eu mi-am amintit cît de intens 
susținuse că era mai bine să plecăm fără ei. 

— În regulă, am intervenit, nu-i nici o problemă. O să 
întorc şi-o să acostăm în altă parte. 

Am încercat să-mi mut mîna pe cîrmă ca să fac ceea 
ce tocmai spusesem, însă Kelis mi-a ţintuit-o unde era. 

— N-are nici un rost. Cîtă vreme avem dispozitivele 
în noi, poate să ne urmărească pe tot țărmul. O să rămînem 
fără combustibil înainte să-şi piardă ea răbdarea. Şi-n plus... 
precis că are şi ea nave. Probabil şi mai rapide decît asta. 

— Există doar două variante, a spus Soren. Ne luptăm 
sau ne predăm. 

— Mai e şi a treia, a intervenit posac Haru. 

Ştiam la ce se referea: să-i aruncăm peste bord pe Soren 
şi Kelis; şi ei ştiau. Soren s-a răsucit pe jumătate spre Haru, 
care a făcut imediat un pas înapoi, demonstrînd perfect 
cîtă valoare avea ameninţarea lui. 

— Atunci, bănuiesc c-o să luptăm, am spus eu. 


CAPITOLUL ŞAPTE 


Mi-am scos din nou pistolul. Începea să-mi tihnească 
să-i simt greutatea în mînă. M-am întrebat dacă tot aşa 
fusese pentru soțul meu: la început o povară, apoi un 
instrument util şi în cele din urmă un sfîrşit în sine. Adre- 
nalina îmi inunda deja trupul — şi asta era tot o depen- 
denţă, de năvala ei, pînă şi de gustul amar pe care mi-l 
aducea în gitlej. 

Haru preluase cîrma de la mine. Îi vedeam încheie- 
turile degetelor albite de strînsoarea asupra roții şi ştiam 
că se forța să nu întoarcă barca din drum. Probabil se 
gindea că exista o probabilitate să fie ucis de oamenii 
Reginei M, dar că în mod sigur Kelis l-ar fi împuşcat dacă 
îi nesocotea ordinul. 

Țărmul din faţa noastră arăta ca o versiune curățată şi 
aranjată a Havanei: nisip alb şi hoteluri şic. Era ca într-unul 
dintre acele show-uri de televiziune în care se petrec spec- 
taculoase transformări de imagine, Havana fiind „înainte“, 
iar Miami, „după“. Şi oamenii suferiseră o astfel de trans- 
formare: nu mai erau epave care abia îşi tîrau picioarele, 
ci indivizi teferi, echipați şi letali. 

Prora iahtului nu ne oferea cine ştie ce protecţie, mai 
ales în cazul în care aveam de înfruntat o artilerie grea. 
Mizam pe faptul că Regina M voia întâi să numere şi abia 
apoi să taie. Trebuia să existe un motiv pentru care îi ur- 
mărise în mod special pe Kelis şi Soren — ca să mă găsească 
pe mine, presupuneam - şi nu era genul care să risipească 

resurse pentru o răzbunare meschină. Dorea ea ceva de la 
noi, şi nu era vorba de cadavrele noastre. 

Pe de altă parte, dacă tot ce putea obţine de la noi erau 
cadavrele noastre, eram convinsă că s-ar fi mulțumit cu 
atit. Ne aflam acum la vreo cincisprezece metri de țărm şi 
recunoşteam cîteva chipuri. Erau supușii credincioşi pînă 
la moarte, care nu fugiseră de pe nava-amiral cînd se ivise 
ocazia. Nu era nici o surpriză să-l văd printre ei pe Curtis, 
cel mai de seamă agent de recrutări al Reginei M. 

— Nu trageţi, a spus Soren. 

Kelis l-a săgetat cu privirea şi cred că pentru o clipă 
l-a suspectat că se răzgîndise. Dar omul avea dreptate. Cu 
cît mai mult reuşeam să amînăm momentul transformării 
războiului rece într-unul fierbinte, cu atît mai multe şanse 
aveam. Dacă ne voiau vii, n-aveau să tragă primii. 

La şase metri de țărm, continuam să înaintăm cu vi- 
teză constantă. Kelis îi țintuise mîinile lui Haru pe roata 
cîrmei, forțindu-l să păstreze cursul. Se citea disperarea pe 
fața lui asudată. Vasul a pornit să se hurduce şi să vibreze, 
scîrțiind peste pietrele din nisip şi înălțindu-se tot mai sus 
deasupra apei. M-am ţinut zdravăn, conştientă că dacă 
zburam peste bord îmi găseam sfîrşitul. lahtul era singura 
noastră protecție. 

Mi-a stat inima o clipă cînd chila vasului s-a frecat de 
un prag de nisip şi am crezut că aveam să eşuăm acolo, la 
distanţă încă prea mare de uscat. Dar apoi, cu o smucitură, 
iahtul a trecut peste movilă şi deodată mi-am dat seama 
că nici gînd să ne oprim cumva. | 

Şi cei de la țărm şi-au dat seama de asta. Micul lor 
grup compact a început să se fragmenteze şi în scurt timp 
s-a instalat o debandadă generală. Vreo şase au luat-o la 
fugă spre stînga, alți cinci către dreapta. Doi idioţi au în- 
cercat să depăşească barca în viteză alergînd tot înainte 
spre şirul disciplinat de hoteluri. Ambarcaţiunea a țişnit 
ca glonţul pe nisip şi, cu două hurducături, a trecut peste 

trupurile lor. Nu le-am mai auzit ţipetele fiindcă la mo- 
mentul acela deja se trăsese primul foc de armă. 

M-am ridicat cu greu în genunchi pe cînd iahtul se 
oprea în sfîrşit, cu un scrişnet. Haru a fost azvirlit drept 
în peretele de lemn al cabinei. Am văzut sîngele țişnind în 
stropi fini şi o aşchie albă care se prea poate să fi fost un 
dinte. Urletul lui de durere s-a pierdut în larma focurilor 
de armă. 

lahtul se făcea țăndări sub grindina de gloanţe. Aşchi- 
ile de lemn atacau carnea şi ochii, ucigătoare ca şrapnelele. 
Nu mă mai puteam gîndi la nimic, voiam doar să scap de 
acolo. Am apucat să fac vreo douăzeci de paşi în fugă 
înainte de a-mi aminti să trag cu arma. 

Eram prea în miezul luptei, iar lupta era prea intensă 
ca să mai fie loc de strategii. Am reuşit să scăpăm doar 
printr-un joc al întîmplării. Trupele Reginei M se disper- 
saseră, alcătuind un cerc larg în jurul bărcii, astfel încît nu 
mai puteau trage asupra noastră fără să se ciuruiască între 
ei. Așa că au scos la iveală cuțţitele şi în momentul acela 
am înțeles că lupta avea să fie corp la corp, sălbatică şi 
sîngeroasă. Era mai bine aşa. Voiam să văd feţele oame- 
nilor pe care îi omoram - să mă pedepsesc înfruntînd reali- 
tatea, nu nişte abstracţiuni. 

Încă cinci paşi, şi primul dintre oamenii Reginei M s-a 
năpustit la mine. Era Curtis, cu aceeaşi figură împietrită 
dintotdeauna, deşi învirtea în mînă o macetă cu care îmi 
tintea beregata. Nici o secundă nu m-au ros remuşcările 
cînd i-am băgat un glonţ în piept. Privirea i-a rămas la fel 
de cruntă pînă în ultima clipă. Ultimul lucru pe care l-a 
mai văzut a fost zimbetul meu. Gîndindu-mă la fantomele 
din Irlanda, m-am bucurat. 

De undeva din stînga mea am auzit un răcnet feroce 
şi ceva mi-a spus că era Kelis, cuprinsă de furia dezlănțuită 
a luptei. S-a auzit şi un scheunat — ăla trebuie să fi fost Haru. 
Am impresia că rideam, dar nu ştiam de ce, poate doar 

dintr-o anume beatitudine care se naşte în confruntarea cu 
moartea. Încă un chip şi încă un glonţ, dar de data asta am 
încasat-o şi eu. Am văzut cum s-a înfiripat pe antebraţul 
meu o linie roşie subțire, care s-a lăţit mai apoi, tăietura 
făcînd carnea să se despice cu precizie chirurgicală. 

În clipa următoare a izbucnit durerea, intensă. Am strîns 
din dinți şi am luptat mai departe. Ştiam acum încotro mă 
îndreptam, către hotelurile care mărgineau plaja — rețeaua 
de străzi din spatele lor îmi oferea unica posibilitate de 
scăpare. Nu cine ştie ce, fir-ar a dracului, dar orice fir de 
speranţă era bun. 

Încă două gloanţe, apoi o pauză pentru reîncărcare. 
Asta i-a lăsat timp unuia dintre oamenii Reginei M să se 
arunce înainte şi să-mi vîre în piept ceva strălucitor şi ascu- 
tit. Însă lama a ricoşat dintr-o coastă, mi-a sfişiat carnea şi 
a ieşit prin stînga. Nu mai era timp de un glonţ înainte de 
următoarea lovitură, care m-ar fi ucis. l-am înfipt cu vio- 
lenţă tocul Magnumului în nas. Un trosnet, apoi o fîntînă 
de sînge. Mi-a fost clar că reuşisem să-i împing aşchiile de 
os pînă în creier. Am rînjit, cu o grimasă de prădător, la 
gîndul că toate lecțiile acelea de anatomie de-acum o 
eternitate dădeau în prezent roade. 

În primul moment, tot ce reuşisem să observ din fe- 
meia aceasta căruntă, cenuşie, care mă ataca acum, fusese 
străfulgerarea argintie a cuţitului său care se îndrepta di- 
rect către spinarea mea. Kelis însă era şi ea acolo, înfigînd 
o lamă între vertebrele femeii care se pregătea să facă 
acelaşi lucru cu mine. Apoi ea a mai doborît pe cineva, şi 
eu la fel. Dar mereu veneau alții, cum puteam să-i omorîm 
pe toţi? 

M-am uitat la Kelis, iar ochii ei căprui mi-au întors 
privirea şi am înţeles amîndouă că nu aveam nici o şansă. 

Numai că nu eram noi singurii oameni care veneau 
dinspre mare. La început nu mi-am dat seama ce erau silu- 
etele acelea întunecate şi jerpelite care se năpusteau din 

spate asupra oamenilor Reginei M. O clipă, m-a fulgerat 
gîndul dement că trebuia să fi fost vreo revoltă, o răzme- 
riță a cărei scînteie pornise cumva de la noi. 

Dar nou-veniţii nu fuseseră niciodată în slujba Reginei 
M. Ei aveau un singur conducător, iar acela trebuie că le 
ordonase să vină aici, pe urmele noastre. Pielea le era roşie 
şi crăpată de la arsuri de gradul trei netratate. Era uluitor 
că se mai țineau pe picioare. Abia de luptau. Însă nici nu 
mai conta. Prezența Infectaților semănînd cu o hoardă de 
zombi în cel mai pur stil clasic i-a derutat pe adversarii 
noştri. Jumătate dintre cei care ar fi trebuit să ne fugă- 
rească s-au întors să înfrunte noua ameninţare. Restul au 
luptat mai departe, dar acum se simțea o ezitare în acțiu- 
nile lor. Ştiau ce se apropia de ei din spate şi toată fiinţa 
lor le striga neauzit să se întoarcă într-acolo şi să se apere. 

Nu mi-am permis mai mult de o clipă să contemplu 
noua desfăşurare a lucrurilor. Am fugit mai departe, pro- 
fitind de timpul pe care ni-l dăruiseră Infectaţii. Ceilalţi 
trebuie să fi avut aceeaşi idee, fiindcă deodată ne-am po- 
menit în dreptul şoselei, în mod uimitor, toți cinci. Haru 
avea gura miînjită cu sînge, iar Ingo avea faţa plină de stropi 
care se prea poate să fi fost sînge, aşa cum se prea poate să 
fi fost sudoare. Nimic din expresia lui nu mă lămurea. 

Aproape că scăpaserăm, dar acum ne pîndea o primej- 
die şi mai mare. Aici, sus, ne transformaserăm într-o țintă 
mică şi compactă, iar oamenii Reginei M erau toți în spa- 
tele nostru. Nimic nu-i putea opri să-şi folosească armele 
de foc. Două clipe mai tîrziu şi-au dat şi ei seama de asta. 
Zidul de protecţie din faţa hotelului a prins să scuipe 
ciment pulverizat de gloanţe imediat ce m-am aruncat în 
spatele lui ca să mă adăpostesc; dar n-avea mai mult de 
un metru şi jumătate înălțime şi nu era chip să rămîn acolo. 
Am înălţat capul pe deasupra zidului şi mi-am golit încăr- 
cătorul în direcţia celor care mă urmăreau. S-au năpustit 
şi ei la adăpost, numai că n-aveau la îndemînă decât nisipul 

plajei. Pistolul semiautomat al lui Soren urla lîngă Magnu- 
mul meu, astfel încât, în scurt timp, nisipul devenise mai 
mult roşu decît auriu. 

Ştiam că trebuia să mă scol de acolo şi să fug. Cîştiga- 
serăm doar puțin timp. Dar simțeam fiori reci pe spinare 
la gîndul că trebuia să mă întorc cu spatele la un arsenal 
întreg. Soren s-a ridicat şi a dat să plece. Nici nu ştiu cum 
a simţit că eu nu mă mişcam din loc. Poate toți anii aceia 
petrecuți în recluziune îl făcuseră hipersensibil în apro- 
pierea oamenilor. 

S-a răsucit, m-a apucat de braţ şi m-a tras în picioare, 
apoi m-a împins în faţa lui. Kelis o luase deja la fugă, iar 
Haru şi Ingo se ţineau după ea la doar câțiva paşi distanţă. 
Ingo reuşea cumva să alerge cu spatele la fel de repede 
cum alergau ceilalți cu fața. Ducea cîte o armă în fiecare 
mînă şi nici măcar nu gifiia. 

Am sprintat. Nu-mi venea să cred că încă mai aveam 
atita energie, cînd îmi simțeam picioarele de parcă erau 
făcute din spaghete ținute prea mult la fiert. Stomacul îmi 
clocotea, dornic să-şi arunce afară tot conţinutul. Auzeam 
în urma mea un fel de grohăit puternic şi sacadat, dar nu 
m-am întors să mă uit. Curgeau gloanţele şuvoaie în jurul 
nostru. Fiecare milisecundă putea fi ultima din viaţa mea, 
şi n-aveţi decît să mă socotiți egoistă, dar nu voiam să mă 
gîndesc decît la mine. 

Aproape m-a pufnit rîsul cînd am ieşit de pe străduţa 
înghesuită între hotelurile scunde şi am dat în strada prin- 
cipală din spatele lor. Era Regina M deşteaptă, dar, fră- 
țioare, încrezută mai era. Cred că nu-i trecuse prin cap nici 
o clipă că puteam străpunge şirul compact al celor pe care 
îi trimisese pe plajă. Oamenii ei îşi lăsaseră vehiculele la 
îndemîna noastră, cu cheile în contact. Ne-am urcat în pri- 
mul care ne-a ieşit în cale, un ditamai jeepul roşu cu spoilere 
argintii, care nu mai văzuse apă sau lustru de la Molimă 
încoace. În spate era plin pînă sus cu butoaie de benzină. 

Arme şi muniţie din plin. Nimic de mîncare, dar asta pu- 
team găsi pe drum. 

Kelis s-a aşezat la volan, eu am sărit pe locul mortului, 
în vreme ce Haru şi Ingo s-au cocoţat în spate, cu faţa la 
urmăritori şi trăgînd întruna. Cheia s-a răsucit în contact 
şi motorul a pornit, şi abia atunci mi-am dat seama că 
Soren nu urcase în maşină împreună cu noi. 

Un al doilea glonţ l-a lovit în umăr sub privirile noas- 
tre, dar nu acestuia îi era sortit să-l ucidă. Cel fatal îi stră- 
punsese stomacul şi ieşise prin spinare rupîndu-i carnea. 
Nu-ţi mai revii dintr-o rană ca asta. 

— Mierda! a spus Kelis. Soren... urcă-ncoace! 

El i-a răspuns cu un scrîşnet din dinți, mai mult strîm- 
bindu-se decît zîmbind, dar ştiam cu toții ce voia să spună. 

— Plecaţi! a ţipat la noi. Îi ţin eu pe loc şi le scot din 
funcţiune restul de maşini. 

Şi s-a ascuns în spatele uneia. Sau mai degrabă s-a 
prăbuşit acolo, în genunchi. Dar n-a lăsat să-i scape arma 
din mînă, iar nouă ne-a fost limpede că nici n-avea să-i dea 
drumul pînă nu ne ştia plecați. 

— Nici gînd, a spus Kelis. Nici să nu te gîndeşti că 
plecăm şi te lăsăm aici! 

Şi-a luat mîna de pe cheia din contact şi a dat să des- 
chidă portiera. 

Am înşfăcat-o de încheietură cu toată puterea, trăgînd-o 
către mine. 

— E mort deja, Kelis, i-am spus. Doar că trupul lui încă 
n-a aflat. 

A vrut să mă contrazică, dar ştia că aveam dreptate. 
Cu faţa contorsionată de suferință, s-a uitat iar la Soren. 
Poate nu simţea pentru el ce şi-ar fi dorit Soren, dar era al 
dracului de clar că simțea ceva. Ochii lor s-au întâlnit pentru 
cîteva clipe. El a deschis gura, dar singurul lucru care i-a 
mai ieşit printre buze a fost un şuvoi de sînge. Nici de cu- 
vinte de despărțire n-avea să aibă parte. 

Kelis a răsucit cheia şi şi-a trîntit piciorul peste pedală. 
Un glonţ s-a izbit de partea din spate a jeepului, apoi încă 
unul, dar erau prea departe ca să poată ţinti cu acuratețe. 
Şi imediat am şters-o de acolo. 

Nici unul dintre noi n-a apucat să-l vadă pe Soren 
murind. Dar am văzut explozia, buchetul de flăcări care 
trebuie să fi răpus cel puţin zece dintre oamenii Reginei 
M împreună cu toate maşinile cu care ne-ar fi putut urmări 
ceilalți. O grenadă, mi-am dat cu presupusul. Probabil o 
păstrase ascunsă în aşteptarea momentului potrivit. Aş fi 
vrut să pot găsi înăuntrul meu o lacrimă pentru el, dar îl 
cunoşteam abia de cîteva săptămîni şi adevărul e că nici 
nu era un ins prea simpatic. Mi-am păstrat sentimentul de 
compasiune pentru Kelis. Ne îndreptam spre ieşirea din 
Miami şi tot ce vedeam eu era expresia amorţită de pe faţa 
ei şi pustiul din ochi. 


Ar fi trebuit să ajungem la Las Vegas în două zile, dar 
nimic nu merge vreodată după cum îţi planifici. Atîtea 
săptămîni mă întrebasem cum arăta oare lumea după Mo- 
limă, iar acum puteam vedea cu ochii mei şi brusc mă sim- 
team recunoscătoare pentru toți anii petrecuţi la adăpost, 
departe. 

Florida a fost floare la ureche, am urmat o şosea dreap- 
tă de-a lungul unui teren ce revenise la statutul de simplă 
groapă de nisip. Am văzut oameni, grupuri dezordonate 
de oameni păzindu-şi livezile de portocali şi semănăturile. 
Ei nu ne-au deranjat pe noi, noi n-am văzut nici un motiv 
să-i deranjăm pe ei. Ne-am ţinut doar armele la vedere, 
scoase ostentativ pe geam, şi ne-am văzut de drum. 

Orlando avea un aer oniric în stranietatea lui de oraş 
în ruine care înconjura un Disneyworld teafăr şi nevătă- 
mat. Şi era plin de oameni acolo, nici nu te-ai fi gîndit la 
atita lume. Singurul cuvînt cu care i-am putut caracteriza 

a fost „pelerini“. Unii dintre ei bătuseră cu pasul toată fişia 
de coastă dinspre Atlantic ca să ajungă aici, pentru că era 
greu să faci rost de un vehicul şi încă şi mai greu de ob- 
ținut benzină. Erau familii întregi, compuse din părinți 
slabi-morţi de foame şi copii scheletici, părînd fantomele 
umflaţilor sedentari care veneau pe vremuri, înainte de 
Molimă, să viziteze Disneyworldul. 

Nu ştiu de ce veneau încoace. Cînd i-am întrebat, s-au 
mulțumit să ne privească timp, de parcă nici ei înşişi nu-şi 
puseseră pînă atunci o asemenea întrebare. Presupun că 
locul acesta era un simbol autoritar a ceva lumesc, dar de 
mare importanţă. Un simbol al normalității înseși, cred. Se 
aşezau în caruselele tăcute, încremenite printre pirați ani- 
matronici pe jumătate distruşi sau aşteptînd să înceapă 
călătoria bărcuţelor cu melodia „Its a Small World” şi cu 
dansul puştiului-păpuşă, dar zadarnic, nu porneau nicăieri. 

Nu vrusesem să ne oprim acolo, dar ne trebuia electri- 
citate, un curent de mare putere, iar acela părea locul ideal 
unde să căutăm. Am coborit din maşină, am trecut pe 
lîngă turiştii care-şi tirşiiau picioarele şi am intrat în 
camerele maşinăriilor care acționau caruselele. Trecînd pe 
lîngă cowboy animatronici, urşi şi ceainice rotitoare, sim- 
team o vinovăţie nedesluşită, de parcă eram un copil care 
e strecoară pe scări în ajun de Crăciun ca să poată adeveri 
că, da, Moşul e de fapt mami şi tati. Totul în jur arăta 
ponosit şi de proastă calitate. 

Cinci ore i-a luat lui Ingo pînă a reuşit să repună în 
funcţiune un generator, readucîndu-l la viață cu cabluri 
întinse de la maşină. Kelis nici n-a tresărit cînd el i-a lipit 
de picior cablul despicat. Curentul i-a dat un brînci de-a 
căzut peste resturile destrămate şi spongioase a ceea ce 
fusese cîndva un costum de Mickey Mouse. A strănutat 
numai spori cînd şi-a revenit în cele din urmă, dar n-a scos 
nici măcar un murmur de durere sau protest. Se terminase 
cu dispozitivele de urmărire ale Reginei M. O spaimă mai 


VINDECĂTOAREA / 199 


puţin, rămîneau toate celelalte blestemăţii de pe continen- 
tul ăsta. 

Litoralul golfului nu excelase niciodată ca număr de 
locuitori, iar acum avea încă şi mai puţini. Am trecut cu 
maşina pe lîngă plaje pustii şi bătute de vînt, pe lîngă locu- 
ințe de lemn hărtănite de uragane pe care nimeni nu le mai 
putea prezice de mult. Mai exista petrol undeva în larg, 
pe sub valurile agitate, dar nimeni nu mai avea mijloacele 
de a-l găsi şi extrage. Poate doar Regina M, dar asta înainte 
de-a mă fi cunoscut pe mine. 

Biloxi avea populaţie. Am avut parte acolo de-o con- 
fruntare în toată regula. De fapt a fost ceva unilateral — 
nişte arme de corp minuscule contra pistoalelor semiauto- 
mate şi-a capacității lui Kelis de-a ţinti precis şi cu sînge 
rece. Se prea poate ca doar disperarea să-i fi îmboldit să 
ne iasă în cale ca să ne înfrunte, dar n-aveam timp să le 
pling de milă. Kelis i-a împuşcat pe toți fără să i se mişte 
un muşchi pe faţă, iar eu m-am întrebat dacă în tot acest 
timp se gîndea la Soren. Probabil că nu. Devenise ucigaşă 
cu sînge rece cu mult înainte de moartea lui. 

Şi-apoi am plecat mai departe. Pînă şi un drum de pul- 
bere prin iad poate căpăta o oarecare monotonie. Luncile 
Mississippiului se derulau pe lîngă noi precum decorul 
unui joc video cu buget redus. Se părea că tot ce-avusese- 
răm de spus ne spuseserăm în barcă, fiindcă n-am mai găsit 
nimic de discutat atîtea ore. O vreme am condus eu, apoi 
Ingo. Ceilalţi se sprijineau de portiere, cu armele puse 
deoparte, făcînd eforturi să se menţină tensionaţi şi gata de 
acţiune, cînd de fapt eram cu toţii plictisiți de moarte. Nu 
poți trăi la nesfîrşit temîndu-te pentru viaţa ta, la un mo- 
ment dat îţi piere energia necesară ca să-ți întreții spaima. 


Vorbiserăm să ocolim New Orleansul ca să evităm 
necazurile care cu siguranţă ne aşteptau acolo, dar aveam 

nevoie de combustibil şi de mîncare, iar la vremea cînd am 
ajuns în oraş eram deja prea sastisiţi ca să ne mai pese. 

Suburbiile oraşului arătau ca o mahala din lumea a 
treia. Greu de spus dacă era efectul Molimei sau moşteni- 
rea uraganului Katrina, încă vie după atiţia ani. Oameni 
cu ochii goi au ieşit din coşmeliile lor ca să ne privească. 
Am trecut mai departe cu maşina fără să-i luăm în seamă. 

După cîțiva kilometri am pătruns în zona cartierelor 
vechi. Aici era o populație mai numeroasă şi peste tot şi 
toate plutea scîrțiitul aspru de bluegrass live. Apoi ne-am 
pomenit cumva, fără măcar să ne dăm seama, cu maşina 
în plin carnaval. Nu prea ştiam ce dată era, dar de un lucru 
eram convinsă, că nu era Mardi Gras. 

— Haideţi la petrecere! ne-a strigat un negru înalt, cu 
o mască roşu-aprins reprezentînd un cap de pasăre. 

Alţii mergeau în grup pe lîngă jeep, părînd a face parte 
din alaiul vreunui car alegoric participant la carnaval. 
Ciţiva au încercat să se cațăre pe maşină, dar i-am îmbrîn- 
cit şi n-au părut deranjaţi de asta. Toată atmosfera avea 
ceva halucinant, care se prea poate să fi fost efectul privării 
de somn, dar eu una mă îndoiam de asta. 

Nu cred că petrecerea aceea se oprea vreodată. Presu- 
pun că, într-un oraş pe care îl înconjoară din toate părțile 
plantaţii de trestie de zahăr, romul e lesne de distilat, iar 
după Molimă probabil că nici n-au mai găsit motive să facă 
altceva decât să-l bea. Toţi cei pe care i-am întîlnit acolo se 
aflau în acel stadiu al beției în care eşti pe punctul de-a face 
un gest excesiv, dar nu-ți e prea clar ce anume. Să te fuți, să 
te iei la bătaie, să vomiţi, să omori? Noi ne-am văzut de 
drum, n-am stat pe acolo suficient cât să aflăm răspunsul. To- 
tul era o frenezie, dar bucuria lipsea. Nimeni de acolo nu se 
distra, nici vorbă de asta, însă continuau cu încăpăținare, de 
parcă petrecerea devenise un fel de obligație împovărătoare. 

În sfîrşit am ajuns în buricul oraşului, vechiul cartier 
francez. Peste tot numai fontă, fațade din cărămidă şi firme 

de neon stins ale cluburilor şi barurilor ce nu mai deschi- 
seseră de ani de zile. Aici erau standuri cu alimente, erau 
oameni care prăjeau carne pe grătar, probabil de şobolan, 
dar ne-am mulțumit şi cu asta. Le-am dat la schimb gloanţe, 
cîte unul pentru fiecare halcă de carne. Era roşie de crudă 
la mijloc, dar nici că mi-a păsat, am sfişiat-o de pe os şi-am 
înghiţit-o pe nemestecate. Atunci am apreciat pentru prima 
dată ceea ce făcuse Regina M, faptul că-şi salvase oamenii 
de o viață ca asta. Un bărbat s-a apropiat şi m-a sărutat în 
timp ce mîncam, înşfăcîndu-mă de obraji şi vîrîndu-şi 
limba adînc în gura mea. M-am tras într-o parte, iar Kelis 
l-a plesnit cu sălbăticie, dar de plecat a plecat omul cu 
jumătate din porția mea de carne. 

— Bănuiesc că nu te iubea pentru ceea ce eşti, a spus 
Haru. 

Dîndu-mi seama că era prima glumă pe care o spunea 
vreunul dintre noi de cînd murise Soren, am reuşit să 
schiţez un zîmbet obosit. 

Apoi am pornit mai departe. Drept în faţa noastră se 
contorsionau o grămadă de trupuri goale, făcînd sex la 
liber în mijlocul străzii. Bărbaţii adunaţi de jur-împrejur îşi 
țineau sculele în miîini, frecîndu-şi-le în ritm cu mormanul 
de carne. Scena avea un aer depravat şi periculos, mai 
mult primitiv decît senzual. Ceva mai departe se desfăşura 
o altă ceremonie animalică, dar aceasta avea şi o victimă. 

Băiatul acela n-avea mai mult de cinci ani. Cînd i-au 
retezat gitlejul, sîngele a împroşcat mulțimea şi toți şi-au 
înălţat feţele, înghițind stropii. Mi-am ferit privirea, iar 
Ingo a apăsat pe acceleraţie, cu aceeaşi figură impasibilă 
dintotdeauna. M-am întrebat dacă măcar văzuse scena, 
sau dacă se retrăsese în adîncurile propriei sale minţi, să 
contemple numere, ecuaţii şi algoritmi, care erau mult mai 
curate decât ființele omeneşti. 

A mai trecut o oră pînă să scăpăm de-adevăratelea de 
New Orleans şi de urîțenia sa umană. Am traversat apoi 

un colț de Louisiana şi am intrat în Texas. Plat, încins şi 
fără capăt. Am evitat oraşele mari printr-un consens tacit, 
al cărui rezultat a fost că, în cea mai mare parte a timpului, 
n-am avut drept companie decit vite rătăcite. 

Am încercat să dormim cu rîndul, dar nu reuşeam să 
ne odihnim. Pe cît de albi eram la faţă, pe-atit de negre ne 
erau cearcănele. Băteam la nesfirşit cu degetele în arme şi 
eram convinsă că, dacă nu reuşeam să dormim cît de cu- 
rînd, avea să ne pară rău. 

După Texas au urmat lanurile de porumb ale Okla- 
homei şi în sfîrşit ne-am dat seama că trebuia să renunțăm. 
Era de-a dreptul absurd să ne facem griji în privința gra- 
niţelor interstatale într-o lume în care ele nu mai aveau 
sens. Numai că, odată ce am traversat acea graniță, cu ade- 
vărat s-a schimbat ceva. Am trecut cu maşina prin orăşele 
ai căror locuitori n-au fugit din calea noastră. Unii dintre 
ei chiar s-au oprit să ne zimbească. Terenurile agricole erau 
îngrijite, iar oamenii păreau bine hrăniţi. Se citea o anume 
încordare pe chipurile lor, semn al unei spaime ce nu se 
risipise cu totul, dar nu era nimic de mirare în asta. 

— Parc-am fi ajuns în Stepford*, a spus Haru după al 
doilea cîrd de copii care ne-au făcut cu mîna şi au rîs în 
timp ce treceam pe lîngă ei. 

— Ar trebui să ne oprim, am spus. 

— De ce? a întrebat el. Ca să pună mîna pe noi şi să 
ne înlocuiască cu nişte roboți care arată ca noi? 

Însă Kelis micşorase deja viteza la periferia unui oraş 
cu aspect comun şi paşnic. Părea locuit de un strat inferior 
al clasei de mijloc. Nu se vedeau garduri de lemn albe şi 
cochete, în schimb era plin de case dreptunghiulare îmbră- 
cate în şindrilă, înconjurate de curți dreptunghiulare cu 


* Aluzie la oraşul fictiv din romanul The Stepford Wives, de Ira 
Levin (1972), în care soțiile din suburbie sînt ucise şi înlocuite 
cu roboți fizic identici cu ele. 

iarbă. Nu era un oraş mare — aveam dubii că populaţia 
atingea o mie de locuitori, asta chiar şi înainte de Molimă. 
Acum domnea peste tot un aer de părăsire şi părăginire. 
Crescuse iarbă înaltă pînă la genunchi şi înecată de bu- 
ruieni. Leagănele copiilor rugineau în mijlocul pajiştilor 
neîngrijite, maşinile nefolosite rugineau pe străzi. 

— Avem nevoie de somn, i-am explicat. Precis sînt 
case goale pe-aici şi dacă postăm o santinelă putem să ne 
ferim de necazuri înainte să ne-ajungă. 

Oricine şi orice s-ar fi apropiat, puteai sesiza cu uşu- 
rință, peste întinderea nesfirşită a holdelor de porumb. 
Desluşeam în zare fuiorul cenuşiu al unei minitornade 
care mătura întinderea pustie. 

— Mda... şi dacă necazul e deja aici? a întrebat Haru 
şi a făcut un gest cu capul către stînga, de unde un grup 
de vreo zece adulți se apropia de noi în pas de plimbare. 

Nu se vedeau arme, nimic care să indice că reprezen- 
tau o ameninţare pentru noi, însă mîna tot mi-a alunecat 
spre pistol. După cît umblasem prin lumea largă şi lovită 
de Molimă, învăţasem că încrederea în buna credință a 
unor străini nu-ți putea aduce decît coborirea în mormînt 
înainte de vreme. 

Am desluşit în ochii lor o neîncredere soră cu a mea, 
dar tot acolo se citea şi spaima, iar asta m-a făcut să mă 
simt oarecum mai în siguranţă. Dacă ei se temeau de noi, 
poate că noi n-aveam motiv să ne temem de ei. 

— Noi plătim deja dijmă, a spus unul dintre ei cînd 
au ajuns destul de aproape ca să-i putem auzi. 

Era un urs de om, masiv şi roşu la faţă, însă umbla 
adus de umeri, iar cînd a întîlnit privirea mea s-a uitat 
repede în altă parte. Îmi aducea aminte de ciobănescul 
german al vecinului nostru de pe vremea copilăriei mele; 
noaptea, vecinul îl bătea, cîinele scheuna. Omul acesta 
avea aceeaşi expresie de ființă biciuită. Toţi cei din grup o 
aveau. 

— N-am venit după dijmă, i-am răspuns. 

Mi-am îndepărtat ostentativ mîna de corp, cu palma 
deschisă spre exterior, şi m-am încruntat la Kelis pînă am 
convins-o să facă acelaşi gest. 

— Vrem doar un pat pentru la noapte. Şi dacă vă pri- 
soseşte ceva mîncare, o să vă dăm nişte muniţie la schimb. 

— Nu ne trebuie muniţie, s-a grăbit să răspundă o 
blondă mărunţică. Nu căutăm ceartă. 

— Păi, atunci e bine, a spus Haru, că nici noi nu căutăm. 

După care s-a lăsat o tăcere scurtă şi stînjenitoare. 

— Deci... am spus în cele din urmă. Ce ziceți de casa 
aia de-acolo? Are cineva de obiectat dacă ne aşezăm tabăra 
în ea noaptea asta? 

În sfîrşit, păreau să se fi convins că eram sinceri. Li s-a 
ridicat greutatea de pe umeri şi le-a revenit zîmbetul pe 
faţă. 

— Cît credeţi c-o să staţi? ne-a întrebat uriașul. 

— Doar o noapte, i-am răspuns. Şi zău c-am fi recu- 
noscători pentru orice fel de alimente de care v-aţi putea 
lipsi. Am fi bucuroşi să muncim ceva în schimb. 

Haru s-a încruntat cînd a auzit-o pe asta, dar l-am 
călcat pe picior şi şi-a corectat urgent expresia. Puteam lua 
de la oamenii ăştia tot ce aveam chef — şi tocmai de aceea 
n-aveam de gînd să facem aşa ceva. 


— Dijmă? a întrebat Ingo mai tîrziu, după ce au plecat 
şi ne-au lăsat singuri în casa mare şi dărăpănată, cu pro- 
vizii de pîine şi brînză cât să hrănim un regiment şi cu o 
sticlă de vin vechi şi probabil scump. 

Refuzaseră orice plată în schimb şi pînă la urmă am 
renunţat să mai încerc să-i conving. Poate simplul fapt de-a 
şti că nu plănuiam să ne stabilim acolo era o recompensă 
suficientă pentru ei. 

Am dat pe git o gură de vin. 

— Înapoi la feudalism, îmi pare mie. Ţăranii cultivă 
pămîntul şi seniorii îşi trag o parte drept plată că se-ndură 
să nu ia tot. 

Îmi simţeam creierul răzuit, mă copleşeau oboseala şi 
o reacţie întîrziată la tensiunea ultimelor zile. Pînă şi vor- 
bitul reprezenta un efort. 

— De ce să nu ia tot, pur şi simplu? a întrebat Haru. 
Te referi la bande, nu? Bande înarmate, poate din afara 
oraşului? Că doar oamenii de-aici n-ar putea să le opună 
cine ştie ce rezistenţă. 

— Şi după aia cine-ar mai îngriji culturile? a spus Ingo 
cu voce joasă. Ştiu din experienţă că soldații preferă să se 
bată, nu să facă agricultură. Dar n-o să ia doar recolta cînd 
o să vină. O să-şi facă poftele cum vor, cu cine vor. Am mai 
văzut de-astea. 

Kelis a dat din umeri. 

— Mda, păi, e alegerea fermierilor, nu? Precis că sînt 
mai mulţi, nu doar ăştia... Nu mai trebuie decît să se orga- 
nizeze şi să pună mîna pe arme. 

— Crezi c-ar trebui să facem ca-n Cei şapte magnifici, 
să-i antrenăm? a întrebat-o Haru. 

Ea a dat iar din umeri, mi-a aruncat o privire rapidă, 
apoi s-a uitat în altă parte. Nu-mi imaginam că o enervau 
cu adevărat oamenii de aici, doar cei care luau decizii 
precum cea a lui Soren şi care sfiîrşeau prin a-şi da viața 
pentru hotărîrea lor. 

— Poate la întoarcere, am spus. 

Însă era doar o încercare de a-mi uşura conştiinţa. Ştiam 
că n-aveam să ne întoarcem vreodată aici. Lumea era plină 
de nedreptăţi încă dinainte de Molimă, iar oamenii aceştia 
apucau măcar să trăiască şi să mănînce într-o pace relativă. 
Sorţii fuseseră mai răi cu alții. Deja văzusem cazuri. 

Am zăbovit asupra ultimilor stropi de vin, dintr-odată 
prea puţin dornică să mă duc la culcare. Casa în care ne 
aflam era suficient de spațioasă pentru ca fiecare dintre noi 

să ocupe cîte un dormitor. Al meu trebuie să fi fost camera 
mezinului, fiindcă era decorată cu poze de rapperi şi sta- 
ruri ale fotbalului american. Camera de zi îşi păstrase toată 
mobila, acoperită cu un strat gros de praf, dar altminteri 
neatinsă de cînd se întîmplase ce s-o fi întîmplat cu cei care 
locuiseră aici. Pe polița şemineului era plin de ornamente — 
o imagine a Fecioarei Maria făcută din scoici, o replică în 
ceramică Bazilicii de la Vatican, o scrumieră atît de groasă 
şi de strîmbă, încît nu putea fi altceva decît un proiect al 
copiilor de la cursul de olărit. 

Cum le-o fi fost oare celor din oraş, mă întrebam, 
să-şi ducă traiul zilnic lîngă casele morţilor? Eu cel puţin 
n-aveam ce chipuri să suprapun peste fantomele de aici. 
Însă oamenii ăştia îşi pierduseră vecinii, familiile, prietenii. 
Nu era de mirare că acceptau orice compromis jalnic care 
li se oferea, ca să nu ajungă să le împărtășească soarta, 

Imaginaţia mea începea să producă lucruri tot mai 
sumbre pe măsură ce vinul mi se răspîndea prin cotloane 
de creier care nu mai experimentaseră alcoolul de multă 
vreme. Intra în conflict cu antipsihoticele, iar gîndurile 
începeau să mi se deformeze. 

— Mă duc sus, am spus, ridicîndu-mă brusc în pi- 
cioare. Miine ar trebui să pornim devreme. Haru, eu zic 
să stai tu primul de pază şi să mă trezeşti peste două ore. 

Haru a dat din cap aprobator fără măcar să ridice pri- 
virea, ocupat în continuare să bage în el ce mai rămăsese 
din pîine şi brînză. Kelis n-a răspuns deloc, dar privirea 
ei m-a urmărit cît am urcat scara pînă la etaj. 

Camera şi patul erau deopotrivă mici. Aproape că nu 
mai aveam energie să mă mai dezbrac, mă tenta să mă 
prăbuşesc pur şi simplu pe aşternutul albastru, cu mici 
desene reprezentînd stele şi planete, ascunse sub stratul 
de praf şi funingine. Dar nu, aveam nevoie de un somn 
sănătos. Mi-am forţat cu îndîrjire degetele să-mi descheie 
fiecare nasture al bluzei, apoi să desfacă fermoarul panta- 

lonilor kaki. Pe uşa şifonierului era o oglindă înaltă, în care 
m-am privit după ce am rămas în pielea goală. 

Treaba e că arătam încă şi mai slabă decît atunci cînd 
Regina M mă scosese din bază, de parcă tot ce mîncasem 
între timp se mistuise în focul energiei nervoase. Mi se 
vedeau urme de vînătăi pe coaste, o tăietură pe braţ, o rană 
de glonţ în picior, vînătăi mai întunecate în jurul ochilor 
şi urme de dinţi înşirate ordonat pe şaua nasului. Cu toate 
astea, privind în oglinda aceea, la părul de un roşu înflă- 
cărat şi la pomeţii înalţi, aproape o recunoşteam pe femeia 
care fusesem cîndva, cea care se îndrăgostise şi se măritase 
cu el. Apoi însă m-am privit în ochii verzi şi mi-am spus 
că nu, femeia aia nu mai exista. 

Încă mă mai uitam la mine însămi cînd a intrat Kelis 
în cameră. Privirea ochilor ei întunecați şi hăituiţi s-a inter- 
sectat cu a mea în oglindă. M-am întrebat dacă se gîndea 
la iubita pe care o părăsise — dacă se judeca vreodată atît 
de aspru după standardele altora. 

Nu m-am întors cînd s-a apropiat de mine, nici măcar 
atunci cînd braţele ei m-au prins de mijloc şi m-au tras 
spre ea. l-am simțit tricoul aspru frecîndu-se de spinarea 
mea goală cînd s-a aplecat să mă sărute pe gît. 

— El mă iubea, am auzit-o spunînd. Ştia că nu l-aş fi 
iubit niciodată. Chiar dacă aş fi... niciodată nu l-aş fi iubit. 

— Aşa-i dragostea, am şoptit, iar sunetul cuvintelor 
mele s-a topit într-un geamăt cînd buzele ei mi-au atins 
locul sensibil de la ceafă. 

— Adică oarbă? 

În sfârşit mi-a dat drumul, lăsîndu-mă să mă întorc cu 
fața la ea, şi şi-a tras tricoul peste cap dintr-o singură mişcare 
iute şi eficientă, dezvelindu-şi sînii goi — mici, fermi şi ridicați. 

— Fără speranţă, am spus, aplecîndu-mă să-i apuc cu 
gura un sfîrc tare şi cafeniu. 

Mi-a părut un gest mai puţin intim decît sărutul. Avea 
pielea cafenie şi o simțeam moale sub buzele mele. 

— E fără speranţă? m-a întrebat, iar eu am ştiut că nu 
vorbea despre Soren. 

— Da, am răspuns, mişcîndu-mi degetele în jos către 
şlițul pantalonilor ei scurţi, apucându-i şi împingîndu-i în 
grabă de pe picioare. Am iubit un singur bărbat şi-mi tot 
spun că ne desparte jumătate de planetă, dar adevărul e 
că probabil a murit. 

Ea s-a oprit un moment, apoi a întins mîinile căuş şi 
mi-a prins sînii, frămîntîndu-le carnea şi ciupindu-le sfircu- 
rile suficient de tare cît să mă doară. 

— Poţi foarte bine să-ţi imaginezi că se uită la noi, a 
spus, şi aproape că şi-a înăbuşit tonul vag ironic. Aproape. 

Nu mi-am imaginat asta totuşi. M-am gîndit doar la ea 
şi la mine cînd ne-am trântit în patul îngust. Îmi doream asta, 
aveam nevoie, şi îi datoram cel puțin recunoaşterea faptului 
că în noaptea aceea a contat numai ea. Îmi doream căldură 
umană, căldura coapselor ei în jurul meu, mîna ei pe pielea 
mea... în mine. Îmi doream să mă simt legată de ceva în 
lumea aceasta din care moartea putea să te ia în orice clipă. 

După aceea am crezut că o să se scoale şi-o să plece. 
Am crezut că-mi doream şi eu asta, dar de fapt nu era aşa. 
Nu voiam să fie totul într-atât de impersonal. M-am bucu- 
rat cînd m-a tras lîngă ea, ținîndu-mă în căuşul trupului 
ei mai lung decît al meu. Trecuse atîta amar de vreme de 
cînd mă mai odihnisem în felul acesta lîngă cineva, încât 
m-am descoperit plingînd. Ea n-a spus nimic, iar eu am 
simţit fierbințeala umedă a propriilor ei lacrimi scurgîn- 
du-mi-se pe ceafă. Am închis ochii şi am adormit amîn- 
două, pe cînd îmi imaginam că lacrimile noastre erau 
pentru Soren, fiindcă cineva trebuia să plîngă şi pentru el. 


Nu m-a trezit ţipătul de avertizare al lui Haru, fiindcă 
deja mă deşteptasem în zgomotul împuşcăturilor. Fereas- 
tra a'explodat în interior, împroşcînd o cascadă de sticlă 

mortală. Doar țesătura groasă a cuverturii ne-a salvat de la 
o moarte instantanee. Gloanţele continuau să tune prin întu- 
nericul din spatele ferestrei în vreme ce Kelis, care sărise din 
somn ca arsă, se rostogolea din pat, trăgîndu-mă după ea. 

Armele noastre erau undeva în grămada de haine în- 
vălmăşite de lîngă piciorul patului. Kelis şi-a tras de acolo 
pistolul semiautomat şi încărcătoarele, în timp ce eu încă 
mai răscoleam după Magnumul meu. Nu ne-am mai obo- 
sit să ne luăm hainele — nici nu era timp pentru asta şi nici 
n-aveam să oprim gloanţele cu un tricou. Uşa, care era în 
laterala patului, a scăpat de gloanţe în primele minute, 
după care au început să sară din ea aşchii, pînă ce n-a mai 
fost bună de nimic. Ne-am tîrît pe burtă pînă la ea, răzu- 
indu-ne de covor pieile goale. Ce să spun, ironia sorții că 
abia de la asta aveam să ne alegem cu rosături la genunchi. 

Scara era la adăpost, ca un adevărat sanctuar al casei. 
Acea parte din mine care nu era şi nici nu voise vreodată 
să fie o luptătoare m-a sfătuit să rămîn acolo, în siguranţă, 
şi să-i las pe ceilalți să ducă bătălia asta. Dar încă mai 
simţeam urma miîinilor lui Kelis pe spate, pe şolduri, şi nu 
puteam s-o las să se transforme şi ea într-un cadavru oare- 
care pe care îl lăsam în urmă. 

Haru se ghemuise la piciorul scării, tresărind de fiecare 
dată cînd zburau pe lîngă el aşchii de lemn. Avea arma în 
mînă, dar puteam să jur că nu trăsese cu ea. Pe el sigur nu-l 
deranja cîtuşi de puţin să-i lase pe alţii să moară pentru 
el. S-a uitat întîi la chipul meu, apoi privirea i-a coborit mai 
jos şi ochii i s-au mărit de stupoare. 

— De unde dracu’ au apărut ăştia? am ţipat la el. 

Şi-a smuls privirea de pe sînii mei şi s-a uitat în spate, 
pe după scară. 

— Habar n-am! Dar ştiau că sîntem aici... precis ştiau. 
Intrau de-a dreptul dacă n-am fi încuiat uşa. 

Avea dreptate şi bănuiam ce se întîmplase: locuitorii 
oraşului îi raportaseră pe nou-veniţi la seniorii lor, ca nişte 

mujici ascultători ce erau. Nu încăpea îndoială că adver- 
sarii noştri, oricine erau ei, credeau că plănuiam să ne 
mutăm pe proprietatea lor — şi să încasăm dijma ce li se 
cuvenea. Dacă ar fi ştiut că eram doar în trecere, probabil 
că ne-ar fi lăsat în pace, dar nu mă vedeam ieşind de acolo 
şi încercînd să le explic asta. 

— Ne-au înconjurat, a remarcat Kelis. 

Pentru mine, focurile de armă erau un simplu zgomot 
de fond, fără o sursă anume şi fără sfîrşit, dar ea părea con- 
vinsă de ce spunea, aşa că am presupus că avea dreptate. 
N-avea nici un rost să ataci prin surprindere dacă-i lăsai 
oponentului o cale de scăpare. 

— Atunci, forțăm ieşirea, am spus. Ripostăm. Cu puţin 
noroc, au şi uitat cum e să li se riposteze. 

Ingo se strecurase prin întuneric pînă la noi. Nu se 
citea în ochii lui nici un fel de surpriză la vederea goliciu- 
nii mele. Se prea poate nici să n-o fi observat. 

— Şi cu tine, i-am spus. Avem cu atît mai multe şanse 
cu cât îi luăm la ochi cu mai multe arme — două la intrare, 
două în spate. 

Aerul era greu de mirosul prafului de cărămidă şi al 
plumbului încins. Camera de zi era poziționată în partea 
din față a casei, iar bucata îngustă din ea pe care o vedeam 
pe după cotul scării arăta ca o zonă de război. Fecioara din 
cochilii de scoici şi bazilica de teracotă dispăruseră de pe 
polița căminului. Praf şi pulbere se făcuseră, la fel ca 
proprietarii lor. 

N-aveam încredere în Haru că ar fi făcut cum îi spu- 
neam eu, dar Kelis l-a înşfăcat de tricou şi l-a aruncat real- 
mente spre uşa din față. I-am observat ochii holbaţi de 
groază, dar n-am mai stat să văd şi altceva, fiindcă Ingo 
se ținea de brațul meu şi aşa am ajuns să ne rostogolim pe 
la cotul scării către bucătărie. 

Gloanţele străfulgerau pe lîngă noi. Erau din ce în ce 
mai rare, dar şi unul singur ar fi fost de-ajuns. Poate credeau 

că eram deja morți sau poate că pur şi simplu li se termina 
muniţia. Aveam să aflăm cît de curînd. 

Nu mi-am îngăduit timpul necesar să cuget înainte 
de-a ieşi în fugă pe uşă, încrezătoare că Ingo avea să mă 
urmeze neîntîrziat. Precis ne considerau morţi, pentru că 
începuseră să iasă de la adăpostul rablelor abandonate şi 
să se îndrepte către casă. Era de-a dreptul comic ce sur- 
prinşi păreau să ne vadă — o femeie despuiată şi un negru 
alergînd către ei şi scuipînd moarte din ţevile armelor. 

Erau mult, mult mai tineri decît mă aşteptasem. Cel 
dintii pe care l-am ucis abia îşi începuse adolescenţa şi nici 
unul dintre ei nu ieşise încă din ea. S-au aruncat la pămînt 
imediat ce l-au văzut pe primul căzînd, şi atunci mi-am 
dat seama că nici nu ştiau pe ce lume se află, habar 
n-aveau. 

Am mai împuşcat unul în burtă, iar Ingo le-a zburat 
creierii altor doi, împroşcînd iarba înaltă cu materie cenu- 
şie. Cei patru rămaşi ridicaseră mîinile şi țipau la noi să 
încetăm. Dintr-odată puternică, Vocea m-a întrebat Ce-ai 
de gînd, să-i duci în vreun lagăr de prizonieri? Să-i laşi în pace 
ca să se întoarcă şi să mai încerce o dată? L-am împuşcat pe 
unul în inimă, pe urmă am întors capul şi l-am lăsat pe 
Ingo să se ocupe de ceilalți. 

Am încercat să-mi reamintesc ce spusese Ingo despre 
lucrurile pe care oameni ca ei le făcuseră celor pe care îi 
conduceau. Am încercat să mi-o imaginez pe una dintre 
tinerele care rîdeau şi ne făceau cu mîna cînd am intrat în 
oraş țipînd în timp ce era violată în grup de băieții ăştia. 
Dar nu mi-a folosit la nimic, mă gîndeam doar la cît de 
tineri erau şi la faptul că tinerii erau singura speranţă ce 
ne rămăsese după Molimă. 

Cînd s-a terminat, n-am simţit dorința de a-i spune 
vreun cuvânt lui Ingo. M-am întors tăcută la uşa din spate, 
am intrat şi am luat-o în sus pe scară. Casa era o ruină. 
Mi-am tras pe mine haine noi şi am început să-mi îndes 

puţinele bunuri înapoi în geantă. Între timp a intrat Kelis, 
cu o parte din faţă stropită de o pulbere fină de sînge. 
N-am putut s-o privesc în ochi, dar n-a părut deranjată. 
N-a fost nevoie s-o întreb dacă mai lăsase pe cineva în 
viață. Nici nu i-ar fi trecut prin minte una ca asta. 

— Amatori, a spus cu dispreţ. 

— Îhî, puştimea din vecini a luat-o razna. 

Atît de bine le citeam micile poveşti de viaţă violente, 
de parcă aş fi fost martor ocular la ele. Copilime eliberată 
de toate constrîngerile, căpătînd pe neaşteptate toată pute- 
rea şi autoritatea într-un loc în care pînă atunci jucase rolul 
celui mai slab. Fiecare oraş are cîte un liceu Columbine 
care-şi aşteaptă dezastrul*. | 

— Vrei să stai la o şuetă cu cetățenii de treabă ai 
oraşului? m-a întrebat după cîteva secunde în care ea mă 
privise în tăcere, iar eu îmi păstrasem cu străşnicie privirea 
fixată pe bagajul la care lucram. Precis că ei le-au zis 
puştilor că sîntem aici. 

— Nu. Cred că ajunge cît am făcut pînă acum. 


Zece minute mai tîrziu, plecam cu maşina ca să tra- 
versăm alte sute de kilometri de porumbişte şi să trecem 
pe lingă alte cîteva duzini de oraşe pitice. Nu ne-am mai 
oprit nicăieri. Şoseaua interstatală, netedă şi inexpresivă, 
ne-a scos din Oklahoma aproape la fel de iute pe cât îmi 
doream. Kilometru după kilometru, n-am văzut nimic alt- 
ceva în afară de uriaşe panouri de afişaj cu reclame la 
produse pe care nu le mai cumpăra nimeni. Apoi am ajuns 
iar în Texas, traversîndu-i o mică porțiune protuberantă 


* Aluzie la tragedia petrecută în 1999 la liceul american Colum- 
bine (Colorado), cînd doi elevi care se considerau proscrişi au 


ucis doisprezece elevi şi un profesor, înainte de a se sinucide 
amîndoi. 

din nord, de unde ne-am îndreptat către deşertul din New 
Mexico, plin de tufăriş pipernicit, fără nici un strop de apă 
şi culmea milosteniei, lipsit de suflare omenească. Pînă la 
Las Vegas era drum drept pe şosea şi deja ştiam, fără să 
mai întreb, că nici unul dintre noi nu mai avea poftă de 
interacțiuni cu alți oameni. Nu voiam să ne mai oprim. 

Dar la vreo optzeci de kilometri de Santa Fe am dat 
de primul blocaj. Privind în lungul şoselei drepte care tăia 
deşertul, l-am văzut de departe — lespezi de beton întinse 
pe toată lățimea drumului, iar în spatele lor, siluete de 
oameni ghemuiţi. 

— Să ieşim de pe şosea, să ocolim? am întrebat-o pe 
Kelis. 

Ea a dat din umeri şi am văzut că se pregătea să tragă 
de volan, însă Haru s-a întins de pe locul lui din spate şi 
i-a pus o mînă pe braţ. 

— Nu putem risca să stricăm maşina. Nu aici. 

Avea dreptate. Dacă rămîneam fără vehicul, era posi- 
bil să picăm morţi de deshidratare şi arşiță înainte de-a mai 
găsi altul. Kelis a dat din cap aprobator şi a oprit maşina 
la douăzeci de metri în faţa mormanului de ciment. 

În primul moment doar s-a păstrat distanța: ne aţineam 
pe poziţii, cu armele pregătite, şi noi, şi cei din spatele blo- 
cajului. 

— Da' ştiu că facem progrese, am spus în cele din ur- 
mă — vocea mi-a răsunat clar în aerul nemişcat al deşertului. 

— Aici în spate avem mîncare şi apă, a strigat o voce 
Tăguşită de femeie. Ne dă mîna să stăm aşa toată ziua. Da’ 
voi? 

— Noi vrem doar să trecem mai departe, a încercat 
Haru marea cu degetul. Nu vrem necazuri. 

— Dar sîntem în stare să le facem noi necazuri altora 
dacă e nevoie, am adăugat. 

La mare înălțime deasupra noastră se roteau vulturii. 
Bănuiesc că le mersese bine în ultimii ani. 

— Să treceţi mai departe încotro? a întrebat femeia. 

Ne-am uitat unii la alţii, însă n-am găsit nici un motiv 
pentru care să mințim. 

— Spre Las Vegas, i-am răspuns. 

Şi mi s-a încordat degetul pe trăgaci cînd am sesizat o 
mişcare subită, dar nu era decît capul femeii înălțat pe 
deasupra parapetului. Deşi eram la aproape douăzeci de 
metri distanţă, i-am văzut gura căscată de mirare. 

— Aţi căpiat? ne-a zis. 


Am pornit spre Santa Fe în convoi, maşina noastră 
fiind încadrată de două ale lor, nişte drăcii bizare cu ali- 
mentare solară ce ce arătau de parcă fuseseră proiectate de 
un ţicnit care încerca să recreeze din memorie modulul 
selenar. Nu prindeau nici treizeci şi cinci de kilometri la 
oră, aşa că a durat ceva călătoria noastră, dar n-am încercat 
să ne desprindem cu forţa. Poate că i-am fi întrecut înainte 
să ne împuşte, dar cred că şansele erau cam egale. Pe lingă 
asta, mai şi aveau ceva ce ne doream: informații. 

— Noi lucrăm pentru Colecţionar, ne-a spus femeia 
după ce, în sfirşit, ne-am dat jos din maşină şi ne-am 
apropiat de baricadă. 

Era o afro-americancă aproape la fel de lată pe cît era 
de înaltă. N-aş fi pus mîna-n foc că era făcută şi din altceva 
în afară de muşchi. Ne-a spus că o chema Jeannine, dar că 
prietenii îi spuneau Jen. 

— Aha? am zis precaută. Şi ce colecționează? 

— A, chestii. 

Şi spunînd asta şi-a mijit ochii mici la noi, coboriîndu-şi 
peste ei sprîncenele stufoase, mai să-i acopere. A remarcat 
hainele în roşu şi negru ale lui Kelis şi postura ei milită- 
roasă. Privirea i s-a mutat repede la mine, apoi la Haru şi 
la Ingo. 

— Sînteţi de-ai Reginei M, este? 

Am tresărit de surprindere, după care era deja prea 
tîrziu ca s-o mai mint. Am dat din umeri. 

— Am fost... oaspeţii ei o vreme. 

— Mda..,, a făcut Jeannine, zîmbind. Am auzit şi noi 
că săptămîna trecută şi-a rătăcit o mulţime de oaspeţi şi 
nu i-a mai găsit. Da’ nu vă faceți griji, oamenii sînt ultima 
chestie care l-ar interesa pe şeful nostru. Şi-aşa-s destule 
guri de hrănit. 

— Îhî, bine, a spus Haru. Atunci, care-i treaba cu blo- 
cajul de pe şosea? 

Ea a ridicat din umeri. 

— Informaţiile obținute de la oameni. Cea mai valo- 
roasă monedă dintre toate. 

Ne-a luat trei ore să ajungem la periferia oraşului, cu 
casele ei de cărămidă nearsă arătînd ca o extensie a deşer- 
tului în care fuseseră construite. Abia trecuserăm de indi- 
catorul care ne ura bun-venit, cînd l-am văzut. Am tresărit 
şi m-am uitat iar ca-n comedii, dar a doua oară m-am con- 
vins că nu mi se păruse: Sărutul lui Rodin, pe marginea 
străzii, cu marmura albă acoperită de o patină soioasă de 
jeg. Îl văzuse şi Kelis. Surprinsă, s-a întins să mă apuce de 
mînă, apoi la fel de repede s-a retras. 

Jeannine, care şedea lîngă mine în partea din spate a 
jeepului nostru, a rîs de mutra pe care am făcut-o. 

— Avem cîteva copii, aşa că pe asta a lăsat-o aici să-i 
întîmpine pe nou-veniţi. Ştii... faceţi dragoste, nu război. 

M-am uitat la puşcociul AK-47 pe care şi-l prinsese la 
spate şi nu i-am mai zis că părea pregătită pentru ambele 
variante. 

Înaintam cu viteză redusă prin peisajul bej-monoton 
al suburbiei, către miezul pitoresc al oraşului. Era plin de 
oameni, mai mulţi decît era normal să fi rămas în urma 
Molimei. Probabil Colecţionarul făcuse recrutări, orice-ar 
fi zis Jeanninne. Nu s-a oprit nimeni să ne salute, dar eram 
convinsă că ne cîntăreau din priviri şi că, de n-am fi fost 

cu Jeannine şi trupa ei, n-am fi ajuns prea departe. Tot 
oraşul avea un aer subtil de fortăreață: lespezi de beton 
aşezate pe marginea străzilor, uşor de tras de acolo ca să 
blocheze trecerea, adăposturi care probabil ascundeau mi- 
traliere, poate chiar tunuri antiaeriene. Nu oricine şi-ar fi 
dorit să atace în forță un asemenea oraş. 

Deplasarea prin oraş a durat o oră, timp în care 
Jeannine a părut bucuroasă să facă pe ghidul pentru noi, 
atrăgîndu-ne atenţia asupra punctelor de interes pe lîngă 
care treceam. Bănuiam că măcar ea era din partea locului. 
N-am mai luat-o în seamă şi m-am concentrat asupra înțe- 
legerii acestui loc, încercînd să judec ce se petrecea aici. În 
ultimele zile, Vocea devenise un murmur constant şi 
monoton; era suficient de clară pentru a se face auzită şi 
îmi spunea să am grijă. Mă avertiza că oamenii de aici nu- 
mi erau prieteni. Am făcut tot posibilul s-o ignor. N-om fi 
avut noi prieteni aici, dar nici duşmani nu simţeam să fie. 
Erau mai degrabă oameni dintr-o lume paralelă, care ma- 
nifestau faţă de noi o indiferenţă inofensivă. Ne-am oprit, 
în cele din urmă, în faţa unei clădiri în formă de fagure, 
cu o firmă pe jumătate distrusă care îmi spunea că aici 
fusese cîndva hotel. 

— Inima colecţiei, mi-a spus Jeannine. Aici îl găsiți de 
obicei. 

Era o căldură uscată de te ofileai, şi mă întrebam de 
ce-ar veni cineva de bunăvoie să locuiască într-un loc ca 
ăsta. Cînd am păşit apoi printre uşile impozante de la 
intrarea în clădirea-fagure, frigul ne-a izbit în faţă ca o 
găleată de apă rece ca gheaţa. Mi-am închipuit că instalaţia 
de aer condiționat avea baterii solare, ceea ce părea o ex- 
travaganţă inutilă. 

— Madre de Dios! a exclamat Kelis. Mai rece de-atit nu 
s-ar putea? 

Am zimbit, dar mi s-a şters zîmbetul de pe față cînd 
am văzut ce se afla drept înainte. 

— Fir-aş să fiu, a spus Haru. V-aţi decorat holul cu 
sculpturile de pe Acropole! 

Şi, după toate aparențele, le aveau pe toate. Delicatele 
frize cu zei, eroi şi monştri pe care le văzusem ultima dată 
cu şase ani în urmă, la British Museum. 

M-am uitat la Jeannine, iar ea mi-a zîmbit larg, cu un 
aer poznaş straniu pentru dimensiunile ei. 

— Cum spuneam, el colecționează chestii. Iar frigul e 
bun... ajută la conservarea lor, mai ales a picturilor. 

— Nu-mi spune, ai fost istoric de artă într-o viață 
anterioară. 

— Custode, mi-a răspuns ea. E foarte scrupulos cînd 
recrutează pe cineva. Vreţi să dăm un tur pe-aici? 

Se putea spune că evisceraseră British Museum. Sala 
de mese era plină pînă-n tavan de stîlpi totemici şi capete 
de animale fioroase ce schimbau priviri goale cu măştile 
tribale africane atîrnate pe pereţi. Barul era plin de mumii 
sprijinite în poziţie verticală, care păreau să stea la taifas 
în grupuri. lar în centrul vălmăşagului, impasibil, un uriaş 
scarabeu de piatră. 

— N-aveţi şi Piatra de la Rosetta pe-aici? am întrebat. 

Jeannine a scuturat din cap. 

— Pe el îl interesează arta, nu istoria. 

Picturile se aflau în camerele de oaspeţi, păstrate griju- 
liu sub sticlă. Atîrnau pe pereţi deasupra paturilor şi-a 
măsuţelor de toaletă, locuri în care altădată se aflau de- 
corațiuni de duzină tipice hotelurilor. Am văzut Cina din 
Emmaus a lui Caravaggio, Marilyn Monroe a lui Andy 
Warhol şi American Gothic a lui Grant Wood. Haru şi-a scos 
blocul de desen - era prima oară cînd i-l vedeam de cînd 
părăsiserăm Cuba - şi a început să deseneze cu dibăcie 
schițe miniaturale în creion ale lucrărilor pe lîngă care 
treceam. Am aruncat o privire la una dintre ele şi am 
observat că le schimba într-un fel subtil: ochii Fecioarei era 
puţin mai rotunzi, gura ceva mai mică, iar bebeluşul din 

braţele ei avea o privire crudă, ca şi cum acea parte din el 
care depăşea condiția umană nu era tocmai sănătoasă. 

Terenul înconjurător era plin cu sculpturi. Am stat 
multă vreme în faţa statuii mari şi cărnoase ce-l reprezenta 
pe lacob luptindu-se cu îngerul în viziunea lui Epstein. 
Rozul prăfos al marmurii se armoniza cu nisipul roşu-auriu 
al deşertului. Mă făcea să mă gîndesc la vocea care-mi bîn- 
tuia mintea, la propria mea luptă cu ea. Dar oare cine era 
Vocea, lacob sau îngerul? Pe vremuri eram foarte sigură 
că ştiu răspunsul, dar, pe măsură ce Vocea creştea în inten- 
sitate, siguranța mea devenea tot mai firavă. 

— Asta a fost şi preferata mea dintotdeauna, a rostit 
lîngă mine un bărbat numai piele şi os. 

Părul şi pielea lui îi erau atât de deschise la culoare, de 
parcă primul i-ar fi fost albit de soare pe de-a-ntregul, în 
vreme ce nici o rază de soare nu s-ar fi atins de cea de-a 
doua. 

— Eh, bănuiesc că nimeni de la Tate Britain n-o să-i 
ducă dorul prea tare. 

El a zîmbit, deschis şi prietenos. 

— Nu s-a exprimat nici o plîngere pînă acum. 


Ne-au pregătit de mîncare, încingînd un grătar afară, 
pe o terasă a hotelului. Căldura focului era binevenită în 
răcoarea ce umplea rapid noaptea deşertică. El mînca deli- 
cat, apucînd aripile de pui şi fripturile de vită cu vîrfurile 
degetelor, de parcă le testa consistenţa. Noi înfulecam cu 
lăcomie, sfîşiind carnea cu dinţii ca animalele. Ne privea 
cu un rictus amuzat în colţul gurii. 

— Asta aţi tot făcut de la Molimă încoace? l-am în- 
trebat. 

A dat din cap aprobator. 

— Din clipa cînd a izbucnit Molima, imediat ce ne-am 
lămurit încotro se îndreptau lucrurile. 

— Dar de ce aici, aşa departe? a întrebat Kelis. De ce 
n-aţi ocupat Smithsonianul, unde aţi fi avut un avantaj din 
start şi nu mai trebuia să transportați în mă-sa un milion 
de tone de pietre prin zece milioane de kilometri de deşert? 

— Tocmai pentru că e aici, aşa departe, a spus el. Nu 
vin prea mulți în vizită şi-mi place aşa. Şi pentru că aici e 
casa mea, şi de ce mă-sa n-ar fi Santa Fe noua capitală 
culturală a lumii? 

— Dar e mai mult la mijloc, nu-i aşa? a intervenit Haru, 
uitîndu-se la el cu ochii mijiţi pe sub sprîncenele încruntate. 
Faptul de-a fi departe nu e în sine o garanţie a siguranţei. 

Mi-am amintit atunci de fermierii irlandezi cocoțaţi pe 
dealurile lor stinghere şi mi-am dat seama că avea drep- 
tate. Colecţionarul l-a privit îndelung, timp în care am 
simţit-o pe Jeannine, care era lîngă mine, foarte încordată. 
Apoi însă a zîmbit iar - mai mult un rictus cadaveric pe 
faţa lui emaciată. 

— Eşti băiat deştept. Da, ai dreptate, ca să fii în sigu- 
ranță nu ajunge să pui cît mai mult nisip între tine şi duş- 
manii tăi. Cum ziceau pe vremuri băieții buni din statul 
vecin, o societate înarmată e o societate politicoasă”. 

— Cuiburi de mitralieră, amplasamente antiaeriene... 
Aş zice că lumea pe-aici e al dracu' de manierată. 

El a rîs la vorbele mele. 

— Ah, lucrurile astea sînt doar sosul la cărniţă. Ce-i 
ține deoparte pe scurmători e ceva ce zăcea pe vremuri 
îngropat sub pămînt, la cîţiva kilometri de-aici. 


* An armed society is a polite society este citatul original, al cărui 
autor este scriitorul Robert A. Heinlein (în romanul Beyond This 
Horizon, din 1942); „statul vecin“ menţionat este Utah, care are 
o politică a armelor personale extrem de relaxată (inclusiv în 
campusurile universitare) şi care găzduieşte manifestări lunare 
ale unei organizaţii dedicate autoapărării cu arme de foc, a cărei 
titulatură este inspirată chiar de Heinlein: The Polite Society. 

— Te referi la arme nucleare, a spus calm Ingo. 

Mi-a venit să rîd, fiindcă aşa suna, a glumă, dar se 
vede că nu era. 

— Aveţi nucleare? 

— Doar alea două, a răspuns cu modestie Colecţionarul. 

— Armele nucleare sînt pentru descurajare, nu pentru 
folosinţă, a spus Ingo. Cine v-ar crede că aţi fi în stare să 
le detonaţi doar pentru protejarea teritoriului? 

— O, ar crede. 

Şi zîmbetul mărunt i-a scos la iveală rețeaua fină de 
riduri din jurul ochilor şi gurii. Mi-am dat seama că era 
mult mai în vîrstă decît crezusem la început. 

— Ei ştiu că aş face una ca asta. 

— Serios? a spus Kelis. Chiar ai da cu nucleara în ori- 
cine care ar încerca să-ţi ia colecția? 

— Nu ea mea. E a noastră... a omenirii. Lucrurile pe 
care le-am adunat aici sînt partea cea mai bună din noi. 
Singura parte rămasă din noi pentru care merită să ucizi. 

Mi i-am amintit atunci pe toți cei pe care îi ucisesem şi 
motivele pentru care făcusem asta, şi mi-am spus că poate 
avea dreptate. 


Mai tirziu, după ce a deschis o sticlă de coniac şi 
rideam toți răstigniți pe perne într-o cameră cu pereţi stră- 
juiţi de Armata de teracotă, ne-a spus: 

— Ce-am auzit, că vreţi să mergeţi la Vegas? 

— Aha, a spus Kelis. Aşa am plănuit. Ştii ceva despre 
ce mai e pe-acolo? 

El a ridicat din umeri. 

— Probabil mai multe decît ştiţi voi. Mai puţine decît 
aş vrea. 

— S-a... 

Am ezitat, dar, zău aşa, dacă omul ăsta era aliat cu 
Ash, deja era prea tîrziu. 

— S-a schimbat ceva pe-acolo în ultima vreme, să zicem 
acum vreo şase luni? 

Ochii i s-au îngustat. 

— Ştiţi voi ceva despre individul ăsta nou care s-a 
instalat acolo? 

— Mda, ştim, i-am răspuns. Şi pot să-ţi spun un lucru, 
nu-i vreunul pe care să ţi-l doreşti vecin. N-a fost nici o... 
n-aţi observat nimic ciudat la adepţii lui? Are adepţi, nu? 
O armată întreagă. 

Colecţionarul a ridicat iar din umeri. 

— Are pe unii care lucrează pentru el, asta-i cert. Dar, 
în afară de asta, nu ştie nimeni nimic. Imediat ce-a ajuns 
acolo a închis Vegasul atît de zdravăn, de te şi miri cum 
mai intră aer acolo. L-a încuiat şi l-a fortificat, şi dacă aveți 
impresia că avem noi arme pe-aici, să vedeţi ce-i în Oraşul 
Păcatului. Umblă vorba că are acolo armament cît o țări- 
şoară întreagă. 

— Umblă vorba? a întrebat Kelis, Adică nu ştie nimeni 
sigur? 

— Nu, a intervenit Jeannine, din cauză că nimeni dintre 
cei pe care i-am trimis acolo nu s-a mai întors vreodată. 


CAPITOLUL OPT 


În ziua următoare, Jeanninne ne-a dus să vedem cea- 
laltă colecţie, un depozit plin de arme militare de mici 
dimensiuni — deşi erau unele pe-acolo nu chiar mititele. 
Kelis a zîmbit pentru prima dată de la moartea lui Soren. 

— Aha, a spus ea, hoinărind printre rîndurile de raf- 
turi cu armament şi cîntărind în mînă ba o puşcă, ba un 
lansator de rachete. Aşa mai vii de-acasă. 

— Tot o să vă tăbăcească cururile, a spus Jeannine. 
Oricîte arme aţi avea. 

— Şi-atunci, de ce ni le mai daţi? am întrebat-o. 

A dat din umeri. 

— Pentru că aţi putea produce şi voi nişte pagube îna- 
inte să vă doboare, iar asta merită o mică investiție. 

— Vai, mersi, i-am răspuns sec. 

Dar adevărul era că-i eram recunoscătoare Colecţio- 
narului. Fără ajutorul lui chiar că n-am fi avut nici o şansă. 
Ne dădea şi de mîncare, şi apă pentru îndelungata tra- 
versare a deşertului, şi o maşină nouă, care să nu ne lase 
în drum. Era un camion mare şi urît cu spume, dar arăta 
capabil să cîştige pînă şi o confruntare cu un rinocer. Văzu- 
sem tancuri mai modest blindate decît el. L-am încărcat cu 
arme, grenade şi rachete alese de Kelis, după care ne-am 
adunat să ne planificăm atacul. 

Colecţionarul ne furnizase şi hărţi ale Vegasului. Haru 
a întins una pe capotă şi s-a uitat la rețeaua de străzi şi clădiri 
ale cărei margini se pierdeau în pustietatea deşertului. 

— Mare mai e locul ăsta. Chiar o fi fortificat totul? 

M-am uitat la încîlceala de străzi și am încercat să-mi 
dau seama unde aş fi plasat eu grosul trupelor. Peste tot, 
îmi sugera Vocea. N-o să-l învingi niciodată, poți doar să i te 
alături. N-am vrut să cred una ca asta, dar ştiam că avea 
dreptate cel puţin într-o privinţă. 

— Probabil n-a vrut să rişte nimic, am spus. O fi pus 
camere de supraveghere, cum a făcut în Cuba, şi probabil 
şi-a plasat trupele în aşa fel încât să poată riposta imediat, 
indiferent unde s-ar produce atacul. 

— Fără puncte slabe? a spus Kelis, neîncrezătoare. 

— Va să zică, ar fi mai bine pe ascuns, a sugerat Ingo. 

— Poate, am spus. Dar oraşul ăsta e-n mijlocul deşer- 
tului. Strecuratul pe neobservate nu intră-n variantele de 
lucru. 

— În regulă, a spus Kelis. Şi-atunci, care-i planul? 

Am dat din umeri. 

— Încercăm să nu ne lăsăm omorâţi prea repede. 


Santa Fe se micşora în urma noastră, pierdută în nori 
de praf. Departe în față şi spre dreapta, cîmpia lăsa locul 
dealurilor, apoi munților — rămăşiţele risipite ale Stînco- 
şilor. Într-un asemenea peisaj era uşor de uitat că fusese 
vreodată Molima. Oamenii evitaseră dintotdeauna tărimul 
acesta sterp, răzleţele oraşe-fantomă se topeau în nisip cu 
mult înainte de secerişul morţii; erau locuri în care cei 
tineri nu mai găseau nici un motiv să rămînă. Era impo- 
sibil de spus de cât timp zăceau carcasele de maşini şi ca- 
mioane pe marginea drumului. Unele arătau ca din anii 
cincizeci. Probabil că trecuseră decenii de cînd le mistuia 
rugina. 

Greu de conceput nesfirşita vastitate a Americii, cu 
peisajele ei care curg unul din altul la nesfîrşit. Am mers 
două ore, şi munții tot nu păreau să se fi apropiat. Poate 

murisem în schimbul de focuri din Oklahoma, sau pe plaja 
din Miami, ori chiar în bază, demult, iar asta era viața de 
apoi la care fusesem condamnată, o călătorie fără sfîrşit. 
Pedeapsa pentru că-i luasem viața acelui tînăr soldat. 

Monotonia peisajului era hipnotică. Mă oferisem să 
şofez, bucurîndu-mă de orice lucru care îmi ocupa spaţiul 
cognitiv şi mă oprea de la a mă gîndi la altele; ca de pildă, 
cum dracului îmi închipuiam eu că aveam să mă confrunt 
cu Ash. Sau dacă o să vreau măcar să fac asta, atunci cînd 
venea vremea. Scăzusem deja la două doze de antipsiho- 
tice. În două zile, dacă nu găseam altele, aveam să devin 
Ash. 

Norul de praf a început prin a fi doar un punct ne- 
desluşit în marginea razei mele vizuale. M-am gîndit că 
era o microtornadă, un fuior de vînt care îşi croia drum 
solitar peste deşert. Numai că nici o furtună naturală nu 
ține vreodată drumul atit de drept. Unul pe de-a-ntregul 
paralel cu al nostru, deja de vreo douăzeci şi cinci de kilo- 
metri încoace. 

Urmărindu-mi privirea, Kelis s-a crispat. 

— Un convoi. Vehicule de teren care merg prin deşert. 

Avea dreptate. Acum întrezăream în inima norului de 
praf scînteierea metalului şi a ceva încă şi mai strălucitor. 
Un minut mai tîrziu am reuşit chiar să desluşesc siluetele 
separate ale vehiculelor, mai mari decît nişte maşini nor- 
male, mai mari şi decât camionetele. Poate autorulote, unele 
suficient de solide ca să poată călători pe nisip şi pietre. 

— Vin spre noi, a spus Haru. 

Ingo l-a aprobat în tăcere. 

— Traseele noastre se vor întîlni în vreo zece minute. 

În ciuda junghiului de emoție pe care îl simțeam în 
stomac, am zîmbit; era ceva liniştitor în incapacitatea lui 
de a reacționa ca oamenii normali la orice i s-ar fi întîmplat. 

— Ne oprim şi luăm poziție sau încercăm să-i depăşim? 
a întrebat Kelis. 

Mi s-au încleştat mîinile pe volan. 

— De unde ştim că ne sînt ostili? 

— De unde ştim că nu-s? 

În cele din urmă, am optat cu toții pentru oprire. 
N-aveam cum să ne dăm seama de viteza maximă pe care 
o puteau prinde vehiculele lor. Şi, chiar dacă am fi reuşit 
să-i depăşim, ne doream oare să ne îndreptăm către Vegas 
cu o altă ceată de inamici pe urmele noastre? 

Cînd am oprit motorul, deşertul s-a cufundat într-o 
tăcere stranie. Aerul tremura de arşiță, păcălindu-mi ve- 
derea, deşi mă încordam să observ dacă urmăritorii noştri 
din depărtare se întorseseră către noi sau îşi continuau 
traseul iniţial. 

— De ce-oi fi plecat eu din Japonia? l-am auzit deodată 
pe Haru. Tare m-am săturat de toate astea. Credeam că 
pericolul o să fie incitant. Nu aşa ţi se spune în toate po- 
veştile? Şi cînd colo, doar te oboseşte şi te macină. 

— N-ai decît să pleci, a spus Kelis, arătîndu-i cu dege- 
tul mare înapoi peste umăr. Santa Fe e la aproape patru 
sute de kilometri în partea aia. 

Haru s-a strîmbat şi a întors capul, dar ştiam la ce se 
referise. Şi pe mine mă obosiseră eternele lupte, mai ales 
cea care se purta în mine însămi. Capitularea părea o opțiu- 
ne din ce în ce mai atrăgătoare. Pur şi simplu... renunțarea. 

Convoiul se îndrepta în mod cert către noi. Forma no- 
rului de praf se schimbase, părînd a se micşora atunci cînd 
vehiculele viraseră şi începuseră să accelereze direct spre 
noi. Acum le auzeam roţile zornăind peste pietre, motoa- 
rele măcinînd... şi încă ceva. După câteva clipe mi-am dat 
seama că era muzică. Basul profund trecea prin solul pie- 
tros ca printr-o cutie de rezonanţă şi urca în trupurile 
noastre. 

Pe măsură ce se apropiau, convoiul lor arăta tot mai 
ciudat. Acum vedeam că strălucirea puternică pe care o 
sesizasem mai devreme venea de pe acoperişul fiecăruia 

dintre cele zece sau douăsprezece vehicule, unde erau 
instalate panouri solare care irizau în soare, delicate ca 
nişte aripi de fluturi. lar maşinile păreau a fi autobuze. Dar 
cu siguranţă că erau asamblate de amatori, pentru că nici 
o fabrică n-ar fi putut produce maşini cu un asemenea 
aspect dement; laturi care se întîlneau în toate unghiurile 
posibile, în afară de cel drept, vopsea pe fiecare centimetru 
pătrat, şi fiecare centimetru pătrat de altă culoare. 

Cel din frunte a frînat derapînd la vreo sută de metri 
de noi; pe o latură avea pictat un ditamai emoticonul gal- 
ben care ne zîmbea de sub imaginea unui porumbel. Am 
simțit cum mi se ofilea încet țeava armei de la orizontală 
la verticală. 

Kelis s-a încruntat la mine. 

— Poate încearcă să ne inducă un fals sentiment de 
siguranţă. 

— Şi reuşesc, i-am spus. 

De aproape, am recunoscut în sfîrşit muzica: era Hello 
a lui Beloved. Una din două: ori se desfăşura o luptă psi- 
hologică de mare complexitate, ori oamenii ăştia nu repre- 
zentau nici o ameninţare. 

Cinci dintre ei au coborit din primul autobuz, pe cînd 
ceilalți începeau să parcheze pe rînd în spatele lui. Erau 
cu toții tineri, douăzeci, pînă în treizeci de ani, cu acel aer 
neîngrijit care necesită ceva efort pînă-l obţii. M-am holbat 
la ei nevenindu-mi să-mi cred ochilor, fiindcă îmi imagi- 
nam că genul acela de degajare studiată dispăruse de pe 
fața pămîntului odată cu nouăzeci şi trei la sută din popu- 
laţie. Nici unul dintre ei nu era înarmat, ceea ce însemna 
ori că mai erau unii care ne luau la țintă cu chestii letale 
din spatele geamurilor-oglindă ale autobuzului, ori că 
erau de-o stupizenie sinucigaşă. Uitîndu-mă la feţele lor 
năuce, îmi venea să optez pentru varianta a doua. 

— Hei, a spus liderul, un băiat bronzat, cu părul nisipiu, 
căruia i-ar fi stat tare bine pe o placă de surf. 

— Salut, i-am răspuns cu prudenţă. 

Îmi tineam în continuare mîna pe armă, ca şi Kelis, dar 
pe el nu părea să-l deranjeze asta. 

— Nu căutăm ceartă, a spus altcineva, o femeie. 

Era înaltă, numai fibră, iar trăsăturile îi erau agreabile 
luate separat, doar că nu se prea potriveau împreună pe 
faţa ei. 

— Nici noi, am spus. Pe de altă parte, nu noi vă urmă- 
ream pe voi, deci cred că avem mai puține explicaţii de 
dat. 

Surferul a rîs, ceilalți la fel, şi pentru prima dată mi-am 
dat seama de ce erau cu toţii atît de relaxaţi: erau drogați. 
Mi-am băgat pistolul la loc, simțind cum năvalnica revăr- 
sare de adrenalină mi se domolea treptat. 

— Voi cine mai sînteţi? a întrebat Haru. 

— Sîntem ăia cu bairamul de la sfîrşitul lumii, a răs- 
puns surferul. Vreţi şi voi distracţie? 

= Ştii ce, i-am spus, cred că ne-ajunge cîtă distracție 
am avut pînă acum. 

El a dat din umeri. 

— Şi-n plus, mergem spre Vegas şi Colecţionarul s-a 
gîndit că poate aveţi nevoie de-o escortă. 


— Va să zică, Vegasul o ţine tot într-o petrecere? am 
întrebat mai tîrziu, cînd soarele apusese deja de cîteva ore, 
iar noi încă mai străbăteam deşertul în convoi. 

Pînă atunci merseserăm numai pe şosea, părăsind-o în 
cele din urmă doar ca să parcăm într-un loc de campare 
despre care ne-au spus că-l mai folosiseră şi altădată. 

Erau acolo grămezi de lemne răsucite şi albite ca nişte 
oase, din care au aprins câteva focuri mici pentru gătit şi 
un uriaş foc de tabără ce alunga frigul parşiv al nopții. Şi 
mai strălucitoare decât flăcările lui păreau însă stelele de 
deasupra noastră, răspîndite pe toată întinderea cerului, 

perfecte, ca nişte împunsături de ac. Dintr-un orizont în 
altul, nici o lumină artificială nu polua bolta, cum probabil 
nu se întîmpla nici pe vremuri, înainte de Molimă. 

Mike, surferul care era liderul grupului, a ridicat din 
umeri. 

— Toată lumea are nevoie să se relaxeze din cînd în 
cînd. 

— Aţi fost în Vegas? am insistat. Recent? 

Tînăra brunetă şi machiată în stil goth care se lipise 
toată de braţul lui din momentul în care se aşezase lîngă 
foc a ris la vorbele mele. 

— Înî, dar oriunde mergem noi e petrecere... că doar 
ăsta-i scopul. 

M-am uitat spre focul de gătit, la Haru, care. strîngea 
în palme un castron metalic de supă. L-am văzut dîndu-şi 
ochii peste cap. Tipii ăştia nu erau buni de nimic dacă voiam 
să obținem vreo informaţie, dar erau o mină de aur dacă 
ne puteau strecura în Vegas fără să fim detectaţi. | 

Erau o mulțime — mai mulți decât îmi închipuisem la 
început, cel puţin o sută. Şedeau grupați câte trei sau patru 
în jurul micilor tocuri pentru gătit. Flăcările focului de 
tabără din centru săgetau pînă la vreo zece metri înălțime, 
semnalînd prezenţa noastră oricui avea ochi să vadă — dar 
lor parcă nici nu le păsa. Păreau extrem de încrezători că 
nimic pe lume nu le putea face rău. O fi fost de la droguri, 
o fi fost de la altceva. Dar, dacă era vorba să ne-nhămăm 
cu oamenii ăştia, voiam să ştiu exact de la ce li se trăgea 
relaxarea. 

La sfîrşitul cinei, m-am întors către Mike şi l-am între- 
bat pe cel mai lejer ton cu putinţă dacă era în regulă să 
arunc o privire la autobuzele lor. 

— Pe noi ne cam lasă carburantul... cred că energia 
solară e soluția. 

— Sigur, a spus el, fluturîndu-şi brațul alene către 
siluetele îndepărtate şi diforme ale vehiculelor. Doar să 

te-ntorci la timp pentru momentul arderii - e un soi de 
ritual de înfrățire. 

Îşi băgase mîna cealaltă în părul tinerei goth, lăsînd să 
i se scurgă uşor şuviţele printre degete; atunci am observat 
pentru prima dată că fata era gravidă. Avea doar cîteva 
luni, fiindcă micuța creatură din ea abia de-i rotunjea pînte- 
cele. O clipă, nu mi-am putut lua privirea de la ei: tandrețea 
gesturilor lui, optimismul orb din pe care îl reprezenta 
aducerea unei vieţi noi în lumea aceasta... Am făcut efortul 
de-a clipi şi-a mă uita în altă parte. 

Kelis şedea undeva pe la marginea grupului, o pată 
întunecată pe fondul cerului înstelat. Mie nu-mi plăcea să 
am în spate pustietatea vastă a deşertului, dar ştiam că ea 
prefera aşa decât să stea cu spatele la vreunul dintre stăinii 
aceştia. Cînd m-a văzut îndreptîndu-mă spre autobuze, s-a 
sculat în picioare şi m-a urmat. În momentul următor ni 
s-a alăturat şi Ingo, tăcut şi gînditor. Haru a ridicat doar 
privirea, apoi şi-a văzut de schiţa lui, un desen delicat 
reprezentînd-o pe fata goth, insistînd pe conturul trupului 
său ascuns în hainele negre lăbărțate. Ținea cu grijă foaia 
ridicată spre el, astfel încît Mike să nu vadă desenul. Am 
dat din umeri şi am plecat cu ceilalți către cel mai apropiat 
dintre autobuze. 

— Ăştia fac mişto de noi? a întrebat Kelis. 

Am întors capul să-i privesc cum trîndăveau satisfă- 
cuți în jurul jocurilor. 

— Nu mi-a părut prea deranjat că ne băgăm şi noi 
nasul. Nu ne-au percheziționat, nici nu ne-au cerut să le 
predăm armele. 

— Nici nu ne-au întrebat cine sîntem şi de ce mergem 
la Vegas, a spus Kelis. Nu ţi se pare ciudat? 

— Dacă era vorba de oricine altcineva, mi s-ar fi părut. 
Cu ăştia... 

Apoi însă am intrat cu toții în autobuz şi am simţit că 
mi se răzvrăteşte stomacul. Era un laborator — low-tech, 

dar fără îndoială un laborator. Futu-i! De ce dracului con- 
tinuam să mă încred în vreo ființă omenească? Am dat 
înapoi, cu pistolul scos din toc, pregătită s-o iau la fugă 
dacă nu era deja prea tirziu. M-am uitat la Kelis, aşteptîn- 
du-mă s-o văd reacționind cu obişnuita ei iuțeală în faţa 
pericolului, dar ea continua să studieze interiorul. Se uita 
şi ridea. 

M-am relaxat şi eu, doar puţin, deşi încă îmi simţea în 
urechi bătăile inimii. 

— E ceva ce nu pricep eu, aşa-i? 

Kelis mi-a cîntărit din priviri expresia feţei, mîna în- 
cleştată pe tocul Magnumului. 

— E-n regulă, nu-i nimic, mi-a spus, punîndu-şi cu 
blîndețe mîna pe a mea şi desfăcîndu-mi degetele rigide. 

Aproape că fredona, vorbea ca atunci cînd încerci să 
linişteşti o persoană isterică. Probabil că păream în pragul 
unei crize nervoase. Şi chiar cred că eram. Vocea era acum 
o prezenţă constantă, ce-mi rodea puțin cîte puțin calmul 
şi sănătatea mintală. 

— Nu-i aceeaşi treabă cu laboratorul lui Ashok din 
Cuba, a spus Ingo, mijind ochii la conținutul maro-gălbui 
vîscos al unui pahar gradat pe care îl ridicase de pe o masă. 

— E un laborator de metamfetamină, a spus Kelis. 
Primitiv, dar nici nu-ți trebuie mai mult de-atit. Uite. 

A făcut un gest către o masă din margine, pe care am 
văzut un morman uriaş de ambalaje de medicamente pen- 
tru răceală. Efedrină — mi-am amintit dintr-odată; o extragi 
şi eşti la jumătatea drumului pînă la o doză de meta cris- 
talizată. 

În sfîrşit, am ris şi eu. 

— Pastilaţi. Bun aşa. 

Nu doar nişte pastilaţi, cum s-a dovedit pînă la urmă. 
Următorul autobuz avea un laborator ce părea mult mai 
complex şi mai bine pus la punct, dar la momentul acela 
deja nu-mi mai făceam griji. În afară de asta, mai şi lăsaseră 

o grămăjoară din produsul final la îndemînă pe o masă — 
nişte pastile mici, alburii, pe care era imprimat conturul 
grosolan al unui porumbel. De modă veche. 

— Ectasy, am spus. 

Kelis, care inspecta o moviliţă de pudră albă, a luat un 
strop pe deget şi l-a lins înainte s-o pot opri. 

— Şi speed, cred. Dacă nu cumva e ketamină, a spus 
şi deodată a zîmbit. Lasă-mă cinci minute... dacă mă iau la 
bătaie cu cineva, e speed, dacă mă vezi că mă-ntind pe-aici 
şi-mi admir degetele, e K. 

— N-ai luat destul cît să se vadă vreun efect, a spus 
Ingo. 

Kelis mi-a prins privirea şi am văzut că se amuza. O 
clipă mai tîrziu ne uitam fiecare în altă parte, fiindcă mo- 
mentul de apropiere dintre noi ne amintise lucruri la care 
nu voiam să ne gîndim. 

Al treilea autobuz era spaţiu de locuit — o îngrămă- 
deală de paturi metalice suprapuse şi o baie împuțită. Pe- 
reții erau drapați cu material vopsit cu noduri în stil hippie 
şi bad art. Semăna cu o magherniţă în care locuisem o să- 
ptămînă pe vremea cînd eram studentă la medicină. 

— Cum supraviețuiesc oamenii ăştia? a întrebat Kelis 
în timp ce intram în al patrulea autobuz. Sînt ca nişte ținte 
fixe. 

Aici mai era încă ceva din categoria lucrurilor pe care 
le întilnisem în magherniţă: acvarii, lămpi cu infraroşii şi-o 
abundență de verde. Inconfundabilul iz aspru-unsuros al 
drogului. 

— Supravieţuiesc şi ei ca fermierii, am spus. Dacă tot 
se pricep să fabrice chestia asta, de ce să vrea cineva să-i 
întrerupă? Şi părerea mea e c-o dau pe gratis. 

— Aşa e, a spus Mike, siluetă întunecată în pragul uşii 
autobuzului. N-avem mijloace tehnice ca să producem ceva 
de calitate superioară, dar merge aşa cum e. 

— Negoţ cinstit, droguri contra mîncare şi liberă trecere. 

El a zimbit în colţul gurii. 

— Dar drogurile sînt doar un mijloc. Să petrecem e 
scopul nostru... să ne simțim bine. 

— Da, a spus Ingo, că doar petrecerea e exact ce le tre- 
buie oamenilor în ziua de azi. 

Mike a scuturat din cap, crezînd că inexpresivitatea 
vocii era felul lui Ingo de-a fi sarcastic. Eu ştiam însă că 
Ingo nu le avea cu ironia şi, în plus, îmi spuneam că pro- 
babil avea dreptate. Mike şi ai lui ofereau o evadare, ceva 
mai valoros decît orice pastilă, pudră sau plantă. 


Mai tîrziu au încins o petrecere pentru noi. La început 
n-am avut de gînd să particip, dar cînd au scos la lumină 
efigia, o siluetă uriaşă din lemn şi hîrtie care probabil stă- 
tuse ascunsă pînă atunci pe undeva prin spatele auto- 
buzelor, mi-am zis că trebuie să stau să mă uit măcar la 
asta. Mă inundau amintiri din copilărie ale Nopţii lui Guy 
Fawkes, amintiri inocente, prea dureroase pentru a le 
contempla şi prea preţioase pentru a le ignora. 

A fost nevoie de douăzeci de inşi ca să poată căra silueta 
pînă la foc. Au folosit un scripete ca s-o ridice în poziţie 
verticală; s-a legănat cîteva clipe, o pată tremurătoare pe fun- 
dalul înstelat, apoi s-a aplecat şi s-a mistuit în foc. În timp 
ce flăcările îi lingeau proptelele de lemn ale picioarelor, 
transformîndu-le în cenuşă, am simțit că mă încolțesc alte 
amintiri nedorite. Oamenii aceia din Cuba, mistuiţi în foc în 
urma unei înţelegeri pe care o făcuseră cu ani în urmă şi ai 
cărei termeni probabil că nu-i înțeleseseră niciodată. 

M-am întors să plec de acolo, îngreţoşată, şi-am dat de 
Mike în spatele meu, ținînd în mînă o tavă cu pastile. Po- 
rumbeii ştanțați mă sfidau, simboluri ale unei păci pe care 
nimeni dintre noi n-avea s-o mai cunoască vreodată. Dar eu 
mi-o doream. Brusc, mi-o doream din tot sufletul. Aşa că 
am luat o pastilă, am băgat-o în gură şi-am înghiţit-o repede 

ca să scap de gustul chimic amărui. Simțeam că-mi arde faţa 
sub privirea lui Kelis, dar m-am ferit să mă uit în ochii ei. 

O jumătate de oră mai tîrziu, drogul a început să-şi facă 
efectul, mai întîi printr-o revărsare de emoție ce semăna 
binişor cu panica, transformată mai apoi într-o energie care 
era în acelaşi timp şi cea mai profundă relaxare pe care o 
simţisem vreodată. Se auzea muzică de undeva, o linie 
melodică obsedantă şi un ritm puternic. Mi-am lăsat trupul 
condus de el, fără să simt în vreun fel efortul mişcării. 

Undeva mai la margine, l-am văzut pe Haru cu un 
joint atîrnîndu-i în colțul gurii, cu ochii îngustați şi injec- 
taţi, dar cu un aer mulţumit. l-am zîmbit, mi-a zîmbit şi 
el. Eram conştientă de laşităţile lui şi de vidul moral în care 
probabil că-i plutea conştiinţa, dar în momentul acela pur 
şi simplu nu-mi păsa. Simțeam o dragoste imensă, în care 
încăpea pînă şi el, în care încăpeau absolut toți. Aşa cum 
vedeam acum lumea, fiecare individ părea o repetare a 
tinerei goth — în fiecare se cuibărea şi creştea o viață nouă, 
erau cu toții gravizi şi urmau să nască speranţa. 

M-am alăturat unui cerc de oameni care dansau în 
jurul focului de tabără. M-au apucat de o mînă nişte de- 
gete subțiri şi cafenii, de cealaltă unele albe şi butucănoase. 
Marea familie a umanității, mi-a trecut prin cap şi m-a 
pufnit rîsul. 

Orele se dilatau şi se răsuceau, noaptea durînd în ace- 
laşi timp o veşnicie şi nimic. Am mai luat o pastilă, iar apoi 
nişte pudră care mi-a sporit exaltarea, sau limpezimea, sau 
fericirea; la vremea aceea nu mai reuşeam să-mi dau sea- 
ma. Avîntul nu putea dura însă cine ştie cît — prea multe 
i se împotriveau. Tristeţea pîndea imediat sub el. Într-un 
moment de neatenţie, s-a şi strecurat înapoi şi m-a înşfăcat. 

M-am îndepărtat de ceilalţi, înaintînd în deşertul vast 
ce ne înconjura. Am auzit pe cineva strigîndu-mă, dar n-am 
răspuns şi n-a venit nimeni după mine. Bucuria produsă 
de droguri îți dădea senzația de comuniune, dar în miezul 

ei sălăşluia un egoism profund, o canalizare a atenţiei exclu- 
siv către plăcerea personală. Am continuat să merg pînă ce 
focul rămas în urmă s-a transformat într-o ceaţă portocalie, 
iar stelele au rămas cel mai strălucitor lucru din noapte. 
Mi-am spus că puteam să merg aşa la nesfîrşit. Trebuia să-l 
oprească cineva pe Ash, dar nu era nevoie să fiu eu cea care 
s-o facă. Mi-am nutrit, pentru scurt timp, iluzia. Mă întor- 
ceam, traversînd continentul, apoi oceanul. ÎL găseam pe el 
şi mă prefăceam că eram în continuare persoana pe care o 
iubea. El n-avea de unde să ştie vreodată tot ce făcusem 
între timp, iar eu n-aveam să fiu obligată să i le spun. 

E mort de mult, mi-a spus Vocea, şi tu nu mai poți fi cea 
care ai fost. E prea tîrziu. Am oftat, am mai privit o dată în 
jur, la pustietatea stearpă a deşertului, apoi am pornit 
înapoi către lumină şi oameni. 


Cînd m-am trezit a doua zi dimineaţă, încă mai sim- 
team reziduurile drogurilor, un ecou înfundat al mulțumi- 
rii pe care o simţisem noaptea trecută. Kelis a venit cu o 
cană de cafea şi mi-a dat-o fără un cuvînt. Habar n-aveam 
unde-şi petrecuse noaptea. N-o găsisem în maşină cînd mă 
întorsesem să mă culc acolo, încovrigîndu-mă pe bancheta 
din spate. 

— În cinci ore sîntem la Vegas, mi-a spus. 

Am simţit o nuanţă acuzatoare în vocea ei — chiar crezi 
că era momentul să te faci pulbere? —, dar nu i-a dat glas. 

La prima geană a dimineţii, deşertul arăta încă şi mai 
sumbru, sau poate era doar primul semn al deprimării 
crunte în care eram condamnată să alunec din clipă-n 
clipă. Am oftat şi-am pornit motorul. 


După trei ore de mers cu maşina am ajuns la rîul 
Colorado, care se lăţea preaputernic în zona aceea de şes. 

Am mers de-a lungul malurilor sale înalte cale de vreo 
şaisprezece kilometri, după care ne-a răsărit brusc în cale 
curba de beton a barajului Hoover, de o asemenea vasti- 
tate, încît aproape că nu-ţi venea să crezi că era făcută de 
mîna omului. M-am întrebat cît avea să mai treacă pînă să 
ajungem iar în stare să realizăm ceva atât de uimitor. 

Pe pod, asfaltul şoselei era numai crăpături şi sfărimă- 
turi, obligînd convoiul să încetinească pînă aproape de 
oprire. Mă cuprindea treptat un sentiment de nelinişte, 
senzaţia că eram supravegheați de undeva. 

— Camere video, a spus Kelis, arătînd cu degetul. 

Avea dreptate. Erau două, montate la mare înălțime pe 
contrafişele de la cele două capete ale barajului, pivotînd lin 
ca să ne urmărească trecerea. Am simţit cum mă sufocă 
brusc certitudinea că ne aflam iar în împărăția lui Ash. Eram 
convinsă că suprafața spartă a şoselei era opera lui, o moda- 
litate de a încetini pe oricine trecea pe acolo pentru a cîştiga 
timp să studieze intruşii şi să decidă ce era de făcut cu ei. La 
capetele podului erau nişte clădiri scunde, despre care îmi 
închipuiam că adăpostiseră cîndva muzee şi magazine de 
suveniruri. Acum probabil mişunau în ele oamenii lui, pre- 
gătiți în orice clipă să-i îmbrîncească pe indezirabili de pe 
şoseaua îngustă în apele aflate undeva jos, departe, departe. 

Am întors capul, ferindu-mi fața pe cît posibil. Mă 
mîncau degetele să pun mîna pe o armă, deşi eram sigură 
că exact la lucruri de genul ăsta erau atenţi observatorii 
invizibili. 

Treceau chinuitor de lent minutele astea în care con- 
voiul se tîra metru cu metru de-a lungul podului. Începea 
să-mi pulseze capul de tensiune. Pînă şi Ingo părea cam 
neliniştit, faţa lui rotundă era încordată şi pielea tuciurie 
parcă-i îmbătrînise deodată. 

— Haide, haide, mormăia Haru. 

Se legăna întruna pe locul lui din maşină, cu mişcări 
mărunte şi smucite, de care nici nu cred că era conştient. 

Ingo a întins mîna şi l-a proptit zdravăn în scaun, încer- 
cînd să-l calmeze. 

Însă nu ne-a oprit nimeni; un sfert de oră mai tirziu 
treceam prin dreptul ultimei clădiri şi ne îndepărtam de 
pod. Haru a scos un icnet de uşurare, aproape un suspin, 
şi ne-am văzut de drumul nostru, ca plevuşca verde şi 
urâtă în mijlocul unui banc de peşti-înger stridenți. 

Au mai fost cinci puncte de control în următoarea sută 
de kilometri şi la fiecare ne-au făcut semn să trecem liniștiți. 
Din mers, am văzut oameni care se aplecau pe ferestrele 
autobuzelor şi aruncau mici pachete către gardieni, prețul 
liberei treceri. l-am privit pe paznici cu coada ochiului, în- 
cercînd să nu-i las să observe că mă uitam la ei. Nimic din 
înfăţişarea lor nu amintea de Infectaţii din Cuba; erau doar 
nişte oameni oarecare îmbrăcați în kaki, care fumau țigări 
şi, iată, jointuri din cele aruncate de Petrecăreți. 

— Îmi par în regulă, a spus Kelis. Ca nişte oameni 
normali. 

— Îhî. Şi eu arăt la fel, i-am răspuns. Infectații arată 
cum arată doar fiindcă a dat-o-n bară Ash. Poate între timp 
s-a perfecționat. 

— Oraş de țicniţi, a spus Haru, încruntîndu-se. 

— Sau mai rău, am adăugat, după care ne-am conti- 
nuat drumul în tăcere. 

Am ajuns în sfîrşit să vedem Vegasul drept în faţă, o 
pată neagră pe nisip, ce s-a descompus încetul cu încetul 
într-o rețea de drumuri, apoi în copaci, maşini, locuinţe. 
Miezul său era o explozie aurie, orbitoare în soarele amie- 
zii — şi mi-am dat seama că vilvătaia luminilor de la Glitter 
Gulch era încă vie. Mi-am spus că era tipic pentru Ash, 
căruia, deşi om de ştiinţă, îi plecuse dintotdeauna să se dea 
în spectacol. 

Deşertul a început să se amestece cu oraşul şi, pînă să 
mă dezmeticesc, înaintam deja pe străzile suburbiei. Nu 
se vedea nici un punct de control, dar eram convinsă că 

ochi nevăzuţi ne urmăreau şi aici. Peste tot erau camere 
de supraveghere, peste tot erau oameni. Unii se opreau să 
se uite la noi cînd treceam pe lîngă ei, şi nu sesizam nimic 
din aerul de zombi, absent şi nepăsător, al celor din Cuba. 
Femeile purtau rochii cu motive florale, bărbaţii blugi şi 
tricouri. Chipuri diferite, trupuri diferite, şi totuşi atît de 
asemănătoare într-un fel anume, pe care nu puteam să-l 
discern cu exactitate. De nu m-aş fi priceput la treburile 
astea, mai c-aş fi zis că erau clone, o mînă de indivizi re- 
petîndu-se la nesfîrşit. 

— Mi se pare mie, a spus Haru, ori toate femeile de- 
aici sînt gravide? 

De cum a spus asta mi-am dat seama că observasem 
şi eu de la bun început, însă mintea mea nu procesase prea 
bine informaţia. 

— Aha, chiar sînt, a aprobat Kelis. Îți dă fiori... 

— Regenerarea e singurul mod de-a repopula, a spus 
Ingo. 

Speram să fie atît de simplu, dar n-aveam nici urmă 
de-ndoială că nu era. 

Am continuat să înaintăm în oraş şi, înainte de-a ajunge 
în centru, autobuzele s-au oprit şi am coborât. Kelis mi-a pus 
o întrebare din priviri, iar eu am dat din cap aprobator. Pe- 
trecăreţii ne ajutaseră să ajungem teferi pînă aici şi n-aveam 
nimic de cîştigat dacă ne descotoroseam de ei atît de 
devreme. Am privit în jur. Locul în care ne opriserăm nu 
părea să aibă nimic deosebit; un şir de case-tip pe o latură, 
clădirile cubice de beton ale unui spital pe cealaltă latură. 

Îmi zbîrnîiau nervii de tensionată ce eram, iar vibrația 
se intensifica pe măsură ce ne apropiam de Ash. Îi sim- 
team prezenţa peste tot, iar Vocea îmi spunea că ar trebui 
să mă duc la el. 

— Ne-am oprit aici cu vreun motiv anume? l-am în- 
trebat pe Mike cu cel mai lejer ton de care eram capabilă 
în acel moment. 

El a zimbit şi a arătat spre spital. 

— Pentru un control medical. Fără asta n-are nimeni 
voie să intre. 

Paranoie justificată într-o lume post-Molimă, să verifici 
dacă nou-veniţii nu aduc cu ei alte boli — numai că eu, 
cunoscîndu-l pe Ash, nu credeam că acesta era motivul 
adevărat. 

Restul oamenilor lui Mike tocmai coborau şi ei din 
autobuze. Încercînd să mă retrag puţin, mi-am dat seama 
că ne împresuraseră, erau cîte zece de-ai lui Mike în jurul 
fiecăruia dintre noi, izolindu-ne cu abilitate unii de alții. 
Am întins mîna spre armă, dar erau atît de aproape, încît 
nici n-aveam loc s-o scot; şi chiar de-aş fi reuşit să împuşc 
cîţiva, pe toți nu era posibil să-i dobor, m-ar fi copleșit. 

Am încercat să prind privirea lui Kelis, sau pe-a lui 
Ingo, dar ne separaseră cu mare eficienţă, iar acum pe- 
trecăreții se mişcau către intrarea în spital, forțindu-ne să 
înaintăm odată cu ei. 

— Asta ce mai e? l-am întrebat pe Mike, încercînd fără 
folos să înot contra curentului în mareea de oameni care 
mă ducea de-acolo. 

— Doar o chestie de rutină, mi-a răspuns. 

Zimbea în continuare, dar acum zîmbetul îi era rigid. 
Fals. 

Neajutorată, m-am pomenit împinsă printre uşile spi- 
talului. Mi-am scos în cele din urmă arma, aşa nefolo- 
sitoare cum era, fiindcă ştiam că aici era locul în care avea 
să izbucnească furtuna pe care o adulmecasem toată ziua. 

O mînă m-a înşfăcat de braţ şi mi-a fost luat pistolul 
înainte de-a mă gîndi măcar să-l folosesc. Am întors iute 
capul, dar femeia care mi-l luase se îndepărta deja de 
mine. Era o huidumă înarmată şi neprietenoasă. Mai era 
şi gravidă. Din stînga am auzit un țipăt de durere şi am 
văzut-o pe Kelis căzînd în genunchi. Am ştiut atunci c-o 
dezaimaseră şi pe ea. Erau vreo douăzeci şi ceva de femei 

în sala de aşteptare, toate înarmate şi toate gravide. Ime- 
diat ce ne-au luat armele, s-au proptit în faţa uşilor din 
spatele nostru, blocîndu-ne singura cale de scăpare. 

M-am uitat la Mike, care se sprijinea relaxat de un 
perete. 

— N-ai primit nici un mesaj de la Colecţionar, i-am 
spus. Ash te-a trimis să ne aduci. 

A zîmbit şi-a dat din umeri, de parcă nimic din toate 
astea n-avea importanţă. 

— E-n regulă. N-o să păţiți nimic dacă sînteţi coo- 
peranți. 

Erau câțiva doctori acolo, bărbaţi în halate albe, cu figuri 
prietenoase şi liniştitoare; aproape că părea cu adevărat un 
examen medical de rutină. Numai că îmi aminteam de 
Paris şi-n plus era ceva în organizarea de aici, în felul cum 
mînau femeile în dreapta şi bărbaţii în stînga, ceva ce-mi 
trimitea fiori de nelinişte prin şira spinării. 

— E-n regulă, a spus una dintre fete, bruneta goth. Se 
ocupă întîi de bărbați. Iar tu nu eşti... ştii tu... eşti? 

— Ce să nu fiu? am întrebat-o cu glas uscat. 

Şi imediat, înainte ca ea să-mi răspundă, mi-a răsărit 
o bănuială îngrozitoare. 

— Dacă nu sînt gravidă? 

— Exact, a spus ea. 

Am încercat să mă retrag din faţa ei, dar n-aveam 
unde să mă duc şi erau vreo douăzeci de arme îndreptate 
către mine. Îmi imaginam că n-ar fi ezitat să tragă prin fata 
aceea ca să mă nimerească. 

— Va trebui să vă dezbrăcaţi, li s-a adresat un doctor 
bărbaţilor. 

Exact ca la Paris, mi-am spus, în vreme ce bărbaţii din 
autobuze începeau să se despoaie, sub privirile lui Ingo şi 
Haru, care nu se mişcau. Era aproape comică vederea tu- 
turor acelor cărnuri goale şi arămii care înconjurau două 
siluete țepene în hainele lor. Concentrîndu-mă doar la Ingo 

şi Haru, mi-a luat cîteva clipe să desluşesc ce nu era în re- 
gulă. Mi-am dat seama abia cînd Mike s-a întors spre mine 
cu zîmbetul lui ameţit, care-i dădea aerul că n-avea toate 
țiglele pe casă. 

Abdomenul îi era plat, cu muşchii perfect sculptați, cu 
dunga unei pilozităţi fine coborînd de la mijlocul burții 
pînă la... nimic. Nu era nimic acolo, nici măcar un ciot, 
nimic nu rămăsese din organele lui genitale în afară de o 
cicatrice albă, complet vindecată. Am simţit cum mi se 
ridică fierea-n gît şi mi-am astupat gura cu palma ca să nu 
vomit. 

M-am uitat şi la ceilalți bărbaţi. Toţi erau la fel. Unele 
cicatrice erau inflamate, roşii, recente. Unele erau mai gro- 
solane decît altele, semn al vreunui chirurg mai degrabă 
amator. Dar toţi erau eunuci. Mai rău decît eunucii — erau 
nişte animale scopite. Ceea ce conta cu adevărat din bărbă- 
ţia lor dispăruse. 

l-am văzut figura lui Haru, încremenită de oroare. Ală- 
turi, Ingo, complet impasibil. Mike s-a întors către ei cu 
zîmbet cu tot. 

— Pe bune că nu-i nici o problemă, le-a spus. O să vă 
anestezieze, n-o să simțiți nimic. Şi puteţi să luaţi hormoni 
dacă vreţi, ca să înlocuiţi ce s-a pierdut. 

— Ca să înlocuim..? a rostit Haru pițigăiat, nevenindu-i 
să creadă. 

Apoi a evadat brusc din paralizia de pînă atunci şi a 
rupt-o la fugă spre intrare. Bărbații s-au întins să-l prindă, 
fără a reuşi să oprească fuga lui disperată printre mîinile 
lor. Mai avea cîțiva metri pînă la uşă cînd au reuşit în sfîrşit 
să-l doboare la podea, aruncîndu-se cinci inşi peste el. Îi 
auzeam gifiielile şi suspinele de sub grămada de inşi 
despuiaţi. S-au sculat încet şi, cînd s-a ridicat şi Haru, cu 
mîinile prinse la spate, am văzut că plingea. 

Cît a durat toată scena asta, Ingo a stat nemișcat în lo- 
cul lui. Ar fi putut profita de diversiune ca să scape, dar 


VINDECĂTOAREA / 241 


n-a făcut-o. Odată ce Haru a fost prins şi țintuit, Ingo s-a 
apucat calm să se despoaie, mai întîi de tricoul verde, apoi 
de pantalonii kaki. Rămas în pielea goală, s-a întors spre 
mine. 

Nu ştiu de ce m-a şocat atât de tare să văd aceeaşi cica- 
trice inflamată şi roşie în zona lui inghinală. 

— Ai lucrat pentru el tot timpul, am spus. 

— Da, a răspuns Ash. Pentru mine. 


CAPITOLUL NOUĂ 


Nu m-au legat la ochi pe durata călătoriei. La ce bun? 
Tot oraşul îi aparţinea lui Ash. Eram într-unul dintre 
autobuze şi înaintam tot mai adînc în oraş, ţintuită între 
două muieri-paznici de-ale lui Ash, care-şi țineau armele 
semiautomate departe de burţile gravide, cu ţevile prop- 
tite în burta mea. Ash nu era cu noi. Abia de mai zăbovise 
un minut după ce verificase că eram chiar eu, că Ingo încă 
mai era al lui şi că Haru nu reprezenta o ameninţare. 

Autobuzul s-a oprit la un capăt al Fişiei*. Şoseaua era 
găurită şi neîntreținută, dar firmele de neon continuau să 
ardă pe cerul de un albastru-cenuşiu al crepusculului. Un 
manechin în formă de cowboy ne făcea cu mîna şi sclipea 
la noi. Vulcanul de la Mirage erupea la intervale bine gîn- 
dite, iar deasupra noastră, la mare înălţime, vedeam trenul 
avintindu-se pe roller coaster în jurul turnului Strato- 
sphere. Doar fiinţele omeneşti lipseau, ceea ce făcea ca 
totul în jur să pară un oraş-machetă, funcţional, dar ne- 
populat. 

M-au dus la Luxor, o piramidă monstruoasă poziţio- 
nată în inima Fîşiei. Înăuntru, mumii de plastic priveau 
nepăsătoare la jocurile mecanice cu tematică egipteană pe 


* The Strip sau Las Vegas Strip: o porțiune de 6,1 km din Las 
Vegas Boulevard South, din Clark County, Nevada, de-a lungul 
căreia se află unele dintre cele mai faimoase hoteluri şi cazinouri 
din lume. 

care nu le folosea nimeni — şiruri după şiruri de aparate 
închise şi tăcute. Am trecut pe lîngă roți de ruletă, mese 
pentru table, partide de barbut de mult abandonate. Eu şi 
escorta mea eram singurele ființe omeneşti de acolo, iar 
liniştea din jur contrasta sinistru cu decorațiunile de prost 
gust în stil Disneyland. 

Luminile palide furnizate de generatoarele de urgenţă 
ne-au condus prin vasta sală de jocuri. Nu existau ferestre 
şi nici ceasuri; pe vremuri, proprietarilor acestui loc nu le 
convenea să ţii măsura timpului — şi presupun că nici lui 
Ash nu-i păsa prea mult de ea. Liftul ne-a dus pînă sus de 
tot, unde locuiau cîndva marii barbugii. Ash mă aştepta 
în apartamentul de lux, sprijinit de balustrada unui balcon 
din care avea perspectivă asupra întregului Vegas. Mi-am 
spus că de asta o fi lăsat aprinse luminile de pe Fişie — o 
nebunie şi-o extravaganţă, doar ca să-l sprijine pe el în 
dorinţa de-a se simţi ca un rege. 

— Te-ai ajuns, văd, i-am spus cînd s-a întors cu faţa 
spre mine. 

A ridicat din umeri şi-a zîmbit, semănînd dureros de 
mult cu prietenul pe care-l avusesem cîndva. Dar am 
sesizat luminiţe de nebunie jucîndu-i în ochii întunecaţi şi 
mi-am dat seama că n-aveam nevoie de mai multe expli- 
cații pentru faptele lui. 

— Ştii, mi-a spus, cînd mi-a zis Ingo că trăieşti, nici nu 
mi-a venit să cred. Eram convins c-ai murit în explozie. 
De-aş fi ştiut, m-aş fi întors după tine... sper că-ți dai seama. 

Mi-am ferit privirea. O parte din mine îşi amintea de 
cei cinci ani de cumplită singurătate şi îşi dorea ca el să fi 
venit după mine. 

— Nu-ţi face procese de conştiinţă. 

El a rîs încet, dar într-un fel oarecum studiat, de parcă 
ajunsese să aibă nevoie să mimeze reacţiile omeneşti nor- 
male. 

— Şi totuşi eşti aici acum, asta-i tot ce contează. 

— Mulțumită lui Ingo. la zi-mi, dacă tot credeai c-am 
murit, cum a reuşit să dea de mine? 

— Nici măcar nu te căuta. Treaba lui Ingo era s-o su- 
pravegheze pe Regina M, după ce n-am mai fost vecini. 
Voiam să ştiu ce făcea cu... subiecții mei cubanezi. Tu ai 
fost un bonus cu totul neaşteptat. O coincidenţă, cred, deşi, 
în timp, precis te-ar fi găsit vreunul dintre agenții mei. 

S-a aplecat peste marginea balconului, contemplîn- 
du-şi regatul. M-am dus şi eu lîngă el. Las Vegasul arăta 
ca o pînză de păianjen în bezna deşertului. 

— Intenţionat i-ai trimis pe Infectaţi împotriva ei, am 
spus, avînd deodată revelaţia întregului plan. Voiai să-i 
faci pe oamenii ei de ştiinţă să-i investigheze şi pe urmă 
să-ţi raporteze Ingo ce-au aflat. 

El continua să contemple oraşul. Era o senzaţie aproape 
reconfortantă, un ecou îndepărtat al tovărăşiei de care ne 
bucuram cîndva. Mi-am amintit brusc şi foarte clar acea 
unică ocazie cînd îmi făcuse avansuri, după ce petrecuse- 
răm trei săptămîni în buncăr şi totul începea să pară lipsit 
de speranță. Mă lipise de un banc de lucru din laborator 
la trei dimineaţa şi mă sărutase cu un soi de disperare. 

Eu îl împinsesem într-o parte şi încercasem să iau totul 
în glumă. 

Însă el nu m-a lăsat să râd. 

— Ştiu că ai un soţ, mi-a zis. Dar n-o să-l mai vezi 
niciodată. N-aş putea să fiu eu ultimul om de pe lume cu 
care să ţi-o tragi? 

M-am mulţumit să scutur din cap şi m-am întors la 
lucru, iar el n-a mai încercat a doua oară. M-am întrebat 
dacă îşi amintea şi el, sau poate Vocea îţi ştergea toate 
amintirile ratărilor, dacă îi dădeai voie. 

— De ce să vreau aşa ceva? m-a întrebat acum. 

Am dat din umeri, nu prea interesată să intru în jocul lui. 

— Fiindcă aveai nevoie de ajutor din toate părțile. Am 
crezut... nu ştiu de ce, pur şi simplu am presupus asta — 

că ai luat Leacul cu tine cînd ai plecat. Dar, desigur, n-ai 
planificat şi explozia, şi tot ce n-a fost îngropat sub dărîmă- 
turi a rămas blocat acolo împreună cu mine. 

M-am uitat la el şi, desluşindu-i o încruntătură vagă 
pe faţa oacheşă, cu trăsături frumoase, mi-am dat seama 
c-o nimerisem. 

— Presupun că l-ai recreat din rămăşiţe extrase din 
propriul tău sînge. Dar nu ţi-a ieşit. Infectaţii din Cuba s-au 
dovedit cu totul altceva decît ce intenționai tu să fie, şi 
sperai că Regina M ar putea să-ţi spună de ce. 

A urmat o tăcere îndelungată, iar eu mi-am închipuit că 
era furios. Precis că nu era obişnuit cu atacuri la adresa auto- 
rităţii sale, după atîta vreme în care se înconjurase doar de 
adoratori, oameni dăruiţi Vocii care le vorbea prin gura lui. 

— Da, mi-a răspuns în cele din urmă. E adevărat. Dar 
aici, cel puţin, mi-a ieşit. 

— Nu te cred. Dacă reuşeai, la ce mai aveai nevoie de 
mine? 

— Cine zice că am nevoie de tine? 

— Ingo. Şi toată strădania pe care a-i depus-o ca să mă 
aduci aici. la zi-mi o treabă, Ash. Toate afacerea asta fost 
plănuită de la bun început? Molima şi Leacul? 

Am văzut atunci pentru prima dată o licărire — doar 
atît — de nesiguranţă pe faţa lui. 

— Nu-mi aduc aminte. Am renunțat la partea aceea 
din viața mea. Dar, Jasmine, vreau să faci şi tu parte din 
noua viaţă pe care o creez aici. 

— Dacă-ţi imaginezi c-o să te ajut să răspîndeşti Leacul 
înseamnă c-ai uitat cu cine stai de vorbă. 

— Niciodată n-aş putea să te uit. Şi n-am nevoie de 
ajutorul tău... nu în felul în care-ţi închipui tu. 

— N-am de gînd să te ajut în nici un fel. 

A ridicat din umeri, neluîndu-mi în seamă obiecțiile. 

— Chestia e că am petrecut atîta timp de pomană în- 
cercînd să recreez Leacul... cînd ar fi trebuit să-mi dau 

seama de la început că nu era nevoie de el. Leacul e deja 
în mine, e perfect. Soluţia nu e să-l răspîndesc, mi-am dat 
seama de asta. 

— Puțin cam târziu pentru cubanezi, i-am replicat cu 
amărăciune. 

— Ei au vrut, nu i-am forțat să ia nimic de la mine. Şi 
nu eu le-am dat foc. 

Un fior de neputinţă m-a străbătut odată cu amintirea 
aceea. 

— Nu mi-ai dat de ales, Ash. Mai bine o moarte rapidă 
decît să putrezească de-a-mpicioarelea, bucată cu bucată. 

— Dar i-ai întrebat ce preferă? — şi a fluturat din mînă 
spre mine cînd să deschid gura ca să protestez. Nu con- 
tează. Mi-am dat seama că dacă vreau să răspîndesc Leacul 
nu-i nevoie să infectez oamenii cu el. Există o metodă mai 
simplă şi mai veche. 

S-a întors cu tot corpul spre mine, încrucişindu-şi 
braţele pe piept. Luna era doar o felie de lumină deasupra 
noastră, iar faţa lui era ascunsă în beznă. 

N-aveam însă nevoie să-i citesc expresia de pe chip 
ca să ştiu la ce se referea. Am întors capul către cele două 
străjuitoare tăcute care se postaseră în faţa uşii balconu- 
lui. Le-am privit rotunjimea burţilor de sub tricourile 
întinse. 

— Copii. Nu mă mir că i-ai vrut castraţi pe toţi bărba- 
ţii. Toţi copiii din oraşul ăsta o să fie ai tăi pînă la ultimul? 

El a dat din cap aprobator. 

— Leacul a fost o formă extremă de terapie genetică, 
Ştii şi tu asta. Ne-a schimbat. Ne-a rescris ADN-ul şi l-a 
transformat în ceva mai... semnificativ. 

— Şi schimbarea asta o să se transmită la copiii tăi, am 
spus cu voce plată, forțînd cuvintele să-mi iasă din gitlejul 
deodată sufocat de greață. 

— Ca toate genele, Leacul e interesat doar să se re- 
producă. Dacă i se dau materiale biologice brute, poate 

construi maşinării de carne cu ajutorul cărora să se propage 
mai departe.. 

— Să mai zică cineva c-a murit romantismul. 

Nici măcar n-a zimbit la vorbele mele. 

— Procrearea n-are nimic de-a face cu iubirea. Ţine de- 
un nivel mult mai primitiv, de replicarea a ceva mult mai 
vechi şi mai măreț decît noi. Genele sînt nemuritoare, ştii 
şi tu. Sînt singura bucăţică din noi pe care o putem trimite 
de-adevăratelea în viitor. 

— Ei, categoric că-mi dau seama ce ţi-a plăcut la toată 
schema asta. Ce mi-e mie mai greu să pricep e motivul 
pentru care să fie şi ceilalți de-acord cu ea. 

Şi-a desfăcut braţele într-un geșt teatral care mă avea 
pe mine drept unic spectator. 

— Ei cred în mine, Jasmine. Cînd Jim Jones le-a spus 
adepților lui să bea otrava şi să le-o dea şi la copiii lor, au 
făcut-o bucuroşi. Atacatorii sinucigaşi cu bombă îşi trans- 
formau propriile trupuri în şrapnel, pe vremuri, în lumea 
aia minunată pe care ne-o amintim cu toţii, de dinaintea 
Molimei. Oamenii ar face orice, cu condiţia să creadă, iar 
eu le cer mult mai puţin de-atit. 

— Nu, am spus, nu atiîția, nu una ca asta. 

Şi atunci am văzut, clar şi respingător, întregul tablou. 

— Dar dacă le dai o versiune diluată a otrăvii pe care 
le-ai dat-o celor din Cuba... atunci ar putea să fie de-acord. 
Ia zi-mi, Ash, ce-i de fapt în pastilele alea pe care le împart 
circarii tăi ambulanți ca pe bomboane? 

A zîmbit, aproape bucuros că înțelesesem. 

— Doar un flecuşteţ care să-i facă mai... deschişi la su- 
gestii. Am învăţat din greşelile pe care le-am făcut în Cuba. 
Versiunea cea mai recentă nu produce nici o vătămare de 
durată. 

— Cred că Haru n-o să fie de-acord cu tine. 

Pentru scurt timp, mi-am permis să mă gîndesc la Haru 
şi la lucrul acela îngrozitor care poate că i se întîmplase 

deja, şi asta doar pentru că avusese nesăbuința de-a mă 
asculta. 

— Tovarăşul tău? a spus Ash, dînd din umeri. O să în- 
țeleagă şi el, cu vremea. Ăsta-i al doilea lucru pe care l-am 
descoperit. Răpeşte-i cuiva libertatea, mutilează-l şi bruta- 
lizează-l, pe urmă oferă-i o cale de a-şi păstra demnitatea, 
un mod de a-şi spune că totul a avut un ţel, şi-atunci o să 
accepte. Oamenii şi-au bazat mereu viața pe iluzii. Eu le 
ofer doar un alt vis. 

S-a oprit puţin, iar cînd şi-a reluat discursul avea un 
ton mult mai zelos, aproape febril. Auzeam ecoul Vocii în 
fiecare silabă pe care o rostea. 

— Un vis incomplet, pînă acum. Dar cu tine... 

— N-o să mă alătur şi eu. Nu cred în asta, şi n-am să 
cred niciodată. 

A scuturat din cap. 

— Nu m-ai înţeles. N-am nevoie de cooperarea ta, nu 
în felul în care-ţi închipui tu. Valoarea ta e în altceva — în 
Leacul care există şi în tine. Toţi copiii ăştia pe care i-am 
conceput cu nevestele mele de-aici sînt doar corcituri. Dar 
copiii noştri, Jasmine, ei ar putea fi primii dintr-o rasă 
nouă. 

A fost rîndul meu să scutur din cap, îngrozită. Priete- 
nul pe care-l cunoşteam cîndva îmi acceptase gestul de 
respingere. Acest Ash, servitorul Vocii nebune pe care de 
asemenea o cunoşteam prea bine, n-ar fi acceptat în veci 
un refuz. M-am dat înapoi, cu mîinile întinse în faţă ca să-l 
împing cît colo. 

A întins şi el mîna, iute ca un şarpe care atacă, şi m-a 
apucat de încheietură. Am încercat să mi-o scutur, să scap 
din strînsore, dar era prea puternic față de mine. Mai 
puternic decît ar trebui să fie o ființă omenească. Am con- 
tinuat totuşi să mă zbat, fiindcă la aşa ceva n-aş fi fost în 
stare să mă supun vreodată. Balconul era la treizeci de 
metri înălțime. Puteam să mă arunc de acolo, poate chiar 

cu tot cu el. Orice, orice, numai să împiedic ce voia el să 
se întîmple. 

Încă un pas, şi am simțit alte braţe cum mă înşfacă şi 
mă ţintuiesc. 

— Nu, a spus Ashok. Nu, Jasmine, nu ţi-aş face aşa 
ceva niciodată. 

L-am privit în ochi, dar n-am găsit acolo nici urmă de 
milă omenească. Pentru prima dată am acceptat că dispă- 
ruse pînă şi ultima fărîmă din ceea ce fusese cîndva prie- 
tenul meu. 

— Ba da, mi-ai face. 

— Atunci, dă-mi voie să reformulez. N-am nevoie să 
fac asta. Cu totul altceva am eu în minte. 

Le-a făcut un semn cu capul femeilor din spatele meu 
şi ele au început să mă tîrască spre uşa apartamentului. 
Mi-am înfipt călcîiele în covorul gros, rezistînd cu orice 
urmă de putere mai aveam în mine, dar era complet inutil. 
Aveau şi ele ceva din forța dementă a lui Ash. M-am între- 
bat dacă li se trăgea de la mugurii de viață denaturată ce 
creşteau în pîntecele lor. 

După cinci minute, am renunţat la luptă. Nu făceam 
decît să mă epuizez singură. Aveam nevoie să-mi păstrez 
forţele pentru ceea ce urma, orice-ar fi fost şi oriunde m-ar 
fi dus. Ştiam, sigur că ştiam, că şi în acel moment rezis- 
tența mea avea să fie la fel de inutilă ca şi acum, dar aveam 
nevoie să mă agăţ de porţia aceasta de speranţă. 


Din vîrful cazinoului m-au dus tocmai la subsol, într-o 
cameră uriaşă, care trebuie că acoperea tot perimetrul clă- 
dirii. Era scăldată într-o lumină puternică de neon. M-am 
gîndit că poate o fi fost cîndva bucătăria, dar singurele 
vestigii ale vechii sale destinații erau mesele lungi şi argin- 
tii întinse dintr-un capăt în celălalt. Carnea pusă pe ele era 
încă vie, dar inconştientă. Să tot fi fost vreo sută, poate două. 

Toate femei, toate conectate la perfuzii şi monitoare car- 
diace. Toate în pielea goală. Nici una n-avea mai mult de 
treizeci de ani. Cele mai tinere aveau probabil şaisprezece. 

— Sint în moarte cerebrală, a spus Ash. A fost mai 
simplu aşa. 

— Astea-s cele care n-au vrut să creadă? l-am întrebat, 
scîrbită. 

Oare asta mă aştepta şi pe mine? Mintea dusă, doar un 
trup inert pe care să-l folosească Ash după cum dorea. 
Ceva din mine considera că nu era un sfîrşit chiar atât de 
odios, dacă însemna că aş fi avut în sfîrşit parte de odihnă. 

Erau cîțiva bărbaţi acolo, medici. Unul dintre ei s-a 
apropiat de noi cu o seringă în mînă. Cu braţele imobi- 
lizate în continuare la spate, eram pe de-a-ntregul nepu- 
tincioasă. 

— Nu te-aş lua cu forța, a spus Ash. În felul ăsta am 
putea face doar cîte un copil la nouă luni. Ai în tine ger- 
menii a mult, mult mai mult de-atit. Eu trebuie doar să-i 
recoltez şi să-i plantez în altă parte. 

M-am uitat la el, apoi la şirurile nesfirşite de femei 
comatoase. Nu mai era nimic de ele, doar nişte trupuri — 
doar sol fertil. 

— Nu, Ash. Nu face asta. 

Dar ştiam că n-aveam nici o şansă să-l înduplec. El a 
dat din cap către doctor, care s-a apropiat şi, cu o mînă pe 
care o simțeam aproape blîndă, mi-a ridicat tricoul. 

M-a durut în draci cînd mi-a băgat acul. 

— Nu-s decît nişte hormoni, a spus Ash. Trebuie să 
intri în hiperovulaţie înainte de recoltare. De zece sau 
douăzeci de ori, şi gata, ar trebui să ne-ajungă. 

— Mă omori dacă faci asta. 

— Tot ce se poate, dar pînă să mori o să-mi dai tot 
ce-mi trebuie. 

Apoi s-a răsucit pe călcîie şi a plecat, de parcă nu mai 
prezentam cine ştie ce interes pentru el. 

Ingo era deja în camera în care m-au dus pe mine, una 
de la etajele superioare, unde erau apartamente mai.mici 
decît cel al lui Ash, dar tot somptuoase şi cam ţipătoare. 
M-am crispat cînd l-am văzut acolo, întrebîndu-mă ce 
însărcinare de la Ash avea de îndeplinit. Avea un aer oare- 
cum ezitant şi, oricum, ce mare rău mai putea el să-mi 
facă? Hormonii zburdau deja prin organismul meu, îm- 
bujorîndu-mă la față şi accelerîndu-mi bătăile inimii. Şi 
Vocea era mai sonoră, tot mai dificil de ignorat. Îmi luaseră 
şi antipsihoticele odată cu arma. Poate trebuia să mă bucur 
că pînă la momentul cînd aveau să smulgă ovulele din 
mine probabil voi fi ajuns o victimă docilă. 

M-au împins în cameră şi m-am pomenit singură cu 
Ingo. Mi-a trecut fugar prin minte gîndul de-a încerca să 
mă lupt cu el, dar la ce bun? L-am ignorat pur şi simplu 
şi m-am dus să mă aşez pe canapeaua lungă de lîngă 
perete. Mi-am lipit privirea de ecranul mare şi gol al tele- 
vizorului, dar n-a apărut nimic acolo. Ingo n-a făcut nici 
un gest, n-a scos nici un cuvînt. În cele din urmă am cedat 
şi m-am întors să mă uit la el. 

— De ce? l-am întrebat. Cum să-l laşi să-ți facă aşa ceva? 

— Să-mi ia bărbăţia, la asta te referi? 

Mă privea deschis, iar figura lui sugera aceeaşi fran- 
cheţe dintotdeauna. 

— Da, am spus, deşi mă refeream la mult mai mult 
de-atit. 

Îmi plăcuse de Ingo. Voiam să cred că fusese cîndva 
genul de om care n-ar fi permis să se întîmple ce se întîm- 
pla aici. Cum de-l lăsase pe Ash să-l transforme în opusul 
acelui om? 

— Preoţimea lui Isis, din Roma antică, îşi tăia singură 
organele genitale în onoarea zeiţei. 

— Ash nu-i vreun zeu, Ingo. Nici măcar bărbat nu mai 
este. 

— Dar nu-l verenez. Asta ai crezut? Ideile lui m-au 
atras din prima clipă. 

— Ideea de-a înnebuni tot globul ca să semene cu el? 
În ierarhia planurilor megalomane, ăsta aş zice că-i printre 
cele mai demente. 

— Da, ştiu că asta crezi tu. Dar asta fiindcă ai crescut 
în colțişorul ăla de lume în care rațiunea era la conducere. 
Am văzut ce expresie aveau feţele occidentalilor din lumea 
astalaltă, de după Molimă. Nu le vine să creadă că s-a 
ajuns aici, că omenirea se poate purta în halul ăsta. Uită-te 
la faţa unui african şi-o să vezi că nu-i vine să creadă că 
omenirea ar putea să se poarte şi altfel. Ţi-am povestit de- 
spre ţara mea şi cred că ai simţit un strop de compasiune, 
dar o parte din tine n-o să înțeleagă cu adevărat niciodată. 
Aveam cinci ani cînd am văzut prima dată o omucidere. 
Şapte cînd au violat-o pe soră-mea sub ochii mei. L-au 
omorît pe tata cu o baionetă-n burtă, ca să dureze mai 
mult. Am muncit patru ani în mină, mi s-au umplut plă- 
mînii de steril. Încă mai e în plămîni, mă omoară şi pe 
mine încet. Nu mai apuc zece ani de trăit. Am văzut copii 
omorîndu-se între ei pentru resturi de mîncare. Cineva a 
întrebat odată „La Auschwitz, unde era Dumnezeu?“, iar 
rabinul a răspuns „Unde era omul?“. În Congo, unde era 
omul? Unde era Dumnezeu? Ce şi-au făcut concetăţenii 
mei unii altora cu atîta uşurinţă a fost mult'mai murdar 
decît Molima. 

— Ştiu că n-am cum să-nţeleg, i-am spus. Ai avut nişte 
experiențe cumplite, dar ce motiv ai avea să mai te bagi 
şi-n altele? Ash vrea să înlocuiască omenirea cu Vindecaţi. 
Ăsta-i genocid. Mai rău, e distrugerea unei specii întregi. 
Specia ta. De ce să-l ajuţi să facă asta? 

Mă ardea privirea lui, era prima emoție pe care îl 
vedeam exprimînd-o; emoția unei convingeri înverşunate. 

— Fiindcă am trăit douăzeci de ani şi n-am văzut la 
omenire nimic care să merite salvarea. 

Şi a plecat înainte să-i mai pot răspunde, încuind uşa 
în urma lui, iar eu oricum nu ştiam ce-aş fi putut să-i spun. 
Că omenirea merita să fie salvată? Nici eu nu mai eram 
cine ştie ce convinsă de asta. 

Doar că, fir-ar să fie, poate nu merita omenirea să fie 
salvată, dar întîlnisem indivizi care meritau. Kelis merita 
să fie salvată, iar ea se afla acum în oraşul acesta, poate în 
hotelul acesta, şi dumnezeu ştie ce i se întîmpla chiar în 
aceste clipe. 

Am luat-o la picior prin cameră, douăzeci de paşi de-a 
lungul unui perete, treizeci de-a lungul altuia, făcînd sla- 
lom printre piesele de mobilier strident. Aici nu exista 
balcon. Ferestrele erau închise şi blocate. De disperare, am 
tras un pumn în geam şi nu s-a întîmplat nimic. Presupun 
că urcau aici destui inşi care avuseseră cîte o noapte de 
ghinion la mesele de joc şi se gîndeau s-o sfîrşească cu 
toate — însă morţii nu achită note de plată. Singura cale de 
ieşire era pe uşă, iar dincolo de ea erau gardienii lui Ash. 

Un imbold de moment m-a făcut să dau drumul la 
televizor, ştiind că emisia căzuse de multă vreme. Cînd 
puricii de pe ecran au pîlpîit în camera întunecată, am 
simţit o altă licărire, undeva în străfundurile creierului: 
ecoul nebuniei care se apropia şi îşi cerea dreptul asupra 
mea. De data asta ştiam că nu mai aveam nici o cale de 
apărare în faţa ei. Medicamentele îmi fuseseră luate cînd 
mă aduseseră aici. Nici măcar n-o puteam înăbuşi cu o 
doză zdravănă de opiacee. După ele tînjeam cel mai amar- 
nic, din impulsul irezistibil de-a înceta să-mi mai pese. 

Ascultă-mă, mi-a spus Vocea. Ascultă-mă! Voiam să mă 
împotrivesc, dar n-aveam de ales. 

Pot să te ajut. Eu sînt singurul tău ajutor. 

Şi nu ştiu de ce — poate din cauză că alunecam deja pe 
panta către locul acela în care ajunsese şi Ash —, dar am 
crezut-o. Faptul că ascultase de Voce îl adusese pe Ash în 
poziţia de forţă în care se afla acum. Faptul că lăsase Vocea 

să vorbească prin intermediul lui îl cadorisise cu o armată 
de credincioşi. Dacă voiam să mă lupt cu Ash, trebuia să 
devin Ash. 

Da, a spus Vocea. Da. Lasă-mă să-ți arăt drumul. 

Bine, i-am spus, adunindu-mi fiecare gram de putere 
ce-mi mai rămăsese în trup. Dar în termenii impuşi de 
mine. Cu prudenţa unui genist care dezamorsează un dis- 
pozitiv nuclear, mi-am demontat zidul defensiv, a cărui 
construcţie îmi luase cinci ani. Simțeam greutatea monu- 
mentală a nebuniei, întunecată şi incognoscibilă, presînd 
din spatele barierelor, însă n-aveam de gînd s-o las pe 
toată să iasă. Doar cît era de-ajuns. Cît să fac ce trebuia 
făcut. 

Nu! a răcnit Vocea la mine, un răget asurzitor acum, 
după ce-i lăsasem cale liberă prin creierul meu. Lasă-mă să 
trec! Lasă-mă să trec toată. S-a împins cu toată greutatea în 
mintea mea şi am simţit cum echilibrul psihic începe să-mi 
cedeze, încă puţin, încă puţin... M-am opus cu un efort de 
voință mai intens decît orice experimentasem vreodată. A 
urmat un moment în care totul a stat într-un echilibru per- 
fect, forţa de neoprit şi bariera neclintită — pînă ce, mili- 
metru cu milimetru, chinuitor, am împins Vocea înapoi. 
Simţeam cum îmi picură sudoarea din tot corpul şi fiecare 
muşchi cum îmi zbîrnîie de încordare. Dar n-aveam de 
gînd să pierd, nu puteam să pierd. Am luat ce mi-a trebuit, 
cunoştinţele şi încrederea pe care mi le-a dat Vocea, iar în 
urma lor am trîntit şi-am încuiat uşa din mintea mea. 

În final, m-am deschis către acea parte pe care o lăsa- 
sem să treacă de barieră, conştientă că înfruntam nişte 
riscuri în fața cărora cedasem deja prea mult. 

Senzaţia era uimitoare, mintea mi se limpezise şi eram 
mai concentrată ca oricînd. Simțeam o forță revărsîndu-se 
prin mine, mareea unei stări de bine care întrecea orice 
excitație produsă de opiacee. Eram absolut sigură că ştiam 
ce trebuie să fac. O parte din mine punea sub semnul 

întrebării această siguranţă inedită, ispita ei periculoasă, 
dar am împins-o şi pe ea în afund. Trebuia s-o fac. 

Am bătut în uşă de cinci ori pînă să-mi răspundă femeia 
care păzea afară. Era mărunțică, oacheşă, cu ochi mari. Îi 
cam tresăreau degetele pe armă cînd a întors-o către mine. 

— E-n regulă, i-am spus, ridicînd prudent mîinile în 
faţă. N-am de gînd să-ncerc vreo figură. 

Deşi o parte din mine simţea că, dacă încercam, pu- 
team s-o dobor — puteam să le dobor pe toate. 

— Ce vrei? m-a întrebat. 

M-am uitat în ochii ei şi am citit acolo tot ce aveam 
nevoie să ştiu. Oamenii aceştia nu erau ca zombii din Cuba. 
Puteau asculta de glasul raţiunii. 

— Vreau să vorbesc cu tine. Am de spus ceva ce-ai 
vrea să auzi. 

Răsuna convingerea în vocea mea. Avea s-o intereseze 
ceea ce aveam eu de spus. 

— N-ar trebui să stau de vorbă cu tine. 

— Ash ţi-a zis asta? 

A ezitat un moment înainte de-a răspunde, şi astfel 
mi-am dat seama că nu primise nici un ordin direct de la el. 

— Nu, a spus în cele din urmă. Dar tu trebuie să fii 
ținută sub cheie. Eşti prizonieră. 

— Şi ţi-a zis Ash de ce sînt prizonieră? 

Şi-a ferit privirea. Cunoşteam deja răspunsul. 

— S-ar părea că nu-ţi zice prea multe, nu-i aşa? 

— Îmi zice cât trebuie. 

Gura i s-a transformat într-o linie subţire, hotărită. 
Doar câteva cuvinte mă despărțeau de momentul în care 
urma să fiu împinsă înapoi în cameră, cu uşa trîntită în 
urma mea şi încuiată. 

— Ţi-a spus că şi eu sînt Vindecată? 

A încercat să-şi ascundă reacţia, dar i-am observat ju- 
gulara pulsîndu-i slab şi încordarea aproape impercepti- 
bilă a muşchiului de pe maxilar. 

— E adevărat, i-am spus. ÎI cunosc pe Ash de ani de 
zile, de dinaintea Molimei. Am învăţat împreună, am lu- 
crat împreună... şi-am obţinut împreună Leacul. Pe urmă 
l-am testat pe noi înşine. 

— Asta... asta nu poate fi adevărat. Ne-a spus că el e 
singurul. 

Am dat din cap aprobator. 

— Mda, aşa credea el. Credea c-am murit, aşa că a 
venit aici şi s-a pus pe prăsit rasa asta de copii semi-Vin- 
decaţi. Ca ăla pe care-l duci tu în pîntece. Cîte luni ai? 

— Cinci, a răspuns, cuvintele tîrîndu-i-se cu greu din 
gură. Cinci luni. 

— Încă patru luni pînă se naşte. Uimitoare treabă, să-l 
porţi pe unul dintre primii născuţi ai unei rase noi, am 
spus, observîndu-i zîimbetul prudent. Deşi nu pe de-a-ntre- 
gul nouă, aş zice. Copilul tău o să fie mai mult o corcitură, 
nu-i aşa? 

Şi zîmbetul a dispărut cu totul. 

Am continuat să bat şaua fără cruțare. Vorbeam cu 
voce joasă, persuasivă. 

— Toţi copiii ăştia împlinesc doar pe jumătate ceea ce- 
şi dorea Ash. Îți poți imagina de ce mă vrea şi pe mine aici, 
nu? Poate le-ai văzut pe femeile de jos, alea pe care le ține 
în comă. N-are nevoie de creierele lor, nu-i interesează 
decît pîntecele. Cred că ştii ce-are de gind să planteze în 
ele. 

Citeam pe chipul său că ştia. 

— Copiii noştri, ai mei şi-ai lui Ash, ăştia o să fie cei 
veritabili, am continuat neîndurătoare. Primii dintr-o rasă 
nouă. Apogeul întregii munci a lui Ash, pregătiţi să în- 
ceapă să creeze brava lui lume nouă. Mă-ntreb ce loc va 
avea copilul tău în lumea aia. 

— Ash n-ar... 

Vocea îi răsunase mult prea tare şi am remarcat că se 
forţa să şi-o domolească. 

— Şi acesta e tot fiul lui, nu i-ar face niciodată ceva rău, 
nici nouă nu ne-ar face. Ne iubeşte. 

— Da, am spus. Sigur că vă iubeşte. Doar că mai mult 
mă iubeşte pe mine şi ce pot eu să-i ofer. 

— Aş putea... 

A înghiţit în sec. Îi tremura mîna. Ţeava armei pe care 
mi-o aţintise către inimă tremura şi ea. O simțeam prin 
tricou. 

— Aş putea să-mi iau măsuri de siguranţă ca să nu 
existe nici unul de rasă pură. 

Ar fi trebuit să mă înspăimînt. Mergeam pe o sîrmă 
subțire, fără plasă de siguranţă. Dar îmi încuiasem spaima 
într-un cotlon laolaltă cu Vocea; dacă rămîneam doar cu 
atât, şi tot se chema că meritase. Dacă plăteşti cu tot ceea 
ce ai fost şi ai prețuit cîndva, tot nu e prea scump ca să 
obţii un trai eliberat de spaimă. Recrutările forțate pe care 
le practica Regina M, zombii din Cuba, noua iobăgime din 
Oklahoma, Partidul Poporului — toate astea erau argumen- 
te numai bune. 

— Nu te-ar ierta în veci, i-am spus femeii. Şi va şti c-a 
fost mîna ta. Cine altcineva putea s-o facă? Dar dacă-mi 
dai drumul n-o să mă mai găsească niciodată, şi-atunci tu 
şi surorile tale o să-l aveţi doar pentru voi. 

— De ce-ai face asta? 

— Fiindcă, dacă aş rămîne, ar fi copiii lui, nu ai mei. 
Eu nu-s altceva decît o iapă de prăsilă pentru el. Dar nu 
accept să fiu în subordinea nimănui, nici măcar a lui Ash. 

Probabil că mi-a sesizat convingerea absolută din voce, 
fiindcă în sfârşit a lăsat arma în jos şi a făcut un pas înapoi. 

— Tot o să ştie că eu te-am lăsat. Şi oricum o să mă 
pedepsească. ` 

Am scuturat din cap — şi apoi, nelăsîndu-i timp să re- 
acţioneze, mi-am repezit pumnul drept în figura ei, răsu- 
cindu-mă din şolduri ca să imprim toată forța posibilă în 
lovitura aceea. S-a schimonosit toată, scoțînd doar un mic 

scîncet de durere. Îi rupsesem falca, aveam sînge pe în- 
cheieturile degetelor şi pielea zdrelită de dinţii pe care-i 
spărsesem. 

Nu mi-a păsat nici cât negru sub unghie. I-am tras arma 
dintre degetele vlăguite şi-am plecat de-acolo pe holul 
lung şi tăcut care străbătea cazinoul. Sunetul paşilor îmi 
era înăbuşit de covorul roşu, exact aceeaşi nuanţă cu cea 
a sîngelui ei. 

Un obiectiv fusese atins, acum mintea mi se orienta 
automat spre al doilea: să-i găsesc şi să-i eliberez pe Kelis 
şi Haru. Nu era nici urmă de emoție în gîndul acesta, doar 
calcul rece. Ştiam că aveam nevoie de aliaţi. 

Am privit în jur, dar aici, în vîrful cazinoului, nu exis- 
tau camere. Ash voia să observe, nu să fie observat, şi în 
aroganţa lui nu i-ar fi trecut niciodată prin minte că putea 
cineva să-l înfrunte în turnul de fildeş al puterii sale. 

Am străbătut hol după hol cu încredere şi siguranţă, 
şi nimeni nu mi s-a pus în cale. Nu ştiam încotro merg, dar 
nici nu conta, cîtă vreme arătam ca şi cînd aş fi ştiut. Le-am 
privit relaxată pe toate femeile pe lîngă care treceam, cu 
aerul că n-aveam nimic a mă teme de ele. Am văzut în 
două rînduri femei care fuseseră de faţă cînd oamenii lui 
Mike ne dăduseră pe mîna lui Ash. Înainte să dau ascul- 
tare Vocii, m-aş fi crispat şi m-aş fi trădat în faţa lor. Acum 
am trecut pe lîngă ele fără nici o tresărire şi, chiar dacă una 
m-a privit în ochi, nici măcar ea nu s-a prins cine eram. 
Femeia asta sigură pe ea, una de-a lor, nu semăna nici pe 
departe cu prizoniera înspăimîntată pe care o tiriseră 
încoace cu doar o oră în urmă. 

Oamenii văd exact ce vor să vadă. Cu şase ani în urmă 
aş fi privit o lume în care copiii sînt vînduţi ca sclavi îna- 
inte de-a învăța să vorbească, în care organele genitale ale 
tinerelor sînt mutilate astfel încît să nu aibă vreodată mo- 
tiv să-şi trădeze viitorii soți, în care milioane de oameni 
pier în inundații şi perioade de foamete care n-ar fi trebuit 

să se întîmple vreodată, aş fi privit-o şi mi-aş fi spus că 
totul e perfect. 

După toate probabilitățile, Ash îşi instalase comanda- 
mentul în vechiul centru de control al cazinoului. Locul din 
care pe vremuri erau supravegheați jucătorii, încercînd să 
se observe cine trişa şi cine număra cărțile. Ascensorul era 
decorat cu aur şi argint, tapetat cu oglinzi, vulgar şi țipă- 
tor. Mă priveam din oglindă în timpul coboririi. În ochii 
mei nu mai persista acum nici o întrebare, erau doar 
certitudini. De-abia mă mai recunoşteam. 

Parterul era mai aglomerat, dar mi-a fost uşor să mă 
strecor neobservată printre şirurile de jocuri mecanice şi 
mesele de joc cu postav verde. Am ajuns la o uşă de ser- 
viciu pe care scria „Numai pentru personal“ şi am ieşit pe 
acolo fără nici o ezitare. Am cotit la stînga, apoi la dreapta, 
apoi am mers drept înainte printr-o serie de coridoare 
lungi şi ponosite — nu se făcuse nici o încercare de-a înfru- 
museţa locul unde lucrau oameni care n-aveau să-şi chel- 
tuiască vreodată banii acolo. Şi iată că am ajuns. 

O mulţime de monitoare m-au întîmpinat cînd am 
intrat în încăpere, oferindu-mi imagini cu neoane şi noapte 
din toate colţurile oraşului. Trei bărbaţi se ocupau de mo- 
nitoare; genul costeliv, se prea poate să fi fost cîndva con- 
tabili. Au ridicat către mine nişte ochi surprinşi, dar nici 
măcar nu i-am învrednicit cu o privire. În clipa următoare 
i-am simţit că se întorc la ecranele lor. Ash, femeile, apoi 
bărbaţii. Asta era ordinea lucrurilor pe-aici. 

Iar pe un ecran din partea dreaptă a camerei era Kelis, 
măsurînd cu pasul o cămăruţă, în cercuri mici şi mînioase. 

— Unde-i asta? l-am întrebat pe unul. 

Omul a tresărit, apoi s-a aplecat în față, ca pentru a-mi 
demonstra că lua în serios întrebarea mea. 

— Camera 597. Aşteaptă să fie prelucrată. 

Nu mai era nevoie să întreb ce însemna „prelucrarea“. 
Apucasem deja să-i vădprodusele finale întinse pe lespezi 

argintii, aşteptînd ca bucățele din mine să fie plantate în 
interiorul lor. 


Încăperea se afla într-unul dintre sectoarele mai sărace 
ale cazinoului, unde erau cazaţi pe vremuri turiştii din 
Wisconsin, Ohio şi Leeds. Era o singură femeie de pază la 
uşă, dar o cameră de supraveghere mă şi luase la ochi din 
celălalt capăt al coridorului. Odată ce începea mişcarea, nu 
ne mai rămînea timp. Ei aveau să afle imediat, iar noi tre- 
buia s-o luăm la fugă. M-am oprit un moment ca să cal- 
culez dacă într-adevăr merita s-o salvez. Beneficii, costuri. 
În cîteva secunde am ajuns la concluzia că primele atîrnau 
în balanță mai greu decît celelalte. 

Femeia s-a luptat din toate puterile cînd am apucat-o 
de gît cu braţul, zvîrcolindu-se şi încercînd să ajungă la 
mine cu mîinile şi picioarele. Dar, cu traheea zdrobită şi 
carotida blocată, şi-a pierdut cunoştinţa şi-a căzut la podea. 
N-am mai irosit un glonţ ca să termin cu ea. 

Kelis trebuie că auzise ceva prin uşă. Cînd am intrat, 
a şi lansat spre capul meu o clasică lovitură de picior prin 
rotaţie. În ultima clipă şi-a dat seama cine eram şi a în- 
cercat să se retragă, iar eu am încercat să-mi feresc capul, 
astfel încît pînă la urmă piciorul ei mi-a răzuit marginea 
urechii, iar ea d căzut pe spate şi a rămas aşa căscînd ochii 
la mine. 

— Trebuie să plecăm, i-am spus. Au aflat deja că nu 
mai eşti închisă. 

I-am aruncat pistolul semiautomat pe care-l luasem de 
la femeia de afară. L-a prins cu uşurinţă, apoi s-a împins în 
tălpi şi s-a sculat de jos cu obişnuita-i graţie de felină. M-a 
privit lung cu ochii aceia căprui şi adinci. Apoi m-a tras spre 
ea într-o îmbrăţişare brutală care a scos untul din mine. 

= Credeam c-ai murit, mi-a spus cu vocea sufocată ca 
de lacrimi, dar cînd mi-a dat drumul am văzut că fața îi 

era la fel de imobilă ca atunci cînd o întîlnisem prima dată 
în viaţă. 

Doar pentru o clipă însă, cît mă ţinuse în braţe, Vocea 
se detaşase de mine, iar eu ştiusem atunci că exista ceva 
la care țineam. Apoi a apărut primul gardian venit pe ur- 
mele noastre şi mi-am spus că poate era cazul să renunţ 
la acea parte a mea, fiindcă n-avea să-mi aducă decît moar- 
tea. Dar fără ea eram oricum moartă, aşadar am preferat 
să-mi pese în continuare. Vocea a urlat la mine, dar o încu- 
jasem iarăşi cu şapte lacăte în spatele barierelor din mintea 
mea, acolo unde puteam s-o ignor liniştită. 

Gardienii n-au fost în stare să ne atace în masă. Nu-şi 
pregătiseră nici un plan pentru cazul unei asemenea eva- 
dări, aşa că au venit după noi pe rînd şi astfel am putut 
să-i eliminăm. Primii care au ajuns la noi au fost bărbaţi; 
s-au apropiat în fugă de-a lungul coridorului roşu care du- 
cea la ascensoare şi mi-a fost uşor să-i împuşc. ÎI lăsaseră 
pe Ash să le taie esenţa vitală. Moartea lor nu m-a făcut 
să simt nimic. 

La capătul coridorului am intrat în lift şi am coborit, 
avînd la dispoziţie doar câteva clipe să ne tragem răsufla- 
rea înainte de-a o lua de la capăt. 

— Unde-i Haru? 

— Habar n-am, a spus Kelis, dînd din umeri. Doar pe 
mine m-au luat. 

— Atunci, înapoi la spital. 

Vocea îmi spunea să-l las, că oricum era prea tirziu. 
Era aproape cert că avea dreptate, dar am refuzat s-o 
ascult. 

Am ieşit din lift la parter, unde eram convinsă că urma 
să ne confruntăm cu femeile. Ştiam acum că fiecare dintre 
ele purta cîte o nouă viaţă şi că aveam să răpun două vieți 
de fiecare dată cînd ucideam. O blondă s-a apropiat de noi 
răcnind dinspre un hol lateral, iar glonțul meu s-a dus 
razna şi a găurit-o în abdomen, deşi îi țintisem capul. Kelis 

o luase deja la fugă şi ştiam că asta trebuia să fac şi eu, dar 
m-am uitat la pletele blonde stropite cu sînge şi la chipul 
de sub ele, la gura prinsă de rictusul morţii. Îmi dădeam 
seama că, undeva înăuntrul acelui trup, o viață micuță 
trecea prin aceeaşi suferință. 

Mi-a luat doar cîteva secunde să dau la boboci tot ce 
aveam în stomac, apoi am luat-o şi eu la fugă după Kelis. 
Era palidă la faţă, şi am înţeles că nici măcar ea nu putea 
rămîne indiferentă la vieţile pe care le curmam. 

Am mai curmat totuşi multe altele pe cînd ne luptam 
să ajungem la uşile din spate, după care am ţişnit afară în 
strălucirea de neon a Fişiei. Se auzeau nişte anunţuri la 
megafoane, vocea lui Ash, ca un ecou cumplit al Cubei. 
Îmi pulsa prea tare sîngele în urechi ca să pot pricepe ce 
spunea, dar eram convinsă că era ceva despre noi două. 
Se înmulţea numărul celor care se îndreptau spre noi, 
focurile de armă iscau scîntei din pavaj, cowboy-ul de 
neon ne făcea la toţi cu mîna. 

Era un jeep parcat chiar lîngă cazino, cu cheile în con- 
tact; poate era cel cu care o aduseseră pe Kelis. Prea la 
îndemînă? Nu, probabil era din nou un simplu efect al 
aroganței lui Ash, al certitudinii că nimeni n-avea să i se 
opună aici, la centru. 

M-am urcat la volan şi am ambalat motorul de-am 
făcut roţile să scîrțiie şi să derapeze, lăsînd o dîră de cau- 
ciuc pe caldarîm înainte de-a cîştiga tracțiune ca să pornim 
de acolo. Kelis a încălecat scaunul de-a-ndoaselea ca să 
tragă cu arma în urma noastră. Şi-a proptit semiautomatul 
drept lîngă urechea mea, de m-a asurzit. Dacă mă uitam 
în retrovizoare îi puteam vedea pe oamenii spre care 
trăgea, dar n-am vrut să mă uit. 

M-am concentrat asupra şofatului pe şoselele drepte 
care brăzdau deşertul. În orice clipă mă aşteptam să mai 
apară şi alte maşini, un întreg regiment motorizat, toată 
forţa armată a lui Ash să iasă la atac împotriva noastră. 

Nici vorbă de aşa ceva, ceea ce m-a lăsat cu întrebarea dacă 
nu cumva căzuserăm într-o cursă sofisticată şi totul era 
doar un alt strat al planului său pe care încă nu-l cojisem 
pînă la miez. 

Ascultă ce-ţi zic eu, mi-a spus Vocea. Tentaţia era mai 
puternică decât sevrajul heroinei, dar în ultimele săptămîni 
învăţasem să mă împotrivesc sevrajului, aşa că m-am 
împotrivit şi Vocii. 

Nici nu ştiu cum m-am orientat de-am găsit drumul 
înapoi spre spital. La venire nici nu mă gîndisem să fiu 
atentă la traseu, şi totuşi iată-ne ajunse într-un sfert de oră 
în fața clădirii care se profila mare şi mătăhăloasă pe cerul 
nopții. 

Nu ne urmărise nici o maşină. 

— Ce dracului se-ntîmplă aici? a spus Kelis. Nu le 
pasă că şi-au pierdut cel mai important prizonier? 

Iată că nu, din nu se ştie ce motiv, nu le păsa. La intra- 
rea în spital ne-a întîmpinat un paznic, un bărbat de vreo 
şaizeci de ani cu ochi mari şi inocenți ca de copil. l-am în- 
fipt un glonţ în stîngul şi am fugit înăuntru... 

Medicii din spital nu erau înarmaţi. S-au uitat cum 
alergam pe lingă ei, dar n-au încercat să ne oprească. 

— Unde e? am ţipat la unul dintre ei, dar nici să ne 
ajute n-aveau de gînd. 

Am trecut trîntind de perete uşi de la săli de operaţii — 
goale —, de la toalete, de la saloane în care cîțiva pacienţi 
zăceau în paturile lor, cu cîte un picior rupt sau cine ştie 
ce alte răni. O maternitate întunecată, pustie şi stranie, 
aşteptînd afluxul de paciente ce-avea să se declanşeze în 
curînd. 

Nu l-am găsit nicăieri pînă am ajuns la reanimare, iar 
acolo ştiam deja că era prea tîrziu. Camera era mică, nici 
cinci metri pătraţi, cu două paturi şi o fereastră plasată la 
mare înălțime, prin care nu se vedea nimic, doar bezna. Un 
pat era neocupat, în celălalt era Haru, părînd tare pirpiriu 

cum zăcea întins în mijloc, de parcă se micşorase de cînd 
îl văzusem ultima dată. 

— Maica ta Cristoase, a spus Kelis şi tenul ei cafeniu 
a părut că se înverzeşte puţin. 

Un cearşaf subţire îi acoperea picioarele şi abdomenul; 
cînd l-am dat la o parte, am văzut că era înfăşurat în ban- 
daje de la mijlocul coapselor pînă sub burtă. Păreau noi şi 
curate, doar cu o mică pată de sînge în mijloc. 

Pleoapele i-au tremurat şi a deschis ochii cînd m-am 
aplecat deasupra lui. Am dedus momentul în care a deve- 
nit pe deplin conştient fiindcă atunci a început să urle. Încă 
mai urla cînd Kelis, după ce mi-a aruncat arma ei, l-a 
ridicat în brațe, săltîndu-şi-l pe un umăr. Urletul a crescut 
în tonalitate, ajungînd expresia pură a suferinţei, dar ea nu 
l-a luat în seamă. Am alergat în căutarea scărilor şi le-am 
coborit în salturi, trecînd pe lîngă aceiaşi doctori cu figuri 
imobile pe care-i întîlniserăm la venire. 

Mă miîncau degetele să bag nişte gloanţe în ei pentru 
ce-i făcuseră lui Haru. Dar şi lor îşi făcuseră acelaşi lucru 
şi nu pe ei trebuia să-i învinovățesc. 

Absolut nimeni n-a încercat să ne oprească la ieşirea 
din clădire. Stăteau şi se uitau la noi fără o vorbă, răsuflă- 
rile noastre greoaie fiind singurele sunete ce se auzeau în 
pavilioanele pustii şi pe holurile de un alb antiseptic. Am 
răbufnit pe uşile principale şi ne-am pomenit afară. Kelis 
l-a lăsat pe Haru să facă singur cei cîțiva paşi pînă la 
maşină. 

A apucat să facă doar un pas, cu faţa mototolită de du- 
rere, cînd au apărut ei. Cîteva chipuri am recunoscut, pe 
cele mai multe nu, dar în definititiv petrecusem doar cîteva 
săptămîni pe vas, iar Regina M trebuie să fi chemat la arme 
pentru operaţiunea aceasta pînă şi ultimele rezerve pe care 
le avea. Ea însăşi se afla în fruntea lor, cu părul împletit 
în aceleaşi cozi, purtînd aceeaşi pastişă studiată după ținu- 
tele piratereşti. 

Faţa lui Haru s-a strîmbat într-o expresie pentru care 
mi-a trebuit un minut pînă s-o recunosc drept ura în stare 
pură. 

— Pizdă ordinară! a răcnit el. Ai venit prea tirziu... uite 
ce mi-au făcut ăştia! 

Fiindcă, desigur, Haru era omul ei. Desigur, al ei fusese 
în tot acest timp. Mi-am amintit brusc şi cât se poate de clar 
cum îşi scosese ceasul înainte de a-l lăsa pe Ingo să-l curen- 
teze ca să scoată din funcţiune dispozitivul de urmărire. 
Un cip de rezervă ascuns în mecanismul ceasului, acolo 
unde nici unul dintre noi nu s-ar fi gîndit să caute. A fost 
trădarea cea de pe urmă, care a făcut ca totul să capete 
sens. 

Cred că l-aş fi omorît acolo, pe loc, dacă faptul de a-l 
lăsa să trăiască nu devenise în sine o cruzime mult mai 
mare. Şi, oricum, o persoană pe care o uram şi mai adînc 
stătea la doar cîțiva metri în fața lui, cu surîsul acela al ei 
care te scotea din pepeni de arogant ce era. 


CAPITOLUL ZECE 


A existat un moment în care m-am aflat faţă în faţă cu 
Regina M, despărțite doar de trei metri de şosea, şi mi-ar 
fi luat mai puţin de o secundă s-o omor. Dar momentul a 
trecut, iar arma ei şi armele tuturor oamenilor ei s-au în- 
dreptat către mine. Aş fi fost moartă imediat ce aş fi scos-o 
pe a mea, dar chiar şi aşa aveam de gînd s-o fac. Eram 
furioasă, o ceaţă roşie îmi învăluia gîndurile, însă nu ştiam 
exact pe cine eram mai supărată, pe ea sau pe mine. 

— Proastă am mai fost, am spus. 

Ea a zimbit. 

— O proastă folositoare. 

Kelis stătea lîngă mine, cu toţi muşchii braţelor con- 
tractaţi de încordare şi cu o ură sălbatică, neîndurătoare, 
pe chip. M-am gîndit că-şi amintea moartea lui Soren şi că 
aici, în sfîrșit, se afla cineva pe care putea să dea vina. 

— De ce? a întrebat cu vocea gituită de furie. 

— Ştia de legătura mea cu Ash, i-am răspuns, fără să-mi 
iau însă ochii de la cealaltă femeie, pentru că urmăream 
orice semnal, cît de mic, că urma să înceapă omorul. De 
asta a venit la buncăr. Şi tot de asta m-a lăsat să fug. Spera 
s-o conduc la el, singura persoană care-i contesta puterea 
în colţişorul ei de lume. Cineva care avea sclavi încă şi mai 
ascultători decît ai ei. 

— Şi iată-te aici, a spus Regina M. lată-te făcînd exact 
ce voiam eu. Cine-ar fi crezut că aşa o ţicnită ar putea fi 
atit de... previzibilă. 

— Şi iată-l şi pe el aici, a spus Kelis. Pe asta ai pre- 
văzut-o? 

Se vede treaba că da, fiindcă, în momentul în care au 
apărut oamenii lui Ash, a şi început schimbul de focuri. 
Ash trimisese tot ce-avea: trupe terestre, jeepuri şi trei 
elicoptere care se învîrteau pe deasupra bătăliei ca nişte 
viespi furioase. Zgomotul era asurzitor. Am stat o clipă să 
mă gîndesc: evident, aşa se explica de ce oamenii lui Ash 
nu ne urmăriseră pe mine şi pe Kelis. Aveau griji mai mari 
pe cap. 

Ce-a urmat a fost doar luptă pentru supravieţuire. 
M-am aruncat spre stînga. În clipa următoare am simțit 
trupul lui Kelis căzîna greoi peste mine şi tăindu-mi res- 
piraţia. Se prea poate să-mi fi crăpat şi o coastă, fiindcă am 
simţit o durere ascuțită ca un cuţit înfipt în zona laterală. 
Am mai simţit şi un junghi de mînie pe lîngă durerea 
fizică. Apoi un alt sentiment puternic, pe care nu l-am 
putut identifica, atunci cînd mi-am dat seama că mă pro- 
teja de gloanţe cu trupul său. Au ţîşnit spre noi așchii de 
beton şi fragmente de metal care ne-au jumulit bucăţi de 
piele. Ştiam că ne pîndea moartea dacă rămîneam acolo. 

Ar fi trebuit să fie ceva unilateral, un masacru. Doar 
era oraşul lui Ash, la el erau toate cărțile. Numai că toţi 
soldaţii trimişi de el aici erau bărbaţi — forțele lui cele mai 
slabe. Mi-am dat seama că nu voia să rişte viaţa femeilor; 
nu acum, cînd se gîndea că poate în pîntecele lor erau 
singurii copii care-i mai rămăseseră. 

Mitralierele de pe laturile elicopterelor secerau prin 
şirurile de soldaţi ai Reginei M. Am văzut un evantai de 
gloanţe lovind o femeie la mijlocul pieptului, imediat sub 
sîni. I-a rupt toată carnea şi i-a lăsat o spărtură în interiorul 
căreia se vedea inima încă bătînd. A căzut în genunchi, 
urlînd întruna de spaimă şi de durere, deşi ochii îi deve- 
niseră deja sticloşi. Apoi cineva din trupele Reginei M a 
ridicat pe umăr un lansator de rachete şi ăsta a fost sfîrşitul 

elicopterului; un talmeş-balmeş de metal lichefiat, şrapnel, 
fişii de carne şi aşchii de os. Pierdusem de mult contactul 
vizual cu Regina M, dar ştiam pe unde era, undeva în spate. 
Asemenea lui Ash, era bucuroasă să-i lase pe alţii să se 
ocupe cu muritul în numele ei. 

Trupul lui Kelis mă strivea în continuare, neclintit. 
L-am simţit înfiorîndu-se şi mi-am dat seama că o lovise 
ceva. 

— Eşti bine? am întrebat-o. 

S-a sculat de pe mine, ceea ce mi-a dat de înţeles că nu 
putea fi prea grav rănită. 

— Trebuie s-o ştergem de-aici! i-am strigat. 

A dat din cap aprobator şi a îngenuncheat lîngă mine. 
M-am ridicat şi eu în genunchi şi am încercat să depistez 
o cale de scăpare de-acolo. 

— Înapoi prin spital, a spus Kelis. 

Avea dreptate. Cîţiva dintre oamenii Reginei M se 
adăpostiseră acolo, dar tot era de preferat faţă de orice altă 
rută. Ea a sărit în picioare, eu am urmat-o, trăgînd fără în- 
cetare în urmă, pe cînd ea trăgea în față, într-o mişcare atît 
de fluentă, încît aproape că părea exersată. 

Nu ştiu dacă am nimerit pe cineva. Cădeau oameni în 
toate părțile, gloanţele se năpusteau de peste tot. Cu mor- 
tile astea nu era nevoie să-mi mai încarc sufletul. Încă zece 
paşi şi am ajuns la poarta spitalului. Kelis a împuşcat doi 
bărbaţi înainte ca eu să apuc măcar să ţintesc, făcîndu-le 
cu precizie cîte o gaură în mijlocul pieptului. 

Am trecut apoi pe lîngă ei şi am intrat în holul central, 
unde am dat de Haru, care se tîra de-a buşilea, centimetru 
cu centimetru, la adăpost de luptă. O dîră întunecată de 
sînge rămînea în urma lui şi am observat că-i slăbise ban- 
dajul din jurul taliei. Vedeam acum ce era dedesubt, firul 
gros şi negru care ținea unite marginile golului din centru — 
imitație cumplită şi ironică a părului pubian care fusese 
cîndva acolo. Cînd ne-am apropiat de el, a întors greoi capul 

să se uite la noi; părea că țeasta îi atîrna prea greu la capă- 
tul gâtului. 

— Puştiul ăla din fotografia pe care mi-ai arătat-o, 
i-am spus. ...Măcar era pe bune băiatul tău? 

— Înâ. 

Îi suna vocea ca un hiîrîit aspru. Părul îi atîrna peste 
ochi, ud leoarcă de sudoare; nu-l mai văzusem niciodată 
atît de palid. 

— Cu asta nu te-am mințit. 

— Şi chiar e invalid? 

— Te rog, a spus el. Trebuie să mă ajuţi. Regina o să 
mă omoare dacă mă găseşte. Acum nu-i mai sînt de nici 
un folos. 

— Păi, da, ai ales să-i fii loial unei adevărate doamne, 
a spus Kelis. 

L-a pufnit risul, dar i s-a transformat repede în tuse şi 
apoi într-un țipăt de durere înăbuşit. 

— Şi tu i-ai jurat credință cîndva. Tu eşti trădătoarea, 
eu n-am schimbat niciodată tabăra. 

— Şi băiatul tău? l-am întrebat. Ăla pe care te-a făcut 
Regina să-l părăseşti. 

— Cincisprezece ani am avut grijă de el. 

Vocea i se topea încet, dar el se tîra mai departe, înain- 
tînd cu o încetineală chinuită. 

— Cînd m-a luat ea, m-am trezit de dimineaţă şi mi-am 
dat seama brusc că nu mai era nimeni de care să fiu nevoit 
să am grijă. Nu mai trebuia să-l hrănesc, să-l ascult, să-l 
şterg la cur. De ce să vreau să mă-ntorc la el, cînd pentru 
prima dată în viaţă eram liber? 

A tuşit iar şi de data asta am văzut sîngele scurgîn- 
du-se din el, o ţişnitură închisă la culoare, mai mult neagră 
decât roşie, în care plutea ceva care părea esenţial. O frîn- 
tură din el însuşi pe care nu-şi permitea s-o piardă. 

Nu l-am privit în față cînd mi-am lipit țeava armei de 
tîmpla lui şi am închis ochii cînd am apăsat pe trăgaci. 

Compasiune? Mînie? Nu ştiu, dar n-aveam nici urmă de 
îndoială că trebuia să-l omor. Pe cînd el murea, Kelis se 
uita la mine. În mintea mea, o piesă nouă a apărut atunci 
şi a umplut perfect un loc pînă atunci liber — dar nu mi-am 
dat seama care anume. Am stat un moment să privesc în 
jos la ochii goi ai lui Haru, apoi amîndouă am păşit peste 
trupul lui şi am ieşit printr-o laterală a spitalului, lăsînd 
urme de paşi însîngerate care licăreau opac în lumina 
lunii. 

— Trebuie să-l găsim pe Ashok, i-am spus lui Kelis. 

Zgomotul bătăliei rămăsese doar un muget palid în 
urma noastră. Ea a dat din cap aprobator, deşi nu exista 
cu adevărat nici un motiv pentru care să mă urmeze mai 
departe. Sau exista un motiv, unul singur, dar nu voiam 
să-l iau în seamă, pentru că n-ar fi fost corect să mă folo- 
sesc în felul acela de sentimentele ei. 

Asta nu însemna însă că n-aveam s-o fac pînă la urmă. 

Am mers cale de două străzi pînă am găsit un vehicul 
funcţional. Era un SUV mare şi urit, cu două scaune pen- 
tru copii în spate, parcă desprins în mod absurd din ta- 
bloul unei suburbii cuminţi. De data asta s-a aşezat Kelis 
la volan şi a condus pe acelaşi drum pe care veniserăm, 
înapoi pînă în miezul lucrurilor. Ocazional mai trecea pe 
lîngă noi val-vîrtej, în direcţie opusă, cîte un vehicul care 
ducea întăriri pentru luptă. La început am văzut bărbaţi 
strîingînd nervoși în miini puşti şi revolvere. După aceea, 
pe măsură ce ne apropiam de Luxor, au început să apară 
maşini pline cu femei şi mi-am dat seama că probabil Re- 
gina M era cea care cîştiga, departe în urma noastră, de 
vreme ce Ash ajunsese să-şi pună la bătaie resursele cele 
mai prețioase. 

Îmi doream să cîştige Regina M? Poate. Nu încăpea 
îndoială că ea reprezenta răul cel mai mic. Dar nu-mi ima- 
ginam că Ash ar fi rămas să suporte consecinţele în situa- 
tia în care forţele ei s-ar fi impus în confruntare. Nu mă 

îndoiam că plănuise deja o rută de scăpare, că alesese un 
alt oraş în care să se retragă şi unde să ia totul de la capăt 
încă o dată. Trebuia să-l găsesc înainte de-a se întîmpla 
asta. 

Pe măsură ce ne apropiam, deveneam tot mai visătoa- 
re. Mă simțeam detaşată de situaţie; de trupurile pe care 
le vedeam zăcînd ici şi colo pe străzi, la periferia unui răz- 
boi al cărui nucleu înfierbîntat nici măcar nu se afla în raza 
vederii. Mi-a trecut prin minte, doar o clipă, întrebarea de 
ce gindeam în felul acesta obiectiv, aseptic, dar gîndul şi 
îngrijorarea ce-l însoțea au plutit mai departe şi s-au topit 
în neant, lipsite de substanţă la fel ca lumea din jurul meu. 
Luminile Fîşiei scînteiau pe cerul nocturn întins dinaintea 
noastră, acum atît de aproape, şi ştiam că ar fi trebuit să 
simt... ceva. 

N-am nevoie acum de sentimente, n-ar putea decît să 
mă încurce, mi-am spus, însă vocea cu care vorbeam parcă 
nu era a mea. Am petrecut un moment îngrozitor, în care 
calmul mi-a fost întrerupt de o scurtă revărsare emoţio- 
nală. Am conştientizat în acea clipă că pierdeam ceva din 
mine însămi, ceva crucial, cum fusese acea parte pe care 
o lăsase Haru în sala de operație. Ceva de importanţă vi- 
tală, aşa cum fusese cheagul de sînge pe care îl scuipase 
pe podeaua spitalului în momentele de dinaintea morţii. 
Unii ar fi considerat probabil că era sufletul meu, dar eu 
nu credeam în lucruri de genul ăsta. 

— Kelis, am spus — şi mi-am auzit vocea aspră de 
spaimă şi disperare. 

A întors iute capul spre mine, întîi speriată, apoi nelă- 
murită, văzînd că nu păţisem nimic şi nici nu se întrevedea 
vreun pericol imediat. 

— Ce-i? 

— Omoară-mă, am spus, forțind cuvintele să-mi iasă 
din gitlejul care se strînsese să le rețină. Omoară-mă acum, 
pînă nu ajung ca el. 

Ochii ei mari oglindeau șocul vorbelor mele. 

— Ce dracului zici acolo? 

— Sînt... sînt... 

Dar cuvintele n-au mai vrut să iasă. Ceva mai puternic 
decît voinţa mea le ţinea înăuntru. 

Înlăuntrul meu, o parte din mine se întindea să-şi 
înfigă ghearele în cealaltă, disperată să posede tot, însă 
certitudinea nouă ce mi se înfiripa în minte era omogenă, 
neclintită şi inexpugnabilă, şi pînă la urmă tot restul s-a 
îndepărtat pur şi simplu în linişte. La fel şi panica, iar eu 
n-am mai reuşit să-mi amintesc pentru ce mă luptam cu 
atita îndîrjire. 

Nu-i nimic. Acum a trecut. 

Cu coada ochiului am văzut-o pe Kelis uitîndu-se fix 
la mine, cu un nor de îngrijorare plutind peste trăsăturile 
ei de regulă calme. M-am întrebat ce se citea oare pe faţa 
mea în acele momente rare de tulburare interioară. 

— Eşti bine? m-a întrebat. 

— Mda. Sint bine. Mai bine ca oricînd. 


Oamenii lui Ash erau deja comasaţi în fața cazinoului 
Luxor cînd am ajuns noi acolo şi am parcat SUV-ul. Ultima 
linie defensivă. Am zîmbit cînd i-am văzut, fiindcă asta în- 
semna că Ash era încă înăuntru. Kelis a ridicat miinile, 
într-una cu pistolul semiautomat şi cu pușca de vînătoare 
în cealaltă, dar s-a uitat la mine, iar eu am scuturat din cap. 
N-am fi avut nici o şansă, în schimb exista o cale mai bună. 

— Spuneţi-i lui Ash că m-am întors, am strigat la ei. 
O să vă spună să-mi daţi drumul înăuntru. 

— Ce faci? a şuierat Kelis spre mine. Vrei să-i dai de 
ştire că sîntem aici? 

— Ştie deja. Şi-o să mă lase să intru. E obligat să mă 
lase. Am ceva ce-şi doreşte mai mult decît orice altceva din 
oraşul ăsta... mai mult decît orice pe lume. 

Vedeam îndoiala în ochii ei. A urmat un moment de 
echilibru în nemişcare. Kelis şi armele ei. Şirurile de femei 
din fața noastră; cîte două vieți într-una, amîndouă în 
primejdie în caz că se isca un conflict armat. Eului meu 
celui nou — versiunea Vindecată — nici că-i păsa de asta. 
Corciturile acelea nu însemnau nimic, iar trupurile în care 
sălăşluiau erau dispensabile. Însă un schimb de focuri putea 
să mă ucidă şi pe mine, iar asta cu siguranţă nu era de 
dorit. Era de maximă importanţă să mă întîlnesc cu Ash, 
deşi nu prea ştiam de ce. Vocea nu-mi comunica decît stric- 
tul necesar, şi era foarte bine aşa. Era perfect. Îmi venea 
mult mai uşor să predau sarcina gînditului. Nu pricepeam 
de ce-i rezistasem atîta vreme. 

Mulțimea a început să se vălurească şi deodată s-a 
deschis o cărare prin centrul armatei lui Ash. 

— Intră, a spus cineva. Te aşteaptă. 

Kelis a ezitat, dar nu i-am lăsat timp să se retragă. 
Femeile mă fixau cu privirea pe cînd treceam printre ele 
şi le citeam pe fețe neîncrederea, poate şi teama. Ştiau ce 
însemnam eu pentru pruncii din pîntecele lor, îşi dăduseră 
seama, dar nici una nu voia să fie cea care să facă prima 
mişcare. O singură scînieie, de atît ar fi fost nevoie ca să 
ia foc totul. 

Am păşit fără urmă de ezitare. Singura cale de-a ieşi 
cu viaţă de aici era să nu exhib nici o slăbiciune în faţa lor. 
Sute de ochi străluceau spre mine. Simțeam fizic greutatea 
privirilor, dar nu m-a încovoiat. Am mers pînă la capăt, 
cu Kelis la un pas în urma mea, am trecut amîndouă pe 
lîngă statuile de plastic ieftin ale unor conducători de mult 
dispăruţi ai unui alt teritoriu şi am pătruns în inima ca- 
zinoului. 


Uşile liftului s-au deschis direct în apartamentul de 
lux, iar grilajul de metal s-a retras cu un clinchet din fața 

noastră. El ne aştepta la zece paşi distanţă, o siluetă con- 
turată de lumina lunii ce pătrundea prin fereastra pano- 
ramică. Erau cu el doar două negrese masive, înarmate 
pînă-n dinţi. Am pus o mînă pe braţul lui Kelis înainte ca 
ea să-şi ia arma. Forţa brută n-avea să ne ducă nicăieri în 
momentul acela. 

— Te-ai întors. Ţi-ai schimbat modul de-a gîndi? 

Am aprobat dînd din cap. 

— Da, gîndirea mi s-a schimbat. 

El a făcut ochii mari, pe urmă şi i-a îngustat, cînd a 
prins adevăratul înțeles a ceea ce-i spusesem. 

— Ai capitulat, în sfîrşit? 

— Da, a rostit Vocea prin gura mea. A mea e de-acum. 

Şi am simțit braţul lui Kelis crispîndu-se sub palma 
mea cînd a înţeles şi ea ce voiam să spun. 

— De ce te-aş crede? a întrebat el. 

A făcut un pas înapoi, iar cele două femei l-au flancat. 
Mi-am spus că poate chiar mă credea şi că tocmai de asta 
se speriase. Eu trebuia să fiu unealta, nu rivala lui. A des- 
chis gura, iar eu am ştiut deîndată că se pregătea să ordone 
uciderea noastră. 

Kelis a vorbit însă înaintea lui. 

— Jasmine. 

Vocea îi tremura, iar în ochi avea o licărire rătăcită, am 
observat asta cînd am întors capul spre ea. În momentul 
acela în care ne-am privit, a văzut ceva în mine care a fă- 
cut-o să-şi tragă braţul din mîna mea şi să facă câțiva paşi 
împleticiţi înapoi. 

Raza atenţiei a părut în acel moment că mi se măreşte, 
făcîndu-mă capabilă să absorb absolut toate detaliile scenei 
dintr-o singură privire. Ash a tresărit spasmodic, începînd 
să-şi mute privirea de la mine la Kelis şi invers. Armele au 
ezitat în mîinile celor două femei, schimbîndu-şi ținta de 
la mine la Kelis; în panica ei bruscă simțeau un pericol mai 
acut. 

— Jasmine nu mai locuieşte aici, i-am răspuns. 

Apoi, în secunda de dinainte ca ea să poată reacționa, 
mi-am scos arma din toc şi am împuşcat-o în burtă. A lăsat 
să-i scape un icnet înăbuşit, o reacţie la trădare mai de- 
grabă decît la împuşcătură. 

Într-o fracțiune de secundă mi-am întors arma către 
celelalte două pericole. Un glonţ în gâtlej, altul în inimă, şi 
amîndouă au căzut pe podea. Din gîtul găurit a început 
să ţişnească ritmic sînge arterial. Un jet l-a izbit pe Ashok 
în obraz, lăsîndu-i o pată întunecată în lumina slabă din 
cameră. A icnit şi s-a aplecat în faţă, şi mi-am dat seama 
că probabil îl stropise pînă în gâtlej. 

Cînd şi-a îndreptat iar spinarea, a dat cu ochii de ţeava 
Magnumului meu îndreptată spre inima lui. Săptămîni 
întregi mă stînjenise senzația pe care o aveam cînd îi strin- 
geam mînerul în mînă, forma lui îmi părea cumva nepo- 
trivită, însă acum aveam senzaţia că mi se potrivea perfect 
în palmă. 

— Doar tu şi cu mine de-acum, am spus. 

A dat din cap aprobator, dar n-a răspuns nimic. O au- 
zeam pe Kelis gemînd în spatele meu. Fără să mă uit, am 
lovit cu piciorul în spate, de i s-a dus arma învîrtindu-se 
pînă unde n-o mai putea ajunge. A întins mîna şi m-a 
apucat firav de gleznă; i-am simţit pielea palmei lipită de 
pielea mea. Caldă, încă vie. În momentul acela de contact 
am simţit... ceva. Scînteia unui sentiment pe care nu-l pu- 
team identifica a şuierat prin nervii piciorului meu, urcînd 
pînă la creier, unde a iluminat ceva ce nu fusesem capabilă 
să văd pînă atunci — o parte a mea de a cărei existență 
uitasem. 

Am scuturat din cap, încercînd să disloc scînteia aceea 
incomodă şi iluminarea nedorită pe care o declanşase. 
M-am apropiat de gărzile căzute la podea şi le-am cules 
cu mîna stîngă armele, pe care mi le-am îndesat la cingă- 
toare. Erau îngălate de sînge lipicios şi mi-am şters mîna 

de tricou, lăsîndu-mi amprenta roşie a palmei pe bum- 
bacul alb. 

— Acum sînt la fel de puternică şi de rapidă ca tine, i- 
am spus lui Ash. Nici să nu-ţi treacă prin cap. 

— Păi, ce să-mi treacă? Acum sîntem la fel amîndoi. 
Ne dorim aceleaşi lucruri. 

Chiar aşa? Jumătate din mine părea să creadă că da, 
însă mai era ceva ce scăpase din strînsoare, ceva eliberat 
de glonţul pe care-l trăsesem în Kelis. M-am simţit divi- 
zată pe dinăuntru, o fisură între două părți ce păruseră 
pînă atunci un întreg. 

— Nu sînt iapa ta de prăsilă, am spus — lucru cu care 
ambele mele jumătăți erau de acord. Şi eu sînt Vindecată. 

— Eu furnizez sămiînţa, tu ouăle. Contribuţii egale. lar 
rezultatul final o să ne aparțină amîndurora. O să ne 
depăşească pe amîndoi. 

Ochii mi se încețoşau în timp ce mintea mi se lupta cu 
ea însăşi. Mă simţeam constrînsă să creez aceşti copii, 
această rasă nouă. Era un sentiment atît de puternic, încât 
părea că se strecoară peste tot în mine. Însă apoi am văzut 
trupurile gardiencelor, ale femeilor pe care le ucisesem, 
le-am văzut abdomenele rotunde şi umflate, viețile embri- 
onice din ele pe care le omorîsem în acelaşi timp. 

— Trebuie să salvezi şi corciturile, i-am spus lui Ash 
cu voce îngroşată; o parte din mine rezista acelor cuvinte. 

— E prea tîrziu. Moartea nevestelor mele o să ne dea 
timp să evadăm. Putem să găsim alt oraş, să adunăm noi 
receptacule. Cu astea de-aici s-a terminat... dar noi putem 
s-o luăm de la capăt. 

— Nu. Încă mai poți să le salvezi. 

— Cum? 

Se simţea interesul în vocea lui. A făcut involuntar un 
pas spre mine, pînă ce mi-a văzut ochii îngustîindu-se şi 
s-a oprit brusc. De la distanţa la care se afla acum, aproape 
că putea să mă atingă. 

— Zi-le să se predea. Dă-le un semnal. Regina M o să 
le cruțe dacă predau armele. 

— Sau poate o să le omoare pe toate, a spus el. 

Am scuturat din cap. 

— Sînt în formă, sînt luptătoare şi sînt gravide. Cre- 
de-mă, o să le vrea pentru ea. 

S-a uitat la mine îndelung, iar eu i-am susţinut privirea 
fără ezitare, deşi mă simțeam de parcă mi se rupea capul 
în bucăți. 

În sfîrşit a dat din cap aprobator. Cu mîinile depărtate 
prudent de corp, s-a dus la pupitrul de control din capătul 
camerei, instalaţie high-tech care distona profund cu toată 
acea imitație de opulenţă a Lumii Vechi ce ne înconjura. 

— Vă vorbeşte conducătorul vostru, a spus de-acolo. 

Auzind ecoul cuvintelor lui în depărtare, mi-am dat 
seama că făcea într-adevăr ceea ce-i spusesem să facă. 

— Aruncaţi armele, bătălia s-a terminat. M-aţi servit 
cu credinţă, dar acum vă cer să jurați credinţă altcuiva. 
Alăturaţi-vă celor împotriva cărora aţi luptat, acceptaţi 
ordinele noii voastre regine. Acesta este ultimul ordin pe 
care vi-l voi da vreodată. De-acum sînteți ai ei. 

N-aveam cum să mă asigur că ordinul avea să-i fie 
ascultat. Sau că Regina M avea să-l creadă. Dar cel puţin 
încercasem să le salvez — şi măcar o jumătate din mintea 
mea se bucura de asta. 

Am aşteptat pînă a apăsat pe butonul care încheia 
transmisia şi m-am apropiat de el. Îmi simţeam respirația 
încorsetată în piept, iar cîmpul vederii mi se îngustase 
pînă ce n-am mai văzut decît faţa, ochii lui. În creier aveam 
un infern şi era pe de-a-ntregul în flăcări. 

— Cam asta-i tot ce voiam de la tine, i-am spus. 

Îmi dădeam seama după expresia de pe faţa lui că ştia 
ce aveam de gînd mai departe. Nu părea prea speriat. Lea- 
cul nu îngăduia frica. Dar nu voia să se întîmple asta şi 
refuza să creadă că asta urma. 

Ştiţi ce se spune, că-ţi poţi vedea imaginea reflectată 
în pupila ochiului cuiva? Rahat. Cînd stai atît de aproa- 
pe de un bărbat, tot ce poți zări în centrul ochilor săi e 
întunecimea. Eu însă, cînd m-am uitat la el, chiar m-am 
văzut acolo. Străfulgerarea unei amintiri pe retină, şi m- 
am revăzut în momentele cînd l-am întîlnit prima dată. 
Isuse, cum putea să fie atît de tînăr! Şi apoi o străfulge- 
rare din viitor — m-am uitat la el şi-am văzut ce-aveam 
să devin. 

El a zîmbit, o sclipire de alb intens pe cafeniul chipului 
său. Şi, în ciuda a tot şi toate, i-am zîmbit şi eu. 

— Jasmine, mi-a spus. Cum s-a întîmplat una ca asta? 
Cum am ajuns noi doi în situaţia asta? 

Am ridicat arma şi l-am împuns zdravăn cu buza ţevii 
în obraz, adîncind-o în carnea moale. Îi ofeream arma 
fiindcă era mai uşor decît să-i răspund la întrebare. 

— Ne-am făcut-o cu mîna noastră, i-am spus. Drept e 
să plătim numai noi. 

— Dar copiii noştri... Noua rasă... Ai nevoie de mine. 

Are dreptate, a spus Vocea, din nou cumva separată de 
mine, însă mai sonoră ca oricînd şi aproape imposibil de 
ignorat. 

Se mai auzea şi alt zgomot în cameră, mai slab, dar 
mult mai profund, zgomotul respirației lui Kelis. Mi-am 
concentrat toată atenţia asupra lui; fiecare inspirație dure- 
roasă, hîrîitoare, fiecare expiraţie lichidă. Înăuntru, unu, 
afară, doi. Înăuntru, trei, afară, patru. La a cincea răsuflare 
am apăsat pe trăgaci. 

Glonţul a perforat obrazul lui Ash, lăsîndu-i o gaură 
cu margini neregulate. I-am văzut prin ea resturile distru- 
se ale limbii plesnind cerul gurii într-un țipăt fără cuvinte. 
N-a durat mai mult de o secundă. Întins pe jos părea mai 
scund, de parcă trupul său începuse deja să se descom- 
pună şi să se surpe. O baltă de sînge i se întindea în jurul 
capului ca un halo întunecat. 

— Maică Precistă, a icnit Kelis. Ştiu că trebuia să arate 
convingător, dar dă-o-n morţii mă-sii, chiar era nevoie să 
mă-mpuşti în burtă? 

M-am întors spre ea. Țineam încă pistolul şi mi-am 
văzut mîinile înălțindu-se pînă cînd țeava a ajuns să țin- 
tească drept spre ea. Trăsesem patru gloanţe de cînd intra- 
serăm în clădire — rămăseseră mai mult decît suficiente. 
Nu se uita la mine cînd i-am răspuns: 

— Nu... De fapt am vrut să-ţi trag în inimă. Cred că 
n-am țintit cum trebuia. 

A chicotit fără vlagă, terminînd într-o bolboroseală de 
durere. Dar rîsul i-a murit pe buze cînd a ridicat capul şi 
s-a uitat la mine. 

— Jasmine...? 

— Ți-am spus, Jasmine nu mai e. 

Undeva în interiorul meu, ceva a protestat la cuvintele 
acestea, dar Vocea era destul de convinsă. Deja îl pierduse 
pe Ash, pe mine cu nici un chip n-avea să mă lase să-i 
scap. 

Cu trăsăturile deformate de durere, Kelis s-a forţat să 
se ridice întîi în coate, apoi încet, chinuitor, în genunchi. 

— Nu, a spus cu un fir de voce. Tot tu eşti. 

Am făcut un pas către ea, împleticindu-mă. 

— Nu-i adevărat. Am omorît sute de oameni. Am îm- 
puşcat femei însărcinate. Jasmine n-ar fi făcut asta nicio- 
dată. Nebunia trebuie să fie de vină. 

Un fir subțire de sînge i se prelingea de la buze. Răsu- 
flarea i se zbuciuma să intre şi să iasă din ea în timp ce se 
chinuia să alcătuiască vorbele. 

— Ne-ar plăcea tuturor s-avem o scuză pentru ce-am 
făcut... dar asta-i pură laşitate, şi tu nu eşti o laşă. Tu i-ai 
omorît pe toţi ăia. Tu, Jasmine. Acceptă şi vezi-ţi de viaţă 
mai departe. 

Am mai făcut un pas. Mi se încordase degetul în jurul 
trăgaciului. Încă un milimetru, încă un miligram de pre- 

siune, şi Kelis s-ar fi oprit din rostit cuvintele acelea îngro- 
zitoare. 

— Nici măcar nu mai știu cine sînt, am spus cu răsu- 
flarea întretăiată. 

Uimitor, ea a izbutit să zîmbească. Avea buzele stacojii 
de propriul ei singe. 

— Nu-i nimic, te cunosc eu. Şi nu eşti de lepădat. 

Privirea ei mi-a țintuit ochii şi nu le-a mai dat drumul, 
oricît de mult mi-aş fi dorit. 

Puteam s-o omor. Voiam s-o omor. Puteam să cedez şi 
să-i permit Vocii să ia toate hotărîrile. Să-i las ei respon- 
sabilitatea. Sau puteam trăi mai departe cu toate lucrurile 
pe care le făcusem. Puteam să iau în continuare toate deci- 
ziile îngrozitoare, de neconceput, pe care lumea în care 
trăieşti te forțează să le faci. Singurul răspuns sănătos era 
s-o iei razna. Să renunţi. Pur şi simplu să renunți. 

Şi totuşi... 

Ochii lui Kelis. Buzele pe care le sărutasem cu doar 
cîteva zile în urmă. Pentru asta trebuia să-mi asum respon- 
sabilitatea. Nu puteam s-o omor şi să consider că moartea 
ei nu era vina nimănui. 

Nici nu mi-am dat seama că aruncasem arma pînă ce 
n-am auzit-o izbindu-se de perete cu un zăngănit. 


EPILOG 


l-am bandajat rănile lui Kelis cît am putut de bine. 
Glonţul ar fi putut să-i facă mai mult rău decît îi făcuse; 
trecuse prin ea fără să atingă organele cele mai importante. 
Rana de ieşire era cea mai urîtă, acolo muşchiul nu se mai 
putea recupera, iar pielea atîrna fişii. În față era doar o 
gaură mică, neagră şi cu marginile arse. Bandajul îi oprea 
hemoragia, dar nu-i dădea nici cinci ore de trăit dacă nu 
apucam să facem rost de îngrijiri mai serioase. Şi chiar 
şi-aşa... 

Pînă să termin, şi-a pierdut cunoştinţa. Îmi simțeam 
trupul stors şi mintea aproape golită. lar Vocea era tot 
acolo, înăbuşită, dar nu înfrîntă. Tot o dependenţă şi aceea, 
o tentaţie ce n-avea să dispară vreodată. 

Mi-a fost destul de uşor să mă descurc cu sistemul de 
transmisie al lui Ash. Mesajul pe care l-am trimis era scurt, 
dar mi-am spus că ajungea şi-atit. Apoi m-am aşezat pe jos 
lîngă Kelis, i-am culcat capul în poala mea şi m-am pus pe 
aşteptat. 

A durat doar o jumătate de oră pînă ce ne-a găsit 
Regina M. S-a uitat la noi lung şi rece, apoi la Ash, al cărui 
cap zăcea în balta de sînge. 

— Ei, se pare că n-am greşit să mă-ncred în tine. 

— Mă bucur să fiu de folos, am spus. 

Şi într-un fel chiar aşa era. Ambiţiile reginei piraților 
erau de-a dreptul încîntător de mărunte în comparaţie cu 

ale lui Ash. Şi, cine ştie, poate că lumea chiar avea nevoie 
de ea. Cind alesesem să n-o ucid pe Kelis, fusesem nevoită 
să accept că Regina M avea dreptate. Cei mai buni dintre 
noi sînt capabili de lucruri teribile. 

— Va să zică... a spus ea, dar am ridicat mîna ca s-o 
opresc. 

— Ştiu la ce te gîndeşti, i-am spus. Îţi spui că micul tău 
plan a funcţionat perfect şi că te-am ajutat să neutralizezi 
pericolul din Cuba împreună cu un altul mult mai rău, de 
care nici măcar nu ştiai. Kelis nu făcea parte din plan, dar 
pînă la urmă totul s-a aranjat cum nu se putea mai bine. 
Aşa că îmi închipui c-o să mă împusşti, fiindcă nu-s cea mai 
de-ncredere persoană pe care s-o ii pe lîngă tine acum, că 
Ash nu mai e. Dar cred că mai e ceva ce-ar trebui să ştii 
înainte să faci asta. 

A zîmbit tot timpul cît i-am vorbit. Nu-mi dădeam 
seama ce însemna asta. Probabil nimic bun — zimbetul ei 
niciodată nu însemnase nimic bun. 

— Păi, ai cam prins mişcarea. Deşi ai omis partea în 
care o duc pe Kelis înapoi la nava-amiral şi-o împuşc acolo 
şi pe ea, doar aşa, ca să vadă toată lumea ce păţesc oamenii 
care mă trădează. 

Cu capul lui Kelis încă în poală, mi-am trecut blind de- 
getele prin părul ei şi am simţit-o fremătînd uşor. Nu s-a 
trezit totuşi şi mi-am spus că probabil era mai bine aşa. 

— Nu vrei să faci asta, i-am spus Reginei M, fiindcă o 
să am nevoie de ea, iar tu o să ai nevoie de mine. 

— Serios? Mie-mi pare că ţi-a expirat termenul de 
valabilitate. 

— Dacă Ash ar fi singura persoană care a luat Leacul, 
ai avea dreptate. 

l-a înţepenit toată faţa. Eram convinsă că Haru îi tur- 
nase tot ce-i spusesem eu lui despre Leac şi despre urmă- 
rile lui. . 

— Bine. Unde-s ăilalți? 

— Nu ştiu. Dar, oriunde-ar fi, reprezintă un pericol 
pentru tine. În mă-sa, sînt un pericol pentru tot mapa- 
mondul. 

— Şi tu o să-i vînezi pentru mine, a spus ea, cu o nuan- 
tă batjocoritoare în glas. 

Am zîmbit, fiindcă nu era slujba visurilor mele, dar 
ştiam că trebuia s-o accept. 

— Eu sînt singura care poate să facă asta. Eu sînt cea 
care-i înțelege. 

A rămas uitîndu-se la mine multă vreme. Apoi a în- 
clinat din cap o singură dată, repezit. Era deşteaptă, asta 
fusese problema întotdeauna. 


Două săptămîni a durat recuperarea lui Kelis. La final, 
Regina M şi oamenii săi plecaseră de mult, luînd cu ei noii 
recruți. Eunucii lui Ash părăsiseră oraşul după căderea 
conducătorului lor. Nu-l găsiseră nicăieri pe Ingo şi spe- 
ram că era încă în viaţă, cine ştie pe unde. 

Eram doar eu cu Kelis în spitalul de un alb steril, cu 
saloanele de maternitate goale şi rezonante. Erau stocuri 
serioase de antipsihotice acolo, cît să-mi ajungă cu vîrf şi- 
ndesat. Le-am luat şi am forțat Vocea să se retragă înapoi 
în adîncurile minţii mele, apoi am încercat să uit lucrurile 
pe care le aflasem despre mine cît timp îi dădusem as- 
cultare. 

În cea de-a unsprezecea zi, ne-am urcat în jeepul lăsat 
special pentru noi, cu partea din spate plină ochi de mîn- 
care, muniţie şi combustibil. Kelis era încă slăbită şi mer- 
gea împleticit, aşa că am lăsat-o să-şi sprijine braţul pe 
umerii mei. 

M-am urcat la volan şi am pornit prin deşert. Vîntul 
fierbinte şi uscat ne bătea prin păr. Am văzut-o zimbind 
pentru prima dată din noaptea cînd murise Ash. 

Apoi surîsul i-a alunecat de pe buze şi ochii i s-au în- 
chis; am crezut că poate adormise. Dar după câteva clipe 
a spus: 

— Nu i-ai zis Reginei M de copii. 

— Nu. 

— Nu te-ai gîndit că poate ar trebui s-o avertizezi? 

— Nu. 

S-a întors spre mine şi a deschis ochii. 

— Asta-i tot ce ai de gînd să spui? Că dacă tot o să pe- 
trecem împreună dumnezeu-ştie-cîtă-vreme de-acum îna- 
inte, ţi-aş fi recunoscătoare dacă am avea nişte conversații 
veritabile. 

Am dat din umeri. 

— l-ar fi omorît. lar Ash se poate să se fi înşelat. La 
urma urmei, era nebun... Nu există nici un motiv ca să cre- 
dem că Leacul o să se transmită la generația următoare la 
fel cum se manifestă la noi. Cine ştie cum o s-ajungă copiii 
ăia la maturitate? 

— Cred c-o să aflăm peste vreo zece ani. 

Tăcerea se lățea între noi, comodă şi tihnită, pe măsură 
ce maşina înghițea kilometrii de şosea. 

— Eşti măritată, a spus ea optzeci de kilometri mai 
tirziu. 

M-a durut, dar nu atît de rău ca pe vremuri. 

— Înî. Ori... naiba ştie. Voi continua să cred că încă mai 
trăieşte. 

— Şi nu vrei să te duci să-l cauţi? Înapoi în Anglia? 
Acolo ar fi de mers mai întîi. 

— Nu, am murmurat, apoi am continuat cu mai multă 
fermitate: Nu. Cu mine s-a terminat, nu mai pot fi vinde- 
cată. Nu vreau să mă vadă în halul ăsta. Să-şi amintească 
de mine aşa cum eram pe vremuri. 

Mi-a răspuns fără să se uite la mine: 

— Poate nu i-ar păsa. Poate ar fi pur şi simplu bucuros 
să te aibă iar. 

Priveam asfaltul derulîndu-se în faţa noastră şi soarele 
strălucind deasupra lumii. 

— Poate într-o bună zi, i-am răspuns după o vreme. 
Avem altceva de făcut mai întîi. 

— Înî. Bine. Şi de unde începem? 

— E mare lumea. Am putea începe de oriunde. 


„„.Molima s-a ivit din neant, aruncînd naţiuni întregi în neființă. 
Populaţia a fost decimată, iar infrastructurile civilizației umane 
s-au prăbuşit. Pe străzile pustii ale oraşelor, singura lege e cea 
impusă de supraviețuitorii înarmați. Aşa începe povestea spusă de 

